c: text/html

text:
སྤྱིར་རྒྱ་ནག་གཞུང་གིས་བོད་ནང་ཧན་མི་རིགས་འཕོན་ཆེན་པོ་གཞིས་སྤོར་བཏང་སྟེ་བོད་མི་རྩ་མེད་གཏོང་ཐབས་བྱེད་ཀྱི་ཡོད་ཀྱང་བོད་མིའི་འཐབ་རྩོད་ཀྱི་རྒྱབ་ལྗོངས་དང་སྟོབས་ཤུགས་དེ་མཐོང་ཡོང་དུས་བོད་མི་རྣམས་ནམ་ཡང་རྩ་མེད་དུ་འགྲོ་ཡི་རེད་བསམ་གྱི་མི་འདུག་ཅེས་བརྗོད་སོང་།དེ་རིང་སྔ་དྲོའི་ཆུ་ཚོད་༩ པའི་སྟེང་བཞུགས་སྒར་དྷ་སའི་ནོར་བུ་གསོལ་མགྲོན་ཁང་དུ། བོད་མིའི་སྒྲིག་འཛུགས་ཕྱི་དྲིལ་ལས་ཁུངས་ཀྱི་གོ་སྒྲིག་འོག སྐུ་ཞབས་ཌར་རི་ཡན་ཧིན་ཇ་ (Derryn Hinch) ལགས་ཀྱིས་སྣེ་འཁྲིད་པའི་ཨོ་སི་ཊོ་ལི་ཡའི་གྲོས་ཚོགས་འཐུས་མི་བཞི་ཡིས་གྲུབ་པའི་སྐུ་ཚབ་ཚོགས་ཆུང་ཞིག་ནས་གསར་འགོད་ལྷན་ཚོགས་ཤིག་ཚོགས་སོང་བ་དང་། ཟླ་འདིའི་ཕྱི་ཚེས་༢༠ ཉིན་རྒྱ་གར་གྱི་རྒྱལ་ས་ལྡི་ལིའི་ཏཇ་མགྲོན་གསོལ་མགྲོན་ཁང་ (Taj Mahal) དུ། སྐུ་ཚབ་ཚོགས་པ་དེས་༧གོང་ས་རྒྱལ་བ་རིན་པོ་ཆེ་མཆོག་ལ་མཇལ་ཁ་ཞུས་ཏེ་བཀའ་མོལ་གནང་ཡོད་འདུག
ཐོག་མར་སྐུ་ཞབས་ཌར་རི་ཡན་ཧིན་ཇ་ལགས་ཀྱིས་ཁོང་རང་བོད་དོན་ཐོག་དོ་འཁུར་ཇི་ལྟར་བྱུང་བའི་སྐོར་ལ་ཁོང་གིས། དེ་སྔོན་ང་ཚོས་༧གོང་ས་མཆོག་ལ་ཐེངས་འགར་མཇལ་བཅར་ཞུས་་མྱོང་ཡོད་ཀྱང་། ༧གོང་ས་མཆོག་གི་བཞུགས་གནས་རང་ལ་ལྟ་སྐོར་དུ་སླེབས་པ་ནི་དམིགས་བསལ་ཞིག་ཆགས་བསྡད་ཡོད་པ་རེད། ང་ཚོས་བོད་པའི་སློབ་གྲྭ་ཁག་དང་། དགོན་སྡེ་ཁག དེ་བཞིན་བོད་ཁྱིམ་གྱི་སློབ་གྲྭ་དང་བོད་མིའི་སྒྲིག་འཛུགས་ཀྱི་ལས་ཁུངས་ཁག་གི་ལས་ཀ་བྱེད་སྟངས་དེ་ཚོར་བལྟས་པ་ཡིན། དངོས་གནས་རྗེས་སུ་ཡི་རངས་བྱེད་དགོས་པ་ཞིག་འདུག ང་ཚོས་ཁྱེད་རྣམ་པས་རང་གི་རིག་གཞུང་སྲུང་སྐྱོབ་ཆེད་རེས་གཟའ་ལྷག་པར་དམིགས་བསལ་གྱིས་ཉིན་མོ་ཞིག་ལ་སྲུང་གཙི་བྱེད་ཚུལ་དང་། བོད་ཕྱི་ནང་གི་བོད་མི་རྣམས་ནས་དབུ་མའི་ལམ་ལ་ཤར་སྐྱོད་ཚུལ་བཞིན་བྱེད་ཀྱི་ཡོད་པ་ཤེས་རྟོགས་བྱུང་སོང་། ང་ལ་ཆ་བཞག་ན་༧གོང་ས་མཆོག་དང་མཇལ་འཕྲད་བྱུང་རྗེས་བོད་དང་འབྲེལ་བ་ཐོག་མར་བྱུང་བ་མ་ཡིན་པར། དེ་སྔོན་ཕྱི་ལོ་༡༩༨༨ ལོར་ངས་བརྙན་འཕྲིན་ཁང་དུ་ལས་ཀ་བྱས་སྐབས་ནས་འབྲེལ་བ་བྱུང་ཡོད་པ་རེད། སྐབས་དེར་བོད་ཀྱི་རྒྱལ་ས་ལྷ་སར་བོད་མི་ཞི་རྒོལ་བ་ཚོར་རྒྱ་ནག་དམག་དཔུང་གིས་མི་གསོད་དོན་རྐྱེན་ཆེན་པོ་བཟོས་ཡོད་པའི་པར་དང་བརྙན་སོགས་རྒྱལ་སྤྱིའི་གསར་འགྱུར་བརྒྱུད་ལམ་ཐོག་ཐོན་ཡོད་པ་མ་ཟད། ང་རང་ལས་ཀ་བྱེད་སའི་ཨོ་སི་ཊོ་ལི་ཡའི་གསར་ཁང་དུའང་རྒྱ་ནག་གིས་གྲྭ་པ་ཚོའི་མགོ་ལ་རྡུང་རྡེག་བྱེད་བཞིན་པའི་གནས་ཚུལ་དེ་དག་ཐོན་ཡོད་པ་རེད། ཅེས་གསུངས་སོང་།
ཡང་ཁོང་གིས། རྒྱ་ནག་དང་བོད་བར་གྲོས་མོལ་ཐེངས་འགའ་ཤས་བྱུང་ཡོད་པ་དེ། བོད་ཀྱིས་དབུ་མའི་ལམ་གྱི་སྲིད་ཇུས་ལག་བསྟར་བྱས་པ་ནས་བྱུང་བ་ཞིག་རེད། སྤྱིར་རྒྱ་ནག་གཞུང་གིས་བོད་ནང་ཧན་མི་རིགས་འཕོན་ཆེན་པོ་གཞིས་སྤོར་བཏང་སྟེ་བོད་མི་རྩ་མེད་དུ་གཏོང་ཐུབ་ན་བསམ་པའི་རེ་བ་བྱེད་ཀྱི་ཡོད་ཀྱང་། བོད་མི་རྣམས་ནམ་ཡང་རྩ་མེད་དུ་འགྲོ་ཡི་མ་རེད། རྒྱུ་མཚན་ནི་བོད་མི་རྣམས་ལ་འཐབ་རྩོད་ཀྱི་མ་རྩའམ་རྒྱབ་ལྗོངས་ཀྱི་སྟོབས་ཤུགས་ཧ་ཅང་ཆེན་པོ་ཡོད་པ་ང་ཚོས་མཐོང་བྱུང་། ངས་ལྡི་ལིར་༧གོང་ས་མཆོག་ལ་མཇལ་འཕྲད་ཞུས་སྐབས། ང་ཚོ་ལོ་ངོ་༡༥ རྗེས་སུ་བོད་ནས་མཇལ་ཡོང་ཞེས་ཞུས་པ་ཡིན། ཞེས་བརྗོད་སོང་། སྐུ་ཞབས་ཌར་རི་ཡན་ཧིན་ཇ་ལགས་ནི་ཨོ་སི་ཊོ་ལི་ཡའི་དྲང་བདེན་ཚོགས་པའི་ (Justice Party) འཐུས་མི་ཞིག་ཡིན་འདུག
དེའི་རྗེས་སྐུ་ཞབས་ཧོན་ཀི་ཝིན་ཨེན་ཌི་རུ་བ་ (Hon Kevin Andrews) ལགས་ཀྱིས། དབུ་མའི་ལམ་གྱི་སྲིད་བྱུས་ནི་༸གོང་ས་ཏཱ་ལའི་བླ་མ་མཆོག་གིས་འབད་བརྩོན་གནང་སྟེ་ལོ་ངོ་༡༠ ཕྲག་ཁ་ཤས་ཕྱིན་ཡོད་པ་དང་། བཙན་བྱོལ་བོད་མིའི་གྲོས་ཚོགས་ནས་ཀྱང་ལངས་ཕྱོགས་དེར་རྒྱབ་སྐྱོར་མུ་མཐུད་ཞུ་མུས་རེད། ཐོག་མར་སྲིད་བྱུས་དེ་ལག་བསྟར་བྱས་པ་ནས་ད་བར་དངོས་ཡོད་གནས་ཚུལ་དང་ཧ་ཅང་འཚམ་པའི་སྲིད་བྱུས་ཤིག་གི་ཐོག་མུ་མཐུད་ནས་གནས་ཡོད། བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་གི་གནས་བབ་དགོས་ཟེར་བའི་ལངས་ཕྱོགས་དེར་རྒྱལ་སྤྱིའི་མགོ་འཁྲིད་རྣམ་པས་ཧ་ཅང་རྒྱུ་མཚན་ལྡན་པ་ཞིག་ལ་མཐོང་གི་ཡོད། སྲིད་འཛིན་དང་སྲིད་བློན་གཙོས་རྒྱལ་སྤྱིའི་མགོ་འཁྲིད་དང་གྲོས་ཚོགས་སོགས་ཀྱིས་དུས་ནས་དུས་སུ་བོད་ཀྱི་གནད་དོན་སེལ་དགོས་པའི་རེ་འདུན་གང་མང་འདོན་བཞིན་ཡོད་པ་དང་། ངས་ཨོ་སི་ཊོ་ལི་ཡའི་གྲོས་ཚོགས་ནང་བོད་ཀྱི་གནད་དོན་སྐོར་གླེང་སློང་བྱེད་ཀྱི་ཡིན་ལ། རྒྱལ་སྤྱིའི་སྒང་ཞི་བའི་ཐོག་བོད་ཀྱི་བདེན་དོན་གསལ་བར་རོགས་སྐྱོར་གནང་དགོས་པའི་རེ་འདུན་འདོན་གྱི་ཡིན། ཞེས་བརྗོད་སོང་། སྐུ་ཞབས་ཧོན་ཀི་ཝིན་ཨེན་ཌི་རུ་བ་ལགས་ནི་ཨོ་སི་ཊོ་ལི་ཡའི་བཅིངས་གྲོལ་ཚོགས་པའི་ (Liberal Party) འཐུས་མི་ཞིག་ཡིན་འདུག
ལྕམ་སྐུ་ཀིམ་བྷར་ལི་ཀཊ་ཅིང་ (Kimberly Kitching) ལགས་ཀྱིས། ང་ཚོ་བོད་ཁྱིམ་དུ་ལྟ་སྐོར་ཕྱིན་པ་ཡིན། འདི་ནི་ངས་ད་ལྟའི་བར་དུ་ལྟ་སྐོར་ཕྱིན་པའི་ས་ཆ་དག་གི་ནང་ནས་ས་ཆ་སྐྱིད་ཤོས་ཤིག་ཏུ་ཚོར་བྱུང་། སློབ་ཕྲུག་དང་ཁོ་ཚོའི་སློབ་སྦྱོང་བྱེད་སྟངས་དེ་ཚོ་མཐོང་ནས་དགའ་བོ་བྱུང་། སློབ་ཕྲུག་ཅིག་ལ་དགོས་པའི་ཁོར་ཡུག་ཡག་པོ་བསྐྲུན་འདུག ཅེས་བརྗོད་སོང་། ལྕམ་སྐུ་ཀིམ་བྷར་ལི་ཀཊ་ཅིང་ལགས་ནི་ཨོ་སི་ཊོ་ལི་ཡའི་ངལ་རྩོལ་ཚོགས་པའི་ (Australian Labor Party) འཐུས་མི་ཞིག་ཡིན་འདུག
ལྕམ་སྐུ་མི་ར་ཨེལ་ས་ཝོན་སོན་ (Meryl Swanson) ལགས་ཀྱིས། ངས་བོད་ཀྱི་ཤེས་ཡོན་སྲིད་ཇུས་དེ་མཐོང་ནས་ཡིད་དབང་འཕྲོག་བྱུང་། བོད་ཕྲུག་ཚོས་སྐད་ཡིག་ཁ་ཤས་ཤིགསྦྱོང་གི་འདུག་ལ། ཁོང་རྣམ་པའི་ལུས་སྟེང་གི་རྣམ་འགྱུར་དང་འཛུམ་མདངས་ལ་བལྟས་ན། མ་འོངས་པར་ཁོ་ཚོར་རེ་བ་བཟང་པོ་ཞིག་བརྒྱབ་ཆོག་པ་མཐོང་གི་འདུག བོད་པ་ཚོས་དཀའ་སྡུག་གི་ཁྲོད་ནས་རང་གི་རིག་གཞུང་ལ་བདག་སྐྱོང་ཧ་ཅང་ལེགས་པོ་གནང་འདུག ཁྱོད་ཚོའི་རིག་གཞུང་དང་མ་འོངས་པའི་སོན་རྩར་སློབ་སྦྱོང་སྤྲོད་སྟངས་དེ་ཚོ་ནི་དམིགས་དཔེར་འོས་པ་ཞིག་འདུག་ལ། འཛམ་གླིང་ཐོག་རེ་བ་བཟང་ཕྱོགས་ཀྱི་དཔེ་མཚོན་དུ་བོད་པ་ཚོ་བཞག་ན་ཆོག་པ་ཞིག་འདུག ཅེས་བརྗོད་སོང་། ལྕམ་སྐུ་མི་ར་ཨེལ་ས་ཝོན་སོན་ལགས་ཀྱང་ཨོ་སི་ཊོ་ལི་ཡའི་ངལ་རྩོལ་ཚོགས་པའི་འཐུས་མི་ཞིག་ཡིན་འདུགགསར་འགོད་པའི་དྲི་བ་དྲིས་ལན་སྐབས་སྐུ་ཞབས་ཌར་རི་ཡན་ཧིན་ཇ་ལགས་ཀྱིས། དེ་སྔོན་སྐབས་ཤིག་ལ་ཡུ་རོབ་རྒྱལ་ཁབ་ཁག་གིས་རྒྱ་ནག་གི་དཔལ་འབྱོར་གནོན་ཤུགས་ལ་ཞེད་སྣང་སྐྱེས་ཏེ། ༧གོང་ས་ཏཱ་ལའི་བླ་མ་མཆོག་ལ་མཇལ་འཕྲད་ཞུ་རྒྱུར་འཛེམས་ཟོན་བྱས་ཡོད་ཀྱང་། ཨ་རིའི་སྲིད་འཛིན་ཟུར་པ་ཨོ་བྷ་མ་ (Obama) མཆོག་གིས་རྒྱ་ནག་གཞུང་གི་གནོན་ཤུགས་ལ་འཇིགས་ཞུམ་མེད་པར་༧གོང་ས་ཏཱ་ལའི་བླ་མ་མཆོག་དང་མཇལ་འཕྲད་གནང་ཡོད་པར་བརྟེན། ད་ཆ་རྒྱ་ནག་གི་དཔལ་འབྱོར་གནོན་ཤུགས་ལ་བརྟེན་ནས་༧གོང་ས་ཏཱ་ལའི་བླ་མ་མཆོག་དང་མཇལ་འཕྲད་ཞུ་རྒྱུ་མིན་ཟེར་བའི་དུས་ཚོད་དེ་མཇུག་སྒྲིལ་ཡོད་སྟབས། ཡང་ཉེ་བའི་ཆར་ཡུ་རོབ་རྒྱལ་ཁབ་མང་པོའི་ནང་རྒྱ་ནག་གཅིག་གི་ལངས་ཕྱོགས་དེར་བརྩི་བཀུར་ཞུས་ཐོག་བོད་དོན་རྒྱབ་སྐྱོར་མུ་མཐུད་གནང་བཞིན་ཡོད་པ་རེད། ཅེས་སོགས་གསུངས་སོང་།
མཇུག་ཏུ་ཨོ་སི་ཊོ་ལི་ཡའི་གྲོས་ཚོགས་ཀྱི་འཐུས་མི་བཞིའི་ཕྱོགས་ཕེབས་སྐོར་ལ་བོད་མིའི་སྒྲིག་འཛུགས་ཀྱི་ཨོ་སི་ཊོ་ལི་ཡའི་སྐུ་ཚབ་དོན་གཅོད་ལྷག་པ་མཚོ་ཁོ་ལགས་ཀྱིས། ཨོ་སི་ཊོ་ལི་ཡ་ནས་བཞུགས་སྒར་དྷ་རམ་ས་ལར་གྲོས་ཚོགས་ཀྱི་སྐུ་ཚབ་འཐུས་མི་ཕེབས་པ་ད་རེས་ཐེངས་དང་པོ་ཆགས་ཀྱི་ཡོད་པ་མ་རེད། དེ་སྔོན་ཕྱི་ལོ་༢༠༡༡ དང་ ༢༠༡༣ ལོའི་ནང་དུའང་ཕེབས་ཡོད་པ་རེད། འོན་ཀྱང་ད་ལོ་དམིགས་བསལ་གྱིས་ཨོ་སི་ཊོ་ལི་ཡའི་གྲོས་ཚོགས་ཀྱི་ཆབ་སྲིད་ཚོགས་པ་ལྔའི་སྐུ་ཚབ་འཐུས་མི་གཟིགས་སྐོར་དུ་ཕེབས་རྒྱུའི་འཆར་གཞི་ཡོད་ཀྱང་། ད་ལྟ་ཨོ་སི་ཊོ་ལི་ཡའི་ནང་ཆབ་སྲིད་ཀྱི་གནས་སྟངས་ལ་དཀའ་ངལ་ཅུང་ཟད་འཕྲད་བཞིན་ཡོད་པའི་སྐབས་ཡིན་སྟབས། མཐར་ཆབ་སྲིད་ཚོགས་པ་གཉིས་ཀྱི་སྐུ་ཚབ་ཕེབས་ཐུབ་ཡོད་པ་མ་རེད། ད་ལྟ་འདིར་ཨོ་སི་ཊོ་ལི་ཡའི་གཞུང་འཛིན་བཅིངས་གྲོལ་ཚོགས་པ་དང་། དྲང་བདེན་ཚོགས་པ། ངལ་རྩོལ་ཚོགས་པ་བཅས་གསུམ་ཡོད། ཅེས་བརྗོད་སོང་།
ཡང་ཐེངས་འདིའི་གཟིགས་སྐོར་གྱི་དགོས་དམིགས་སྐོར་ལ་ཁོང་གིས། ཁོང་ཚོ་འདིར་བོད་མིའི་སྒྲིག་འཛུགས་ཀྱི་ལས་ཁུངས་ཡན་ལག་དང་བཅས་པའི་ནང་ཕྱག་ལས་ཇི་ལྟར་གནང་གི་ཡོད་པ་དངོས་སུ་བལྟ་བར་ཡོང་བ་རེད། དེ་ལ་བརྟེན་ནས་ཁོང་ཚོས་བོད་ཀྱི་གནས་སྟངས་ལ་རྒྱུས་ལོན་བྱེད་པར་ཕན་ཐོགས་ཡོད་པ་མ་ཟད། ཁོང་ཚོས་ཉིན་ཤས་ནང་བོད་མི་མང་སྤྱི་འཐུས་གྲོས་ཚོགས་ཀྱི་ཚོགས་གཞོན་དང་། གཞུང་འབྲེལ་མིན་པའི་ཚོགས་པ་ཁག་ལ་དངོས་སུ་ཐུག་འཕྲད་གནང་སྟེ། བཙན་བྱོལ་བོད་མིའི་སྒྲིག་འཛུགས་སྤྱི་ཡོངས་ཀྱི་གནས་སྟངས་ལ་རྒྱུས་ལོན་གནང་ཡོད་པ་དང་། ཡང་སྒོས་བཙན་བྱོལ་བོད་མིའི་སྒྲིག་འཛུགས་ཀྱི་ངོས་ནས་དབུ་མའི་ལམ་གྱི་སྲིད་ཇུས་ལག་བསྟར་གནང་གི་ཡོད་ཅེས་གསུང་པ་དེ་ཁ་ནས་བཤད་བསྡད་པ་ཙམ་མིན་པར། ༧རྒྱལ་བ་རིན་པོ་ཆེའི་དགོངས་གཞི་དང་མཐུན་པའི་ལས་དོན་དངོས་སུ་ལག་ལེན་ཇི་ལྟར་གནང་གི་ཡོད་པ་དང་། རྒྱ་ནག་གི་ངོས་ནས་འཁྱོག་བཤད་ག་རེ་བྱེད་ཀྱི་ཡོད་པ་ངོ་འཕྲོད་པ་ཞིག་བྱུང་ཡོད་པ་རེད་ལ། ཁོང་རྣམ་པ་ཚོས་ཀྱང་འདྲ་ཆག་ཆག་བྱས་པ་ཙམ་མ་ཡིན་པར་མི་དང་མིའི་བར་གྱི་སེམས་ཚོར་དྲག་པོ་ཡོད་པའི་ཐོག་ནས་བོད་དོན་ཐད་ཐུགས་སྣང་ཧ་ཅང་ཆེན་པོ་གནང་སོང་། ཞེས་བརྗོད་སོང་།
གསར་འགོད་པ། ཉི་མ་ཚེ་རིང་།

robotstxt: allowed

filter: keep


text:
དགུན་སྟོད་དུ་གངས་ལྗོངས་ས་མཐོར་ཏང་གི་ཚོགས་ཆེན་བཅུ་དགུ་པའི་དགོངས་དོན་དྲིལ་བསྒྲགས་ཀྱི་དྲོད་རླུང་ཞིག་ལྡང་བས་མི་སེམས་དྲོ་བར་བྱས་ཤིང་། མི་རྣམས་ཀྱི་ལས་ཀའི་ངར་ཤུགས་ཀྱང་འཕེལ་ཡོད། ཉིན་ཤས་བསྟུད་མར་རང་ལྗོངས་ཀྱི་ས་ཁུལ་ཁག་དང་སྡེ་ཚན་ཁག་གིས་སྒྲིག་འཛུགས་ཞིབ་ཚགས་དང་བཀོད་སྒྲིག་ཞིབ་ཚགས་བྱས་ཏེ་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་བྱེད་པའི་སྒྲོག་འགྲེལ་སྙན་ཞུའི་ཚོགས་འདུ་རབ་དང་རིམ་པ་འཚོགས་པ་རེད།
ཉིན་ཤས་བསྟུད་མར་རང་སྐྱོང་ལྗོངས་སྲིད་གྲོས་དང་། རྩ་འཛུགས་པུའུ། བསྡོམས་རྩིས་ཅུས། སློབ་གསོ་ལས་དོན་ཨུ་ལྷན(སློབ་གསོ་ཐིང) ཚོང་དོན་ཐིང་། གཞུང་རྒྱུ་ཨུ་ལྷན། འཕྲིན་གཏོང་དོ་དམ་ཅུས། དབུལ་སྐྱོར་གཞུང་ལས་ཁང་། བདེ་འཇགས་ཐིང་སོགས་སྡེ་ཚན་གྱིས་རང་སྐྱོང་ལྗོངས་ཀྱི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་ཚོགས་པའི་ཁོངས་མི་གདན་དྲངས་ཏེ་ཚོགས་ཆེན་བཅུ་དགུ་པའི་དགོངས་དོན་གྱི་སྒྲོག་འགྲེལ་སྙན་ཞུར་སློབ་སྦྱོང་བྱས་ཡོད། བརྗོད་དོན་གཙོ་བོར་དམ་པོར་དམིགས་པ་དང་ནང་དོན་ཕུན་སུམ་ཚོགས་པ་དང་། དོན་ཟབ་ལ་རྟོགས་སླ་བ་དང་གཙོ་གནད་མངོན་གསལ་དོད་པ། གོ་རིམ་ལྡན་ལ་ཆ་ཚང་བ་དང་དགོངས་དོན་ཁོང་དུ་ཆུད་པ་བཅས་ཀྱི་སྒྲོག་འགྲེལ་དེར་ཆབ་སྲིད་ཀྱི་མཐོ་ཚད་ཡོད་ལ་རིགས་པའི་གཞུང་ལུགས་ཀྱི་གཏིང་ཚད་ཀྱང་ལྡན་པས། ཏང་གི་ཚོགས་ཆེན་བཅུ་དགུ་པའི་དགོངས་དོན་དང་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པར་གོ་བ་གཏིང་ཟབ་ལེན་པ་དང་ཁོང་དུ་བརྟན་པོ་ཆུད་པར་མཛུབ་ཁྲིད་ཀྱི་དོན་སྙིང་གལ་ཆེན་ལྡན་ཡོད། སྒྲོག་འགྲེལ་ཚོགས་པའི་ཁོངས་མིས་གོམ་སྟབས་རྗེས་མར་ཏང་གི་ཚོགས་ཆེན་བཅུ་དགུ་པའི་དགོངས་དོན་སྔར་བས་སློབ་སྦྱོང་དང་། དྲིལ་བསྒྲགས། ལག་བསྟར་བཅས་གཏིང་ཟབ་བྱ་རྒྱུར་བཀོད་སྒྲིག་བྱས་པ་མ་ཟད། བསམ་བློ་གཅིག་གྱུར་དང་། ཐུན་མོང་གི་ངོས་འཛིན་གཅིག་སྡུད། སློབ་སྦྱོང་གཏིང་ཟབ་དང་རྦད་དེ་ཁོང་དུ་ཆུད་པར་ཤུགས་རྒྱག་དགོས་པ་དང་། སྒྲིག་འཛུགས་ཞིབ་ཚགས་དང་བཀོད་སྒྲིག་ཞིབ་ཚགས་བྱས་ཏེ་དྲིལ་བསྒྲགས་སྐུལ་སློང་ཐད་ཤུགས་རྒྱག་དགོས་པ། དར་ཆ་མཐོར་པོར་སྒྲེང་བ་དང་སྦྱངས་པ་གོ་ཆོད་ཡོང་བ་བྱས་ཏེ་འཕེལ་རྒྱས་ལ་སྐུལ་འདེད་གཏོང་བའི་ཐད་ཤུགས་རྒྱག་དགོས་པ། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་བྱས་པའི་གྲུབ་འབྲས་ལས་ཀའི་སྒུལ་ཤུགས་སུ་བྱས་ཏེ་འབད་འབུངས་ཆེར་སྐྱེད་ཀྱི་བསམ་བློར་བརྟེན་ནས་ལོ་ཧྲིལ་པོའི་ལས་དོན་ཁག་གི་དམིགས་ཚད་ལས་འགན་ལ་སྐུལ་འདེད་ཏན་ཏིག་བཏང་སྟེ་ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་ཀྲུང་གོའི་ཕུགས་འདུན་གྱི་བོད་ཀྱི་ལེའུ་གསར་པ་རྩོམ་ཆེད་འབུལ་འོས་པའི་ལེགས་སྐྱེས་འབུལ་དགོས་པའི་ནན་བཤད་བྱས་པ་རེད།
ཉེ་དུས་ལྷ་ས་གྲོང་ཁྱེར་ཁྲེང་ཀོན་ཆུས་རྔ་ཆེན་ཤང་གཙང་རལ་སྡེ་ཁུལ་གྲོང་ལྷན་གྱི་སྒོ་རའི་ནང་མིས་ཁེངས་པ་དང་ལྷ་ས་གྲོང་ཨུད་ཀྱི་ཧྲུའུ་ཅི་གཞོན་པ་དང་གྲོང་ཁྱེར་སྲིད་གཞུང་གི་ཏང་ཙུའི་ཧྲུའུ་ཅི་དང་ཧྲི་ཀྲང་སྒོར་སྒོར་གྱིས་དེ་གར་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་གནང་བཞིན་ཡོད་པ་རེད། སྒྲོག་འགྲེལ་ཉན་རྗེས་ལོ་70ལ་སླེབས་པའི་བགྲེས་སོང་སྟོབས་རྒྱལ་གྱིས“ཚོགས་ཆེན་བཅུ་དགུ་པའི་སྙན་སྒྲོན་མི་སེམས་ལ་གཏིང་ཟབ་ཟུག་པ་ཞིག་འདུག དེ་རིང་ཧྲི་ཀྲང་སྒོར་སྒོར་ལགས་ཀྱིས་ང་ཚོར་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་གནང་བས་ཏང་གི་ཚོགས་ཆེན་བཅུ་དགུ་པ་ང་ཚོའི་འཚོ་བ་དང་འབྲེལ་བ་ཟབ་མོ་ཡོད་པ་ཤེས་བྱུང་། ཏང་ཀྲུང་དབྱང་དང་རྒྱལ་ཁབ་ཀྱི་སྲིད་ཇུས་བཟང་པོའི་འོག སླད་ཕྱིན་ང་ཚོས་རང་ཉིད་ཀྱི་ལག་ཟུང་ལ་བརྟེན་ནས་དེ་བས་ལེགས་པའི་འཚོ་བ་ཞིག་བསྐྲུན་རྒྱུ་ཡིན”ཞེས་སེམས་འགུལ་ཆེན་པོས་བཤད། “ཏང་ཡོན་ཞིག་དང་ལས་བྱེད་པ་ཞིག་ཡིན་པའི་ངས་དང་ཐོག་མང་ཚོགས་ཀྱི་ཆེད་དུ་བསམ་བློ་མང་ཙམ་གཏོང་གི་ཡིན། དེ་རིང་ཧྲི་ཀྲང་སྒོར་སྒོར་ལགས་ཀྱི་གསོན་ཉམས་ལྡན་པའི་སྒྲོག་འགྲེལ་ཉན་རྗེས་ཚོགས་ཆེན་བཅུ་དགུ་པའི་དགོངས་དོན་ཤེས་རྟོགས་དང་ཁོང་དུ་ཆུད་ཚད་སྔར་བས་ཟབ་ཏུ་ཕྱིན་སོང་བས་མང་ཚོགས་ཀྱི་སྣེ་ཁྲིད་དེ་དབུལ་སྒྲོལ་ཕྱུག་འགྱུར་བྱེད་པའི་ཡིད་ཆེས་དེ་བས་ཆེ་རུ་ཕྱིན་སོང”ཞེས་གཙང་རལ་སྡེ་ཁུལ་གྱི་དྲིལ་བསྒྲགས་ཨུ་ཡོན་སྡེ་ཁུལ་གྲོང་ལྷན་གྱི་ཀྲུའུ་རེན་གཞོན་པ་བསྟན་འཛིན་གྱིས་བཤད།
ཉིན་ཤས་བསྟུད་མར་ཆབ་མདོ་གྲོང་ཁྱེར་མཛོ་སྒང་རྫོང་གིས་དོན་དངོས་དང་ཟུང་འབྲེལ་བྱས་ནས་མི་ཚོགས་མི་འདྲ་བར་གཞིགས་ཏེ་གསར་གཏོད་རང་བཞིན་ལྡན་པའི་སྒོ་ནས་དྲིལ་བསྒྲགས་ལས་དོན་སྤེལ་ཡོད། ལས་བྱེད་ལས་བཟོར་དམིགས་ནས་ཀྲི་པུའི་ཚོགས་འདུ་དང་ཟླ་རེའི(གཟའ་འཁོར)འཆར་ཅན་ཚོགས་འདུ་སོགས་གཞི་རྟེན་དུ་བྱས་ཏེ“སྐར་མ་ལྔའི་སློབ་ཚན”གྱི་བྱེད་སྒོ་སྤེལ་བས་ལས་བྱེད་ལས་བཟོས་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ཚོགས་ཆེན་བཅུ་དགུ་པའི་དགོངས་དོན་ལག་བསྟར་དོན་འཁྱོལ་བྱས་པའི་ཉམས་མྱོང་དང་ཉེ་འགྲམ་དུ་ཐོན་པའི་འགྱུར་ལྡོག་བཟང་པོ་སོགས་གླེང་རེས་བྱས་སྟབས། སློབ་ཁྲིད་ལས་སློབ་སྦྱོང་ལ་སྐུལ་འདེད་དང་སློབ་ཁྲིད་ལས་སྒྲོག་འགྲེལ་ལ་སྐུལ་འདེད་གཏོང་བའི་ཕན་འབྲས་ཐོན་ཡོད། རྒྱ་ཆེའི་ཞིང་འབྲོག་མང་ཚོགས་ལ་དམིགས་ནས་གྲོང་སྡོད་ལས་བྱེད་པ་དང་མང་ཚོགས་ཏང་ཡོན་སྐུལ་སློང་གིས་ཞིང་དང་མུ་ཁར་བསྐྱོད་དེ“གཅིག་འདྲི་གཅིག་འདེབས”དང་ཅི་འཕྲོས་མོལ་འཕྲོས་སོགས་ཀྱི་བྱེད་སྟངས་སྤྱད་ནས་དྲིལ་བསྒྲགས་བྱས་པ་དང་། གཞོན་ནུ་ལོ་ཆུང་སློབ་མར་དམིགས་ནས་ཚོགས་ཆེན་བཅུ་དགུ་པའི་དགོངས་དོན་དང་ཟུང་འབྲེལ་གྱིས་བརྗོད་དོན་གཙོ་བོའི་འཛིན་ཚོགས་དང་། དཔེ་དེབ་དང་རི་མོ་འགྲེམས་སྟོན། གླུ་གཞས་འགྲན་བསྡུར་སོགས་ཀྱི་རིག་རྩལ་བྱེད་སྒོ་རབ་དང་རིམ་པ་སྤེལ་བ། དགོན་སྡེའི་གྲྭ་བཙུན་དང་དད་ལྡན་མང་ཚོགས་ལ་དམིགས་ནས་རྒྱལ་གཅེས་ཆོས་གཅེས་ཀྱི་བླ་མ་སྐྱེས་ཆེན་སྒྲིག་འཛུགས་བྱས་ཏེ་མྱོང་ཚོར་བཤད་ནས་ཚོགས་ཆེན་བཅུ་དགུ་པའི་དགོངས་དོན་དང་ཏང་ཀྲུང་དབྱང་དང་རང་སྐྱོང་ལྗོངས་ཀྱི་དགོན་ཕན་གྲྭ་ཕན་གྱི་སྲིད་ཇུས་རབ་དང་རིམ་པ་འགྲེལ་བཤད་དང་དྲིལ་བསྒྲགས་བྱས་པ། རྒན་ཞན་ནད་སྐྱོན་རིགས་བཞི་དང་སྦྲུམ་མ་སོགས་ཉམས་ཞན་ཚོགས་སྤྱིར་དམིགས་ནས་དུད་ཚང་དུ་བསྐྱོད་དེ་དྲིལ་བསྒྲགས་དང་སྒྲོག་འགྲེལ་བྱེད་སྒོ་སྤེལ་བ་བཅས་ཁོང་ཚོ་དང་འབྲེལ་བ་ཟབ་མོ་ཡོད་པའི་འབྲེལ་ཡོད་སྲིད་ཇུས་བྱེད་ཕྱོགས་གཙོ་གནད་ཐོག་སྒྲོག་འགྲེལ་བྱས་ཏེ་ཏང་དང་སྲིད་གཞུང་གི་ཐུགས་ཁུར་དང་གཟིགས་སྐྱོང་གནང་ལུགས་དང་ཕན་པ་གང་ནས་བྱུང་བ་དང་སུ་ལ་ཕན་པ་ཐོབ་ལུགས་གསལ་པོར་ཤེས་པར་བྱས་པ་རེད།


text:
མཆན:“ཧྥན་སི”-འདི་ཕལ་ཆེར་མིང་ཚིག་གསར་བ་ཞིག་ཡིན་རྒྱུ་རེད་འདོད། སྒྲ་བསྒྱུར་མིང་ཚིག་ཅིག་ཡིན། དབྱིན་སྐད་དུ Fans དང་། རྒྱའི་སྐད་དུའང་སྒྲ་བསྒྱུར་གྱིས 粉丝 ཞེས་བྲིས་འདུག ནང་དོན་ནི། ལས་རྩལ་བ་དང་། གླུ་བ་གླུ་མ། གློག་བརྙན་འཁྲབ་མཁན་དག་ལ་དགའ་མོས་སྐྱེས་ནས་དེའི་རྗེས་སུ་འབྲང་མཁན་ལ་གོ འདི་ལྟ་བུའི་མིང་ཚིག་རིགས་ཐད་ཀར་སྒྲ་བསྒྱུར་བྱས་ན་དགེ་མཚན་ཡོད་པར་འདོད་ནས་དེ་ལྟར་བྱས་པ་ཡིན། གཤམ་གྱི་རྩོམ་ཡིག་ནང་འགྲེལ་བཤད་དང་མིང་ཚིག་གཉིས་ཀ་མཉམ་དུ་བཀོད་ཡོད། དེ་གོ་དོན་རྟོགས་རྒྱུ་ཁོ་ནར་དམིགས་པ་ཡིན།
འཛམ་གླིང་ཧྲིལ་བོ་ན་མཚན་སྙན་གྲགས་ཤིན་ཏུ་ཆེ་བའི་ཨ་མེ་རི་ཀའི་གླུ་མ་ལེ་ཌི་གྷ་གྷ་ལགས་ཀྱིས་ཉེ་ཆར་ཨ་རིའི་ཨིན་ཌི་ཨ་ན(Indiana)མངའ་སྡེའི་རྒྱལ་ས་ཨིན་དི་ཨ་ན་ཨ་པི་ལི་སི(Indianapolis)རུ་བསྐོངས་པའི་གྲོང་ཁྱེར་སྤྱི་ཁྱབ་སུམ་བརྒྱ་ལྷག་འཛོམས་པའི་བགྲོ་གླེང་ཚོགས་འདུ་ཞིག་གི་ཚོགས་མགོན་དུ་བོད་མིའི་སྐྱབས་མགོན ༧སྤྱི་ནོར ༧གོང་ས་རྒྱལ་བ་རིན་པོ་ཆེ་མཆོག་དང་མཉམ་དུ་ཕེབས་ནས་བགྲོ་གླེང་གནང་བར། རྒྱ་ནག་གཞུང་དམངས་གཉིས་ཀས་གཤེ་གཤེའི་ཁ་རྡུང་དང་གཞི་མེད་སྐྱོན་འཛུགས་དྲག་པོ་བྱས་ཡོད་པ་དང་། ནང་སྒོས་སུ་གླུ་མ་ལེ་ཌི་གྷ་གྷར་དགའ་དད་ཅན་ཡིན་ཟེར་བའི་རྒྱ་རིགས་རྗེས་འབྲང་བ “ཧྥན་སི”དག་གིས“ལེ་ཌི་གྷ་གྷས་འཇིགས་སྐུལ་དྲག་སྐྱོད་པར་དཔུང་རོགས་བྱས་པ། རྒྱ་ནག་གི‘ཧྥན་སིའི’ བརྩེ་དུངས་ལ་གནོན་འཚེ་བཟོས་པ”ལ་སོགས་བརྗོད་ནས་ཁ་རྡུང་སྐྱོན་འཛུགས་བྱས་འདུག
༼ཀུ་ཤུ་ཉིན་རེའི་ཚགས་པར༽གྱི་གནས་ཚུལ་ལ་གཞིགས་ན། རྒྱ་ནག་དབུས་དྲིལ་བསྒྲགས་ལྷན་ཁང་དང་། རླུང་བརྙན་འཕྲིན་ལས་ཁུངས། དྲྭ་རྒྱ་གཞུང་སྒྲུབ་ཁང་བཅས་ཀྱིས། ཕྱོགས་ཐམས་ཅད་ནས་ལེ་ཌི་གྷ་གྷ“སྒྲིབ་འགོག་སུབ་འདོར”བྱེད་དགོས་པའི་བཀའ་རྒྱ་རབ་དང་རིམ་པ་བཏང་ནས། རྒྱ་ཡོངས་སུ་སྨྱན་བྱད་རིགས་ཡོད་དོ་ཅོག་ཐམས་ཅད་ཀྱིས་ལེ་ཌི་གྷ་གྷའི་བརྩམས་ཆོས་སྤེལ་གཏོང་དང་བརྒྱུད་བཀོད་རིགས་ཚང་མ་མཚམས་འཇོག་དགོས་པའི་དགོས་འདུན་བཏོན་འདུག
ཁོང་ཚོའི་འོས་འཚམས་མ་ཡིན་པའི་བྱ་སྤྱོད་དེ་ལས་ཤེས་ཐུབ་པ་ཞིག་ནི། གླུ་མ་ལེ་ཌི་གྷ་གྷ་ལ་དགའ་དད་ཅན་ཡིན་ཟེར་བའི་རྒྱ་ནག་སྐམ་ས་ཆེན་མོའི“ཧྥན་སི” དེ་དག་གིས ༧གོང་ས་རྒྱལ་བ་རིན་པོ་ཆེ་མཆོག་མི་ཤེས་པ་མ་ཟད། གླུ་མ་ལེ་ཌི་གྷ་གྷ་ཡང་མི་ཤེས། ཡང་བཤད་སྲོལ་གཞན་གཞི་གི་ལམ་ནས་བཤད་ན། ཁོང་ཚོས་སུ་ཡི་འཛམ་གླིང་ཞི་བདེ་ལ་སྐུལ་འདེད་བྱེད་ཀྱིན་པ་དང་། ཡང་སུ་ཡིས་འཛམ་གླིང་ཞི་བདེ་ལ་གནོད་འཚེ་བཟོ་བཞིན་པ་མི་ཤེས་ཤིང་། ཁོང་ཚོའི “དགའ་ས་དད་ཡུལ”གྱི་དོ་སྣང་བྱེད་ཡུལ་གང་ཡིན་ཡང་མི་ཤེས། དེ་འདྲའི་ངོས་ནས་བཤད་ན། རྒྱ་ནག་གི “ཧྥན་སི”དེ་དག་དོན་གྱིས་“ཧྥན་སི”ཟེར་བ་དེ་མ་རེད། ཡང་དག་པའི་ལམ་ནས་བཤད་ན། ལེ་ཌི་གྷ་གྷའི་དགའ་དད་ཅན་ཡིན་ཟེར་བའི་རྒྱ་རིགས “ཧྥན་སི”དེ་དག་རོལ་རྩེད་འཛད་སྤྱོད་པ་ལའང་མི་གཏོགས། “རྐུ་ཕབ་རོལ་དབྱངས་ལ་ཉན་མཁན་སྐོར་ཞིག་གིས་རྒྱ་ནག་གི་ཚོང་ར་ཤོར་འགྲོ་ཞེས་ལེ་ཌི་གྷ་གྷར་འཇིགས་སྐུལ་བ”དེ་ཇི་འདྲའི་དགོད་བྲོ་བ་ཞིག་རེད་ཨང་།
དེ་ལས་ཀྱང་གལ་ཆེ་བ་ཞིག་ནི། རྒྱ་རིགས“ཧྥན་སི”ཁོང་ཚོས་ཁོང་ཚོ་རང་ཉིད་ཀྱང་མི་ཤེས་ཤིང་། ཁོང་ཚོ་ནི་རང་དབང་ངང་བསམ་འཆར་འདོན་མི་ཆོག་པའི་རིགས་ཚོགས་དེ་ཡིན་པའང་མི་ཤེས།
ཁོང་ཚོས་ཏཱ་ལའི་བླ་མ་མི་ཤེས། ༧གོང་ས་ཏཱ་ལའི་བླ་མ་མཆོག་གིས་འཛམ་གླིང་ཞི་བདེ་དང་འཆམ་མཐུན་མཉམ་གནས་ཡོང་ཆེད་གནང་དང་གནང་བཞིན་པའི་མཛད་པ་མི་ཤེས། ཤེས་ན་འཛམ་གླིང་ཞི་བདེའི་གཟེངས་རྟགས་ཕུལ་ཡུལ་ཞིག་ལ་འཇིགས་སྐུལ་དྲག་སྤྱོད་པ་ཟེར་མི་སྲིད། ཁོང་ཚོས་ཨ་རིའི་ཨིན་ཌི་ཨ་ནའི་རྒྱལ་སར་བསྐོངས་པའི་བགྲོ་གླེང་ཚོགས་འདུ་དེ་མི་ཤེས། ཚོགས་འདུ་དེའི་བརྗོད་བྱ་བྱམས་བརྩེ་ཡིན་པའང་མི་ཤེས། ཚོགས་མགོན་དུ་ཕེབས་པའི ༧གོང་ས་མཆོག་དང་གླུ་མ་ལེ་ཌི་གྷ་གྷ་གཉིས་བགྲོ་གླེང་ཚོགས་འདུ་དེ་གོ་སྒྲིག་ཞུ་མཁན་གྱིས་གདན་འདྲེན་ཞུས་པ་མི་ཤེས། སྐུ་མགྲོན་རྣམ་པ་གཉིས་ཀྱིས་བགྲོ་གླེང་ཚོགས་འདུའི་སྟེང་ལྟ་གྲུབ་ཅི་ཞིག་བཏོན་ཡོད་པའང་མི་ཤེས། ལེ་ཌི་གྷ་གྷ་ནི་གླུ་མ་ཞིག་ཡིན་པ་ཙམ་ལས་གཞན་ཅི་ཡང་མི་ཤེས། ཁོང་མོས་ཆབ་སྲིད་བཙན་པོའི་དབང་ཡོད་རིགས་ལ་ངོ་རྒོལ་དང་སྒོས་སུ་གཞོན་སྐྱེས་ཚོའི་ནང་སེམས་སུ་ཞི་བདེ་བསྐྲུན་ཐབས་སུ་ཕྱག་ལས་མོད་པོ་བསྒྲུབས་དང་སྒྲུབ་ཀྱིན་པའང་མི་ཤེས། དེ་བཞིན་དུ་རྒྱ་ནག་གཞུང་གིས་གནའ་ནས་ད་བར་དུ་ཁོང་ཚོའི་རྣ་ལམ་དང་མཐོང་ལམ་དུ་བཏོན་པ་ཕལ་མོ་ཆེ་རྫུན་མ་བཅོས་མ་ཡིན་པའང་མི་ཤེས་ལ། རང་གི་གོ་བ་མཐོང་བ་ཕལ་མོ་ཆེ་དངོས་མ་ངོ་མ་དང་ལྡོག་ཟླ་ཡིན་པའང་མི་ཤེས།
མ་ཤེས་པ་དེ་ཚང་མ་ཁོང་ཚོའི་རང་སྟེང་གི་སྐྱོན་ཆ་ཡིན་ལ་ཁག་མེད་སའང་ཡོད། ཁོང་ཚོ་ཚང་མ་རྒྱ་ནག་གུང་ཁྲན་གཞུང་གི་བླུན་བསྒྱུར་སྲིད་ཇུས་འོག་མཚར་ལོངས་བྱུང་བ་ཤར་སྟག་ཡིན་སྟབས། ཕྱི་རོལ་རང་དབང་ཡུལ་གྲུ་ཁག་ཏུ་མ་ཐོན་པའི་བར་དུ་ངོ་མ་འཁྲུལ་མེད་རིགས་གོ་རྒྱུ་མཐོང་རྒྱུ་ཤེས་རྒྱུ་དེ་དངོས་གནས་ཧ་ཅང་གི་ཁག་པོ་རེད། ཡིན་ན་ཡང་བསྒྱུར་དུ་མེད་པ་ཞིག་ནི་ཁོང་ཚོའི་ཁྲག་རྒྱུན་ལ་འཐིམས་ཤིང་རུས་རྐང་ལ་ཟུག་པའི་རྒྱ་ནག་ཆེན་པོའང་མི་རིགས་རིང་ལུགས་ཀྱི་ལྟ་བུ་དེ་ཡིན། དེ་འདྲའི་བསམ་བློ་ཡ་མཚར་པོ་བྱུང་དོན་ལ་རྒྱ་ནག་དེང་གཞུང་གི་ལོ་མང་རིང་གི་འཁྱོག་བཤད་དང་བཅོས་མའི་དྲིལ་བསྒྲགས་དང་ཐད་ཀར་འབྲེལ་བ་ཡོད་ལ། དེ་མིན་པའི་རྒྱ་ནག་པའི་རིག་གཞུང་ལའང་འབྲེལ་བ་ཡོད་པར་སྙམ། དཔེར་ན་ཡུ་གུར་དང་བོད་ཁུལ་དུ་དོན་རྐྱེན་ཆེ་མ་ཆུང་གསུམ་ཅི་ཞིག་བྱུང་ཚེ། ས་ཁུལ་དེ་དག་ན་འཚོ་སྡོད་རྒྱ་རིགས་ཚོས་མ་སྐུལ་དང་བླངས་ཀྱིས་རྒྱ་གཞུང་གི་ཉེན་རྟོག་པ་དང་དམག་མིར་དཔུང་རོགས་བྱས་པ་ལྟ་བུ་རེད། མི་རིགས་རིང་ལུགས་ཀྱིས་ཚོས་པའི་རྒྱ་རིགས་ཚོའི་མིག་ལམ་དུ་བོད་དང་ཡུ་གུར་བའི་མཚོན་པའི་རྒྱ་རིགས་མ་ཡིན་པའི་གྲངས་ཉུང་མི་རིགས་ཟེར་པ་དེ་དག་དུས་དང་རྣམ་པ་ཀུན་ཏུ “རང་རིགས་མིན་པའི་རིགས་ཚོགས་དེའི་སེམས་པ་ཁ་ཁ་ཡིན་པར་ངེས”ཞེས་པ་དེ་ཡིན་པས། བོད་དང་ཡུ་གུར་ལ་འབྲེལ་གནད་དོན་བར་ཐུག་ཚེ། རྒྱ་ནག་གཞུང་། རྒྱ་མི་རིགས། གུང་ཁྲན་ཏང་ཚང་མ་གཅིག་པ་གཅིག་རྐྱང་ངོ་བོ་དབྱེར་མེད་ཡིན། ཕྱི་ཕྱོགས་ན་འཚོ་སྡོད་རྒྱ་རིགས་དམངས་གཙོ་དོན་གཉེར་བ་དག་གིས་རྒྱ་རིགས་དང་རྒྱ་ནག་གུང་ཁྲན་གཞུང་གཉིས་སོ་སོར་དབྱེ་ནས་བཤད་ཀྱིན་ཡོད་མོད། རྒྱ་ནག་རང་སྟེང་གི་གནད་དོན་ཐད་གཅིག་བགྱིས་ན་སོ་སོར་དབྱེ་ཆོག འོན་ཀྱང་། བོད་དོན་དང་ཡུ་གུར་བའི་གནད་དོན་ལ་ཐུག་ཚེ། རྒྱ་ནག་གུང་ཁྲན་གཞུང་དང་རྒྱ་རིགས་ལ་དབྱེ་བ་མེད། དཔེ་མཚོན་ཞིག་ནི། རྒྱ་རིགས་དམངས་གཙོ་དོན་གཉེར་བ་གྲགས་ཅན་སྐུ་ཞབས་ཝེ་ཅིན་ཧྲིན་གྱིས་ནམ་རྒྱུན “ཐོག་མར་རྒྱ་ནག་གི་གནད་དོན་ཐག་གིས་ཆོད་རྗེས། ད་གཟོད་བོད་དོན་ཐག་གཅོད་བྱ་དགོས” ཟེར། དེ་འདྲའི་བསམ་བློ་ནི་བོད་དེ་རྒྱ་ནག་གི་ཡིན་ཤག་ཤག་བྱས་ནས་བཤད་པ་ཞིག་རེད། དེ་བཞིན་དུ་ཕྱི་ཕྱོགས་ན་རྒྱ་རིགས་ས་ཡ་མང་པོ་ཡོད་པའི་ཁོངས་སུ་བོད་རང་བཙན་ལ་ངོས་ལེན་དང་རྒྱབ་སྐྱོབ་ཡོད་མཁན་རྒྱ་རིགས་ཚའོ་ཁྲང་ཆིན་དང་། ཐང་ཏན་ཧོང་སོགས་གསུམ་བཞི་ཙམ་མ་གཏོགས་མེད་པས། རྒྱ་རིགས་ཡིན་པ་གང་ཞིག་ལ་བོད་དོན་དང་ཡུ་གུར་བའི་གནད་དོན་ཐད་ཀྱི་ལྟ་བ་ལངས་ཕྱོགས་གཅིག་མཚུངས་ཡིན། དེ་དུས་རྒྱ་རིགས་འདི་རེད། གུང་ཁྲན་ཏང་གན་རེད། རྒྱ་ནག་གཞུང་དེ་རེད་ཅེས་བཀར་རྒྱུ་མེད།
གླུ་མ་ལེ་ཌི་གྷ་གྷ་ནི་གནོད་འཚེ་ཕོག་ཡུལ་ཡིན་དང་ཡིན། གནོན་འཚེ་དེ“ཚོང་ར་ཤོར་བ”ཙམ་གྱིས་མི་ཚད་པར། དེ་ནི་གཞུང་གི་སྐུལ་སློང་འོག་བྱུང་བའི་ལུས་སེམས་གཉིས་ཀར་ཐེབས་པའི་གནོད་འཚེ་ཡིན། དེ་བཞིན་དུ་དེ་ནི་རོལ་རྩེད་ལས་རིགས་ལ་དགོས་ངོས་ཀྱི་བསམ་བློའི་རང་དབང་དང་སྨྲ་བརྗོད་རང་དབང་ལ་ཕོག་པའི་གནོད་འཚེ་ཡང་ཡིན།
“ཧྥན་སི”ཡིན་མདོག་གི་རྒྱ་རིགས་དྲྭ་འབུ་དེ་ཚོས་གླུ་མ་ལེ་ཌི་གྷ་གྷ་ནི་ཐོག་མཐའ་བར་གསུམ་དུ་བཙན་པོའི་དབང་ཡོད་རིགས་སྣ་ཚོགས་ལ་ངོ་རྒོལ་བྱེད་མཁན་ཞིག་ཡིན་པ་ཤེས་མེད་པ་འདྲ། ལོ་ཤོས་སྔོན་ན་གཞོན་ཀྲོམ་ཉོག༼མཚན་མཐུན་པ༽ཞིག་གིས་བརྙས་བཅོས་མ་བཟོད་པར་རང་སྲོག་བཅད་རྗེས། ལེ་ཌི་གྷ་གྷས་སྲིད་འཛིན་ཨོ་བྷ་མ་དང་མཉམ་དུ་དོན་རྐྱེན་དེའི་སྐོར་བགྲོ་གླེང་བྱེད་རྒྱུའི་དགོས་འདུན་བཏོན་པ་རེད།
ཆབ་སྲིད་བཙན་པོའི་དབང་ཡོད་ཞེས་པའི་མིང་ཚིག་འདི་ཨ་རིའི་སྤྱི་ཚོགས་སུ་ཧ་ཅང་རྒྱུགས་ཆེ་བའི་མིང་ཚིག་ཅིག་ཡིན། དེའི་བསྟན་དོན་ནི་ཆབ་སྲིད་མི་སྣ་དང་རྩ་འཛུགས་ཀྱིས་ཆབ་སྲིད་དབང་ཤེད་ལ་བརྟེན་ནས་བརྙས་བཅོས་ཀྱི་ལས་བརྩམས་པར་ཟེར། རྒྱ་ནག་གཞུང་གིས་རྒྱ་ནག་མི་དམངས་ཀྱིས་ཕྱིའི་འཇིག་རྟེན་གྱི་གནས་ཚུལ་ཤེས་རྟོགས་བྱེད་རྒྱུ་བཀག་སྡོམ་བྱས་པ་མ་ཟད། ཕྱིའི་གནས་ཚུལ་ནང་དུ་ཡོང་རྒྱུར་ཡང་བཀག་སྡོམ་བྱས་ཡོད་ལ། དེ་མིན་ད་དུང་རོལ་རྩེད་ལས་རིགས་ཀྱི་ཆབ་སྲིད་ལྟ་གྲུབ་མི་མཐུན་མཁན་ཚོ་རྒྱ་ནག་ཏུ་ཡོང་རྒྱུ་བཀག་སྡོམ་ནན་མོ་བྱས་ཡོད་པས། དེ་ཆབ་སྲིད་བཙན་པོའི་དབང་ཡོད་བྱས་པ་མིན་ན་དེ་ཅི་ཞིག་ཡིན་ནམ།
རོལ་རྩེད་སྐར་ཆེན་དག་གི་སྟོབས་ཤུགས་འགོག་མཁན་དེ་གཞུང་རེད། དེ་ཡིས་ཐད་ཀར་གནོན་ས་དེ་མི་དམངས་ཀྱི་ཁེ་ཕན་ཡིན། ཐལ་དྲགས་པའི་དཔེ་མཚོན་ཞིག་ནི། རིག་གསར་སྐབས་རྒྱལ་ཡོངས་མི་དམངས་ཀྱི་ཡཱང་པན་ཞི་ཟེར་བའི “དཔེ་མཚོན་ཟློས་གར” བརྒྱད་མ་གཏོགས་ལྟ་མི་ཆོག་པ་ལྟ་བུ་རེད།
མི་རྣམ་པས་རྒྱུན་ལྡན་གྱི་དངོས་ཡོད་གནས་ཚུལ་ཞིག་སྣང་མེད་དུ་བཞག་ཡོད། བཀག་སྡོམ་བཀའ་ཁྱབ་དེ་རང་དབང་ཡུལ་གྲུ་ཁག་ན་ཡོད་པའི་གླུ་བ་གླུ་མ་དག་ལ་ཕབ་པ་མ་རེད། རྒྱ་ནག་མི་དམངས་ཀྱི་རང་དབང་ངང་རོལ་རྩེད་རིགས་ལོངས་སུ་སྤྱོད་རྒྱུའི་ཐོབ་ཐང་བཙན་འཕྲོག་བྱས་པ་རེད། བློ་ཡུལ་ལས་འདས་པ་ཞིག་ནི། བཀག་རྒྱ་ཐེབས་སའི་མི་དམངས་ཀྱིས་ཁོང་ཚོའི་རང་དབང་འཕྲོག་པར་ངོ་རྒོལ་མི་བྱེད་པ་མ་ཟད། སྟོབས་འབྱོར་རྒྱལ་ཁབ་ཅིག་ལ་འགྲན་ནུས་པའི་གླུ་མ་དེའི་དཔལ་འབྱོར་གྱི་ཁེ་ཕན་གླེང་ཡོད་པས། དངོས་གནས་བཤད་མི་ཤེས་པའི་རིགས་ཚོགས་ཤིག་གི་དགོད་བྲོ་བའི་བྱ་སྤྱོད་རང་རེད།
ང་ཚོས་ཡིད་ཆེས་ཆོག་པ་ཞིག་ནི། དུས་ཡུན་རིང་པོར་ཆབ་སྲིད་བཙན་པོ་དབང་ཡོད་ལ་ངོ་རྒོལ་བྱེད་མཁན་གླུ་མ་ལེ་ཌི་གྷ་གྷ་ཡིས་རྒྱ་རིགས “ཧྥན་སི”རྫུན་མ་དེ་ཚོའི་སྐྱོན་བརྗོད་དང་ཁ་རྡུང་དེའི་རིགས་ཅི་མི་སྙམ་པར་འདོར་ངེས་ཡིན་ལ། རྒྱ་ནག་ནང་འགྲོ་བསྐྱོད་བཀག་པ་དང་རྒྱ་རིགས “ཧྥན་སི”ཡི་དགའ་དད་བརླག་པའི་ཕྱིའི་སྐར་ཆེན་དག་གིས་རང་ཉིད་ཀྱི་བསམ་ཕྱོགས་དང་བྱ་སྤྱོད་ལ་ཞིབ་བཤེར་བྱེད་མི་། ཁྱེད་རང་ཚོས་ཅི་ཡང་ནོར་མེད།


text:
སྐྱང་སྤྲུལ་རིན་པོ་ཆེའི་གྱ་སྟོན་སྐབས་ཀྱི་འདྲ་པར། གཉིས་པ།
[ཟླ་ཚེས། 2014-08-06 14:43:37][ཡོང་ཁུངས། ][ཀློག་གྲངས། ]
༧ སྐྱབས་རྗེ་སྐྱང་སྤྲུལ་དྲི་མེད་འོད་ཟེར་རིན་པོ་མཆོག་སྙིགས་དུས་ཀྱི་བསྟན་འགྲོའི་དོན་དུ་སྐྱེ་བ་བཞེས་ཏེ་མི་ལོ་བརྒྱད་ཅུར་སོན་པའི་དུས་ཆེན་གྱི་མཛད་སྒོའི་སྐོར་གྱི་འདྲ་པར་ཁག་གཅིག
༧ སྐྱབས་རྗེ་སྐྱང་སྤྲུལ་དྲི་མེད་འོད་ཟེར་རིན་པོ་ཆེའི་མཛད་རྣམ་གནས་བསྡུས།
མདོ་སྔགས་བསྟན་པའི་མངའ་བདག་ཆེན་པོ་༧མཁས་དབང་སྐྱང་སྤྲུལ་དྲི་མེད་འོད་ཟེར་རིན་པོ་ཆེ་ནི། སྤྱི་ལོ་༡༩༣༥ལོར་ཀན་སུའུ་ཞིང་ཆེན་ཐེ་བོ་རྫོང་སྟེང་ཀ་ཡུལ་ཚོ་ནས་སྐུ་འཁྲུངས། སྤྱི་ལོ་༡༩༤༥ལོར་གསང་རྒྱུད་བསྟན་པའི་བདག་པོ་རིག་འཛིན་ཀུན་གྲོལ་ཧཱུྃ་ཆེན་འགྲོ་འདུལ་གླིང་བ་དང་། གསང་ཆེན་གྲུབ་པའི་དབང་ཕྱུག་གཏེར་སྟོན་གསང་སྔགས་གླིང་བ། མཚན་ལྡན་མཁས་གྲུབ་གཡུང་དྲུང་ཉི་མ་སོགས་མཁྱེན་ལྡན་སྐྱེས་ཆེན་དུ་མས་དམ་པ་ཁོང་ནི་སྐྱང་དབོན་ཚང་གི་ཡང་སྲིད་དུ་ཐུགས་ཐག་བཅད། སྔ་གཟུག་ཏུ་ཐེ་བོ་བྲག་གི་ཚེ་མཚམས་པ་དང་དྲུང་མུ་རཏྣ་ཡོངས་འཛིན་དུ་བསྟེན་ནས་སྒྲ་སྙན་སྨན་རྩིས་དང་། ཐུན་མིན་སེམས་ཁྲིད་སོགས་ལ་སྦྱངས་པ་མཛད། རྣམ་འབྱོར་བ་ཚུལ་ཁྲིམས་རྣམ་དག་གི་དྲུང་དུ་མན་ངག་ཟབ་མོ་ཨ་རྫོགས་སྙན་གསུམ་གྱི་ཁྲིད་ཐོབ། སྔོན་འགྲོའི་ཁྲིད་རིམ་དང་། དངོས་གཞིའི་སེམས་ཁྲིད་ཉམས་ལེན། རྩ་རླུང་། བཅུད་ལེན་མུན་མཚམས་སོགས་ལ་ཉམས་ལེན་མཛད། བླ་མ་གཡུང་དྲུང་བསྟན་པ་རིན་པོ་ཆེའི་མདུན་ནས་དབང་ལུང་ཁྲིད་གདམས་དང་སོ་ཐར་བསྙེན་རྫོགས་སོགས་ཞུས། རིག་གནས་གསར་བརྗེ་ཆེན་པོའི་ཁྲོད་དུ་དཀའ་ཁག་ཅི་རིགས་མྱོང་། སླར་༡༩༧༩ལོར་སི་ཁྲོན་ཞིང་ཆེན་རྔ་བ་ཁུལ་འཕྲོད་བསྟེན་སློབ་གྲྭའི་དགེ་རྒན་དུ་གདན་དྲངས། ༡༩༨༠ལོར་མཛོད་དགེའི་རྫོང་བོད་སྨན་ཁང་དུ་ལས་སྤོར་བྱས། ༡༩༨༧ལོར་སྨན་པ་རབ་འབྱམས་གཞོན་པའི་ཐོབ་ཐང་གནང་། ༡༩༩༦ལོ་ནས་ལོ་རེར་ཁྲེན་ཏུའུ་ལ་ཕེབས་ནས་བོད་སྨན་འཛིན་གྲྭར་སློབ་ཁྲིད་གནང་བ་དང་། སླར་སྨན་པ་རབ་འབྱམས་པ་ཆེན་པོའི་ཐོབ་ཐང་གནང་། སྐུ་ཉིད་ད་དུང་མཛོད་དགེ་རྫོང་སྲིད་གྲོས་ཀྱི་རྒྱུན་ལས་ཨུ་ཡོན་དང་། རྫོང་ནང་བསྟན་མཐུན་ཚོགས་ཀྱི་དྲུང་ཡིག་ཆེན་མོ་དང་ཚོགས་གཙོ་གཞོན་པ་དང་། རྫོང་བོད་སྨན་ཁང་གི་ཡོན་ཀྲང་གཞོན་པ་སོགས་ཀྱི་འགན་བཞེས། གསུང་རྩོམ་སྐོར་ལ། བྱིས་པ་ཉེར་སྤྱོད་དང་བྱིས་ནད་བརྟག་ཐབས་སོགས་རྒྱལ་ཡོངས་ཀྱི་དུས་རབས་༢༡པའི་བོད་ལུགས་གསོ་རིག་དངོས་ཚན་སློབ་གསོའི་འཆར་འགོད་སློབ་དེབ་ཏུ་བདམས་ནས་པེ་ཅིང་མི་རིགས་ཁང་ནས་པར་བསྐྲུན་བྱས་པ་དང་། ད་དུང་བོན་ལུགས་ཀྱི་གྲུབ་མཐའི་རྣམ་བཞག་ཉུང་བསྡུས་གློག་གི་སྒྲོན་མེ་དེ་བོད་བརྒྱུད་ནང་བསྟན་སློབ་གླིང་དུ་བོན་གྱི་བླ་སྤྲུལ་རྣམས་ཀྱི་སློབ་དེབ་ཏུ་བྱས་པ་དང་། གཞན་རྒྱུད་བཞིའི་ཟིན་བྲིས་དང་། སྐྱང་དགོན་ཁག་གི་ལོ་རྒྱུས། སྐྱེས་ཆེན་བླ་མ་དུ་མའི་རྣམ་ཐར་སོགས་པོད་ལྔ་ལྷག་ཡོད་ཅིང་ད་ལྟ་གསུང་འབུམ་དག་ཀྲུང་གོའི་བོད་རིག་པའི་དཔེ་བསྐྲུན་ཁང་ནས་པར་བསྐྲུན་གྱི་ལས་གཞི་གཉེར་བཞིན་ཡོད། ཉེ་བའི་ལོ་འགའི་མཛད་རྣམ་རགས་བསྡུས་ཀྱང་ཡུལ་སོགས་ཀྱིས་རྐྱེན་པས་འབྲི་ཐབས་མ་བྱུང་།


text:
ཞི་ཅིན་ཕེང་གིས་རྒྱ་ནག་སློབ་ཆེན་ཁག་གི་འདུ་ཤེས་འཛིན་སྟངས་ལ་བཏང་འཛིན་བྱེད་འདོད་ཧ་ཅང་ཆེ།
ཕྱི་ཟླ ༡༢ཚེས ༢༨ནས ༢༩བར་བསྐོངས་པའི༼རྒྱལ་ཡོངས་མཐོ་རིམ་སློབ་གྲྭའི་ཏང་གི་འཛུགས་སྐྲུན་ལས་དོན་ཚོགས་འདུ་ཐེངས་༢༣ པའི ༽སྟེང་ཞི་ཅིན་ཕེང་གིས། ཏང་གི་མཐོ་རིམ་སློབ་གྲྭའི་འགོ་ཁྲིད་ལས་དོན་ཐད་ད་དུང་ཡང་ཤུགས་སྣོན་དགོས་པ་དང་། རྒྱ་ནག་གི་ཁྱད་ཆོས་ཅན་གྱི་སྤྱི་ཚོགས་རིང་ལུགས་ཀྱི་སློབ་ཆེན་ཡག་པོ་སྐྱོང་དགོས་ཚུལ་བརྗོད་འདུག
རྒྱ་ནག་གཞུང་འབྲེལ་ཞིན་ཧྭ་གསར་ལས་ཁང་གི་གནས་ཚུལ་ནང་། སྲིད་འཛིན་ཞི་ཅིན་ཕེང་གིས། ཡང་དག་པའི་བསམ་བློ་ཁྲིད་སྟོན་གྱི་ལམ་ནས་མཐོ་རིམ་སློབ་གྲྭའི་འདུ་ཤེས་འཛིན་སྟངས་ཀྱི་དབང་ཆར་བཏང་འཛིན་དམ་པོ་བྱེད་དགོས་ཞེས་པ་དང་ཆབས་ཅིག རིམ་པ་སོ་སོའི་ཏང་གི་ལས་ཁང་དང་དྲིལ་བསྒྲགས་སྡེ་ཚན། རྩ་འཛུགས་སྡེ་ཚན། སློབ་གསོ་ལས་ཁུངས་སོགས་ཀྱིས་མཐོ་རིམ་སློབ་གྲྭའི་ཏང་གི་འཛུགས་སྐྲུན་ལས་དོན་གྱི་འགོ་ཁྲིད་ནུས་པ་མཐོ་རུ་འདེགས་དགོས། ཞེས་ནན་གྱིས་བསྐུལ་འདུག འདི་ནི་ད་ལོའི་ཕྱི་ཟླ ༡༠ར་རྒྱ་ནག་དབུས་གཞུང་ལས་ཁང་གིས་སྤེལ་བའི༼མཐོ་རིམ་སློབ་གྲྭའི་ཏང་གི་འགོ་ཁྲིད་འོག་གི་སློབ་སྤྱིའི་འོས་འགན་སྒྲིག་གཞི་རྒྱུན་འཁྱོངས་དང་འཐུས་ཚང་ཐད་ཀྱི་ལག་བསྟར་བསམ་འཆར༽ཞེས་པའི་རྗེས་སུ། རྒྱལ་ཁབ་ཀྱི་ཆེས་མཐོའི་དབུ་ཁྲིད་ཀྱིས་མཐོ་རིམ་སློབ་གྲྭ་ཁག་གི་བསམ་བློ་དང་གླེང་ཕྱོགས་ལ་ཏང་གིས་བཏང་འཛིན་ནན་མོ་བྱེད་དགོས་ལུགས་ཡང་བསྐྱར་གླེང་བ་རེད།
དེའི་ཐད་གནད་དོན་དབྱེ་ཞིབ་པས་བསམ་བློར་བཏང་འཛིན་བརྒྱུད་ཐ་དད་པའི་འདུ་ཤེས་འཛིན་སྟངས་སེལ་ཐབས་བྱེད་ཀྱིན་པར་ངོས་འཛིན་བྱས་ཡོད།
ད་ལྟ་ཨ་རིའི་ཁཱ་ཏའོ་སློབ་གླིང་གི་གདན་ཞུ་ཞིབ་འཇུག་པ་དང་། དེ་སྔ་པེ་ཅིན་སློབ་ཆེན་གྱི་དཔལ་འབྱོར་རིག་པ་བ་དགེ་རྒན་ཆེན་མོ་ཞཱ་ཡས་ལང་གིས། “མཐོ་རིམ་སློབ་གྲྭ་ཁག་ཏུ་བསམ་བློའི་འཛུགས་སྐྲུན་ལས་དོན་ལ་ཤུགས་བསྣན་པ་ཞེས་པ་དེ་དོན་དངོས་སུ་མཐོ་རིམ་སློབ་གྲྭ་ཡོད་ཚད་ཏང་གི་སློབ་གྲྭ་རུ་གཏོང་འཆར་ཡོད་པ་རེད”། ཅེས་དང་། ཡང་ཁོང་གིས། “ངས་ཕྱི་ལོ་ ༢༠༠༠ནས་པེ་ཅིན་སློབ་ཆེན་དུ་དགེ་རྒན་བྱས་པ་ཡིན། སྐབས་དེ་དུས་སློབ་མའི་བསམ་བློ་ང་ཚོ་དང་ཕལ་ཆེར་གཅིག་འདྲ་རེད། དེ་དུས་སློབ་མས་དགེ་རྒན་གྱི་སློབ་ཁྲིད་ནང་དོན་གོང་ལ་གཏུག་པའི་རིགས་གཅིག་ཀྱང་བྱུང་མྱོང་མེད། ཡིན་ན་ཡང་། དེང་སང་ལོ་རབས་དགུ་བཅུའི་རྗེས་ཀྱི་སློབ་མས། རྩ་འཛུགས་ཀྱི་བཀའ་བཀོད་ལྟར་དམིགས་ཡུལ་ལྡན་པའི་སྒོ་ནས་སློབ་ཁྲིད་ལ་ཉན་གྱིན་ཡོད་པ་དང་། ཡང་ན། སློབ་མ་དེ་དག་གི་རིན་ཐང་ལྟ་བར་འགྱུར་བ་ཐེབས་པ་མི་ཤེས་མོད། ༢༠༡༠ལོར་སློབ་མ་ཞིག་གིས་པེ་ཅིན་སློབ་ཆེན་གྱི་ཏང་གི་འགོ་ཁྲིད་ལ་ངས་ཏང་དང་སྤྱི་ཚོགས་རིང་ལུགས་ལ་འགལ་བའི་སློབ་ཁྲིད་བྱས་ལུགས་གཏུགས་རྗེས་ངའི་སློབ་ཁྲིད་ལ་དམིགས་བསལ་ལྟ་སྐུལ་དང་ཉན་དཔྱད་བྱས་པ་རེད། ད་ལྟ་སློབ་ཆེན་མང་པོའི་སློབ་ཁང་དུ་བརྙན་པར་བཙུགས་ཡོད་པ་རེད”ཅེས་འགྲེལ་བརྗོད་བྱས་འདུག
ལོ་ངོ་བརྒྱའི་ཡར་སྔོན་གྱི་ལྔ་བཞི་ལས་འགུལ་དང་། ལོ་ངོ༢༥འི་སྔོན་གྱི་དྲུག་བཞིའི་དོན་རྐྱེན། དེ་མིན་ད་ལོའི་ཧོང་ཀོང་སློབ་མའི་ཆར་གདུགས་ལས་འགུལ་སོགས་ཀྱིས་མཚོན། སློབ་ཆེན་ཁག་ནི་ནམ་ཡིན་ཡང་སློབ་མའི་ལས་འགུལ་ལངས་ས་དང་ཐད་དད་པའི་ཆབ་སྲིད་ལྟ་བ་འཁྲུངས་སའི་ཞིང་ས་ཡིན། དེའི་སྟབས་ཀྱིས་ཞི་ཅིན་ཕེང་ལྟ་བུའི་དབང་ཆ་གཅིག་བསྡུས་རིང་ལུགས་པ་དང་། དབང་ཆ་ཁོ་ན་བསམ་ཞིང་དམར་ཤོག་ཚོགས་པ་སྐྱོབ་ཅི་ཐུབ་བྱེད་མཁན་མི་རིགས་རིང་ལུགས་པ་ཞིག་གི་མིག་ལམ་དུ་སློབ་ཆེན་གྱི་བསམ་བློ་ལ་བཏང་འཛིན་བྱ་རྒྱུ་ནི་ཐ་དད་པའི་འདུ་ཤེས་འཛིན་སྟངས་སྔ་ས་ནས་འགོག་རྒྱུའི་འགག་སྒོ་རུ་གྱུར་ཡོད་པ་རེད།


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། མཚོ་སྔོན་དང་ཤང་ཀང་ས་ཁུལ་གཉིས་ཀྱི་ཉོ་འཚོང་བརྗེ་རེས་དང་མཉམ་འབྲེལ་བྱ་བར་སྔར་ལས་ཤུགས་སྣོན་བྱེད་པ་དང་། ཤང་ཀང་འཛད་སྤྱོད་མཁན་གྱིས་མཚོ་སྔོན་གྱི་ཐོན་རྫས་ངོས་ལེན་བྱེད་པའི་ཚད་གཞི་མཐོར་འདེགས་སུ་གཏོང་ཆེད། རང་ཞིང་གིས་མུ་མཐུད་དུ་རྩ་འཛུགས་ཚོགས་པ་དག་ཟླ8པའི་ཚེས16ཉིན་ནས་ཟླ8པའི་ཚེས20ཉིན་སྤེལ་བཞིན་པའི་ཤང་ཀང་གི་ཟས་མཆོག་འགྲེམས་སྟོན་གྲོས་ཚོགས་སྟེང་ཞུགས་རྒྱུ་ཡིན་ལ། དེར་མ་ཟད་ཐེངས་འདིའི་འགྲེམས་སྟོན་སྟེགས་བུ་བརྒྱུད་མཚོ་སྔོན་གྱི་ཚོང་རྫས་ཀུན་འདུས་སྐབས་བཅུ་དྲུག་པའི་བྱེད་སྒོ་ཡང་སྤེལ་རྒྱུ་ཡིན་པ་རེད།
རྒྱུས་ལོན་བྱས་པ་ལས་ཤེས་གསལ་ལྟར་ན། ཤང་ཀང་ལ་དམིགས་གསལ་གྱི་ས་བབ་ཁྱད་ཆོས་ལྡན་ཞིང་ནང་ལོགས་དང་འཛམ་གླིང་ས་ཁུལ་སོ་སོའི་ཉོ་འཚོང་མཉམ་འབྲེལ་སོགས་ཀྱི་ཐད་ལ་ཟམ་གདོང་རང་བཞིན་དང་སྐ་རགས་རང་བཞིན་གྱི་བྱེད་ནུས་གལ་ཆེན་ཐོན་ཡོད། ལོ་རེར་ཐེངས་རེ་སྤེལ་བཞིན་པའི་ཤང་ཀང་ཟས་མཆོག་འགྲེམས་སྟོན་གྲོས་ཚོགས་ནི་ཡ་གླིང་གི་ཆེས་ཆེ་བའི་ཟས་མཆོག་འགྲེམས་སྟོན་གྲོས་ཚོགས་ཤིག་ཡིན་ལ། ཟས་མཆོག་ལས་རིགས་ཁྲོད་ཀྱི་ལོ་རེའི་གསོལ་སྟོན་གྲོས་ཚོགས་གལ་ཆེན་ཞིག་ཀྱང་ཡིན། ཐེངས་འདིའི་སྟེགས་བུ་བརྒྱུད2018ལོར་ཤང་ཀང་དུ“མཚོ་སྔོན་གྱི་ཚོང་འདུས་ཆེན་མོའི”བྱེད་སྒོ་ཡང་སྤེལ་རྒྱུ་ཡིན་ལ། རང་ཞིང་གི་ཚོང་དོན་སྡེ་ཁག་གིས་ནང་ལོགས་དང་ཕྱི་རོལ་གྱི་ཚོང་ར། ཐོན་ཁུངས་རིགས་མི་འདྲ་བ་གཉིས་ལ་བརྟེན་ནས་ཧུར་ཐག་སྒོས་ཕྱི་ནང་གི་ཉོ་འཚོང་མཉམ་བསྲེས་འཕེལ་རྒྱས་སུ་གཏོང་བར་ཧུར་ཐག་གིས་སྐུལ་འདེད་བྱས་ཤིང་། འཛད་སྤྱོད་ཀྱི་རིམ་འཕར་ལ་སྐུལ་འདེད་བྱས་ཏེ་ཞིང་ཆེན་ཕྱི་ནང་གི་ཁེ་ལས་ཐོན་ལས་ཀྱི་མཐུད་སྦྲེལ་དེ་ཡུན་བསྲིངས་བྱེད་པར་རོགས་རམ་བྱས། མངའ་ཁོངས་ཕྱི་ནང་གི་བྱེད་ཐབས་གལ་ཆེན་དར་སྤེལ་དུ་གཏོང་རྒྱུ་ནི་རང་ཞིང་གི་ད་ལོའི་ཉོ་འཚོང་བྱེད་སྒོ་གལ་ཆེན་ཁྲོད་ཀྱི་གཅིག་ཡིན་ལ། མཚོ་སྔོན་ས་ཁུལ་གྱི་མིང་དུ་གྲགས་པའི་ཚོང་རྫས་གསར་བའི་མཚན་སྙན་གྱི་ཚད་གཞི་མཐོར་འདེགས་སུ་བཏང་བ་བརྒྱུད་མཚོ་སྔོན་གྱི་ཐོན་རྫས་དག་གིས་ཤང་ཀང་གི་ཁྲོམ་རའི་ཟིན་ཚད་སྲ་བརྟན་དུ་གཏོང་དགོས་ཤིང་། གོམ་གང་མདུན་སྤོས་སྒོས་ས་ཁུལ་གཉིས་ཀྱི་ཉོ་འཚོང་བརྗེ་རེས་དང་མཉམ་འབྲེལ་སོགས་ཀྱི་ཐད་ལ་ཧུར་ཐག་གིས་སྐུལ་འདེད་བྱ་རྒྱུ་ཡིན་པ་རེད།
ངོ་སྤྲོད་བྱས་པ་བརྒྱུད་ཐེངས་འདིའི་བྱ་འགུལ་ལ་ཚད་ལྡན་གྱི་འགྲེམས་སྟོན་གོ་གནས30གསར་འཛུགས་བྱས་ཡོད་ལ། ཡུལ་དངོས་སུ་མཚོ་སྔོན་གྱི་མིང་དུ་གྲགས་པའི་ཚོང་རྫས་གསར་བ་འགྲེམས་སྟོན་ཕྱིར་འཚོང་བྱེད་པ་དང་ས་གནས་ཀྱི་ཁྱད་ལྡན་ཐོན་རྫས་དེ་གཙོ་བོར་བཟུང་ཡོད། དཔེར་ན་དབྱར་རྩྭ་དགུན་འབུ་དང་སྦྲང་རྩིའི་ཐོན་རྫས། འཕང་འབྲས་སོགས་མཚོ་སྔོན་ས་ཁུལ་གྱི་ས་གནས་ཁྱད་ཐོན་ཐོན་རྫས་གྲགས་ཅན། སྐམ་ལུག་ཤའི་ཐོན་རྫས་དང་འོ་བཟོས་ཐོན་རྫས། བཏུང་ཆུ་དང་ཆང་གི་རིགས། སྐྱེ་དངོས་ཐོན་རྫས་སོགས། སྨན་རྫས་དང་ཟས་རིགས་སིལ་འཚོང་། ཟས་རིགས་ཐུམ་འཇུག་སྟབས་བདེ་སོགས་ཀྱང་ཡོད།
ཐེངས་འདིའི་བྱ་འགུལ་འཆར་གཞི་དེས་ཞིང་ཆེན་ནང་ཁུལ་གྱི་ཁེ་ལས་རིགས60ལྷག་རྩ་འཛུགས་ཀྱིས་འགྲེམས་སྟོན་ཁྲོད་ཟབ་ཞུགས་བྱས་ཡོད་ལ། དེའི་ཁྲོད་ཟི་ལིང་གྲོང་ཁྱེར་གྱི་ཁེ་ལས25དང་མཚོ་ཤར་གྲོང་ཁྱེར་གྱི་ཁེ་ལས15 མཚོ་བྱང་ཁུལ་གྱི་ཁེ་ལས10 མཚོ་ནུབ་དང་མཚོ་ལྷོ། རྨ་ལྷོ། ཡུལ་ཤུལ། མགོ་ལོག་བཅས་ཀྱི་ཁེ་ལས2རེ་ཞུགས་ཡོད།
ལོ་ཙཱ་བ། ལྷ་དཔལ་སྐྱབས།


text:
ཚོ་དྲགས་པ་ནི་ནད་རིགས་ཤིག་ཡིན་པར་མ་ཟད། ད་རུང་དལ་གཤིས་རང་བཞིན་གྱི་ནད་རིགས་རྣམ་པ་སྣ་ཚོགས་འབྱུང་བའི་རྒྱུ་རྐྱེན་གཙོ་བོའང་ཡིན། ཆེད་མཁས་པས་བསྟན་དོན། ཉེ་བའི་ལོ་འདི་འགར་མི་ཚོན་པོ་ཇེ་མང་ནས་ཇེ་མང་ཡིན་པས། དེ་ལས་བྱུང་བའི་བདེ་ཐང་གནད་དོན་ཡང་ཇེ་མང་ནས་ཇེ་མང་རེད།
རྒྱལ་ཁབ་ཕྱི་ནང་གི་དུས་ཡུན་རིང་པོའི་ཞིབ་འཇུག་མང་པོ་ལས་མངོན་པ་ལྟར་ན། ཚོ་དྲགས་པ་ནི་སྙིང་གི་ཁྲག་རྩའི་ནད (ཏོག་དབྱིབས་ཁྲག་རྩ་སྲ་འགྱུར་དང་ཀླད་པའི་གཟའ་གྲིབ་ནད། ཁྲག་ཤེད་མཐོ་བའི་ནད)འབྱུང་བའམ་ཤི་ཚད་ཀྱི་རྒྱུ་རྐྱེན་གཙོ་བོ་ཞིག་རེད། མིའི་ལུས་ལ་ཤ་རྒྱས་ན་ལུས་སྟེང་གི་སྙིགས་དོར་བཅུད་ལེན་བྱེད་པར་འགྱུར་ལྡོག་མང་པོ་འབྱུང་བ་དང་། ཁྲག་རྒྱུན་ཁྲོད་ཀྱི་མཁྲིས་ཟུངས་ཕྲུན་ངན་པ་དང་ཚིལ་འདུས་ཚད་ཇེ་མཐོར་འགྲོ་བས། ཁྲག་རྩར་སྲུང་སྐྱོབ་ཀྱི་ནུས་པ་ལྡན་པའི་མཁྲིས་ཟུངས་ཕྲུན་ཇེ་ཉུང་དུ་བཏང་བ་རེད། ཚིལ་ཇེ་མང་དུ་སོང་བ་དེས་སྙིང་གི་གནོན་ཤུགས་དང་དབང་བོ་གཞན་པའི་ཁུར་པོ་ཇེ་ལྗིད་དུ་བཏང་བས། འཕར་རྩ་འཇམ་འདྲའི་སྲ་འགྱུར་དང་ཁྲག་ཤེད་མཐོ་བའི་ནད་ཧ་ཅང་འབྱུང་སླ་ཞིང་། ཚབས་ཇེ་ཆེར་སོང་ན་ཏོག་དབྱིབས་ཁྲག་རྩ་སྲ་འགྱུར་དང་ཀླད་པའི་གཟའ་གྲིབ་ནད་འབྱུང་བ་རེད། སྔོན་ཆད་ནད་པ་ཞིག་ལ་ལུས་པོ་ཚོ་དྲགས་པ་ལས་གཞན་པའི་ནད་རིགས་གང་ཡང་མེད་མོད། འོན་ཀྱང་རྗེས་སུ་གཉིད་དུས་ཀྱི་འབྱིན་རྔུབ་མཚམས་ཆད་པའི་འདུས་ནད་བྱུང་བར་མ་ཟད། ད་རུང་སྙིང་ཤའི་ནད་ཀྱང་བྱུང་བ་རེད། དེ་དག་བྱུང་བའི་རྒྱུ་རྐྱེན་གཙོ་བོ་ནི་ཚོ་དྲགས་པས་ཡིན་ནོ།
ཚོ་དྲགས་ན་ཚོ་དྲགས་རང་བཞིན་གྱི་སྙིང་ཤའི་ནད་འབྱུང་སླ་བ་རེད། སྔོན་ཆད་མི་རྣམས་ཀྱིས་ནད་རིགས་དེའི་རིགས་ལ་རྒྱུས་ལོན་བྱེད་ཚད་ཧ་ཅང་ཉུང་ཞིང་། ཉེ་བའི་ལོ་འདི་འགར་ད་གཟོད་དེ་ལ་དོ་སྣང་བྱེད་ཀྱིན་འདུག ནད་པ་མང་ཆེ་ཤས་ནི་ཚོ་དྲགས་པའི་ན་གཞོན་སྐྱེས་པ་ཡིན་ལ། སྔོན་ལ་ནད་རྟགས་གང་ཡང་མེད་པར། རྒྱུན་དུ་གློ་བུར་སྙིང་གི་ནུས་པ་ཉམས་ཏེ་ཤི་བ་རེད། ནད་རྟགས་མེད་པར་དུས་ཡུན་རིང་ཙམ་འགོར་བ་དང་། དེ་ནས་འགུལ་སྐྱོད་བྱས་རྗེས་དབུགས་ལེན་དཀའ་བའི་ནད་རྟགས་འབྱུང་བ་རེད། དེ་ནི་ཆེས་སྔ་བ་དང་ཆེས་རྒྱུན་མཐོང་གི་ནད་རྟགས་ཡིན། ནད་རྟགས་དེ་དག་ནི་སྙིང་གི་ནུས་པ་ཉམས་པ་ལས་བྱུང་ཞིང་། ལུས་པོའི་ལྗིད་ཚད་ཇེ་མཐོར་སོང་ན་ནད་རྟགས་ཀྱང་ཇེ་ལྗིད་དུ་འགྲོ་བ་རེད། ནད་པ་ཁ་ཤས་ལ་ད་རུང་གཉིད་ཉལ་འབྱིན་རྔུབ་སྐབས་སྡོད་འདུས་རྟགས་འབྱུང་བ་རེད། ནད་རིགས་འདིའི་རིགས་གསོ་བཅོས་བྱེད་སྐབས་སྨན་ལ་བསྟེན་དགོས་པ་ལས་གཞན་ད་རུང་ཧུར་བརྩོན་གྱིས་ཚོ་བྱང་དུ་བཅུག་ནས། ལུས་པོའི་ལྗིད་ཚད་རྒྱུན་ལྡན་དུ་གཏོང་རྒྱུ་ནི་ཚོ་དྲགས་རང་བཞིན་གྱི་སྙིང་ཤའི་ནད་གསོ་བཅོས་བྱེད་པའི་ནུས་ལྡན་གྱི་ཐབས་ལམ་ཞིག་རེད།
མི་རྣམས་ཀྱིས་ཚོ་དྲགས་པས་བདེ་ཐང་ལ་གནོད་པའི་གནད་དོན་ངོས་འཛིན་གང་ལེགས་བྱས་ཏེ། ཧུར་བརྩོན་གྱིས་ཡོ་བསྲང་བྱེད་པ་དང་། འཚོ་བའི་གོམས་གཤིས་ངན་པ་བསྒྱུར་ནས། ལུས་པོའི་ལྗིད་ཚད་བདེ་ཐང་གི་ཆུ་ཚད་དུ་རྒྱུན་སྲུང་བྱ་དགོས། དེ་ལ་བདེ་ཐང་གི་བཟའ་བཏུང་སྤྱོད་པར་དོ་སྣང་བྱ་དགོས་པར་མ་ཟད། འོས་འཚམ་གྱི་འགུལ་སྐྱོད་བྱ་དགོས་པ་སྟེ། དཔེར་ན་མགྱོགས་མྱུར་གྱིས་རྐང་ཐང་ལ་འགྲོ་བ་དང་ཆུ་རྐྱལ་བ། ཡོ་ག་སྦྱོང་བ་སོགས་བྱས་ན་བཟང་ངོ་།།
རྩོམ་སྒྲིག་པ། ཀླུ་མོ་མཚོ།


text:
—–ཀྲུའུ་ཝེ་ཆོན་གྱི་དབུས་བརྙན་འཕྲིན་ཁང་གི་གསར་འགོད་པར་གནང་བའི་གཏམ་བཤད་སྐོར་གླེང་བ།
རྩོམ་མཁན། འཇམ་དཔལ་རྒྱ་མཚོ།
བོད་འགྱུར། འབྲོག་མྱི།
བློ་མཐུན་ཀྲུའུ་ཝེ་ཆོན་ལགས་ཀྱིས་དབུས་བརྙན་འཕྲིན་ཁང་གི་གསར་འགོད་པའི་བཅར་འདྲི་སྐབས། ཀྲང་ཐེ་ལེན “ཁྲི་འདོན”ཟེར་བའི་དོན་དག་ཐད་དཔྱད་གླེང་བྱས་ཡོད་པ་དང་། གསར་འགྱུར་སྨྱན་བྱད་ཆེ་གྲས་ཁག་གིས་ཁ་བྱང་ལ༼རྒྱལ་ཡོངས་སྲིད་གྲོས་ཆོས་ལུགས་དང་མི་རིགས་ལྷན་ཁང་གི་འགན་འཛིན:བླ་སྤྲུལ་རྫུན་མའི་སྣང་ཚུལ་གྱིས་གཅིག་བགྱིས་ན་རྒྱལ་ཁབ་ཀྱི་བདེ་འཇགས་ལ་གནོན་འཚེ་བཟོ་སྲིད༽ཅེས་སྦྱར་ནས། གཞི་རྒྱ་ཆེན་པོས་བསྒྲགས་སྤེལ་བྱས་འདུག
བློ་མཐུན་ཀྲུའུ་ཝེ་ཆོན་ལ་བཤད་མི་ཕོད་པའི་སེམས་སྡུག་ཅིག་ཡོད་པ་འདྲ།
བོད་ཀྱི་གནད་དོན་ཐད་ནས། བློ་མཐུན་ཀྲུའུ་ཝེ་ཆོན་སྔ་ཕྱི་བར་གསུམ་དུ་འཛེམ་བག་མེད་པའི་ཁ་རུ་ཁ་ཐུག རྣམ་འགྱུར་བརྟན་པོའི་བློ་ཐག་རྦད་ཆོད། ཚིག་རྩུབ་ཅིང་སྦྱོར་བ་དྲག་པོས་སྐད་གྲགས་ཡོད། ཡིན་ན་ཡང་བཤད་བཤད་ཚང་མ་བདེན་མིན་དང་། གནས་ལུགས་དང་རྒྱུ་མཚན་ལྡན་མིན། དངོས་ཡོད་གནས་ཚུལ་ཀྲུའུ་ཝེ་ཆོན་གྱིས་བཤད་པ་ནང་བཞིན་ཡིན་མིན་སོགས་ནི་གནས་ཚུལ་གཞན་ཞིག་ཡིན་པས་སྐབས་སུ་བབ་པའི་བརྗོད་བྱ་ལས་དེའི་སྐོར་གླེང་རྒྱུ་མིན། འདི་གར་ངས་བཤད་འདོད་པ་ནི། གང་ལྟར་ཡང་། དེ་སྔོན་བོད་ཀྱི་གནད་དོན་དང་ཡང་ན་མི་རིགས་དང་ཆོས་ལུགས་གནད་དོན་སྐོར་གླེང་དུས། བློ་མཐུན་ཀྲུའུ་ཝེ་ཆོན་གྱིས་མ་མཐའ་ཡང་མགོ་རྔ་ཚང་པའི་སྐད་ཆ་ཞིག་བཤད་ཐུབ་ལ། རང་གི་ལྟ་བ་གང་ཡིན་པ་དེ་གསལ་པོ་ཞིག་འགྲེལ་བཤད་བྱེད་ནུས། ཡིན་ན་ཡང་། ད་ཐེངས་རྒྱུན་ཚུལ་ལས་ལྡོག་ཏེ། ཁ་ནས་ཐོན་ལ་མ་ཐོན་ལ། བཤད་འདོད་ཀྱང་བཤད་མཚམས་བཅད། བཤད་ཀྱང་ཞིབ་ཆ་མེད་པ། ཉ་གེ་ཉོག་གེ སྐད་ཆ་བཤད་ཙམ་སྐུང་ཙམ། བཤད་མི་ཕོད་པའི་སེམས་སྡུག་ཅིག་ཡོད་པའི་ངང་ཚུལ་གྱིས་གང་ཞིག་འགེབས་ཐབས་དང་སྦས་ཐབས་བྱས་འདུག
བློ་མཐུན་ཀྲུའུ་ཝེ་ཆོན་གྱིས་རང་ཁག་གཞན་དཀྲི་བྱས་པ།
དབུས་བརྙན་འཕྲིན་ཁང་གི་གནས་ཚུལ་ལ་གཞིགས་ན། བློ་མཐུན་ཀྲུའུ་ཝེ་ཆོན་ལགས་ཀྱིས། “བཅོས་བསྒྱུར་སྒོ་འབྱེད་ནས་བཟུང་། བོད་ཁུལ་དང་ནང་ལོགས་བར་འབྲེལ་འདྲིས་ཇེ་མང་ནས་ཇེ་མང་དུ་སོང་ཡོད། སྤྱིར་བཏང་དེ་དོན་དག་ཡག་པོ་ཞིག་ཡིན་མོད། འོན་ཀྱང་། མི་ལ་ལ་ཞིག་གིས་གོ་སྐབས་དེ་བཟུང་ནས་བླ་སྤྲུལ་དུ་བརྫུས་ནས༼རྒྱ་ནག—བསྒྱུར་མཁན་གྱིས།༽དཀྱིལ་ཤར་ས་ཁུལ་དུ་སོང་ནས་མགོ་གཡོག་མགོ་སྐོར་གྱི་ལས་དག་སྤེལ་ཡོད་པས། དེ་ཡིས་བོད་བརྒྱུད་ནང་བསྟན་གྱི་སྙན་གྲགས་ལ་མིང་ཤས་བཟོས་པའི་མ་ཚད། བོད་བརྒྱུད་ནང་བསྟན་གྱི་དྲི་མས་མ་བསླད་པའི་བརྗིད་ཉམས་ལ་འདག་དཀའ་བའི་དྲེག་པ་བསྒོས་ཡོད་ལ། དེ་མིན་ད་དུང་སྤྱི་ཚོགས་བརྟན་བརླིང་དང་མི་རིགས་མཐུན་སྒྲིལ་ལའང་ཤུགས་རྐྱེན་ངན་པ་ཐེབས་ཡོད ”ཟེར།
ཐོག་མར་ང་ཚོས་གསལ་ཁ་འདོན་དགོས་པ་ཞིག་ནི། བློ་མཐུན་ཀྲུའུ་ཝེ་ཆོན་ལགས་ཀྱིས་དུས་ཡུན་རིང་པོར་དབུས་འཐབ་ཕྱོགས་གཅིག་གྱུར་ལྷན་ཁང་གི་རྒྱུན་ལས་བློན་ཆེན་གཞོན་པའི་གོ་གནས་ཁུར་ཞིང་། ཁོང་པུའུ་རིམ་པའི་ལས་བྱེད་པ་ཡིན། གཙོ་སྐྱོང་ལས་བྱའི་ཁོངས་སུ་མི་རིགས་དང་ཆོས་ལུགས། བོད་ལྗོངས་ལས་དོན་བཅས་འདུས་ཡོད། དེ་སྔ་རྒྱ་ནག་བོད་ལྗོངས་རིག་གཞུང་སྲུང་སྐྱོང་དང་འཕེལ་རྒྱས་མཐུན་ཚོགས་ཀྱི་རྒྱུན་ལས་ཚོགས་གཙོ་གཞོན་པ་དང་དྲུང་ཡིག་གཅིག་ལྕོགས་བཅས་ཀྱི་གོ་གནས་ཁུར་མྱོང་པ་དང་། ད་ལྟ་རྒྱལ་ཡོངས་སྲིད་གྲོས་ཀྱི་རྒྱུན་ལས། མི་རིགས་དང་ཆོས་ལུགས་ལྷན་ཁང་གི་འགན་འཛིན་ཡིན། ཕྲག་པའི་འགན་ཁུར་ལྕི་མོ་རེད། གཙོ་སྐྱོང་ལས་ཁང་གི་གཙོ་འཛིན་འགོ་ཁྲིད་རེད། ཁོང་གསར་འགོད་པ་མ་རེད། ༼སྔོན་ཆད་ཁོང་གསར་འགོད་པ་རེད། ཡིན་ཡང་དེ་གཞན་ཞིག་རེད༽“མི་ལ་ལ་ཞིག་གིས་གོ་སྐབས་དེ་བཟུང་ནས་བླ་སྤྲུལ་དུ་བརྫུས་ནས་དཀྱིལ་ཤར་ས་ཁུལ་དུ་སོང་ནས་མགོ་གཡོག་མགོ་སྐོར་གྱི་ལས་དག་སྤེལ་ཡོད་པས། དེ་ཡིས་བོད་བརྒྱུད་ནང་བསྟན་གྱི་སྙན་གྲགས་ལ་མིང་ཤས་བཟོས་པའི་མ་ཚད། བོད་བརྒྱུད་ནང་བསྟན་གྱི་དྲི་མས་མ་བསླད་པའི་བརྗིད་ཉམས་ལ་འདག་དཀའ་བའི་དྲེག་པ་བསྒོས་ཡོད་ལ། དེ་མིན་ད་དུང་སྤྱི་ཚོགས་བརྟན་བརླིང་དང་མི་རིགས་མཐུན་སྒྲིལ་ལའང་ཤུགས་རྐྱེན་ཐེབས་ཡོད”ཟེར།
གནས་སྟངས་དེ་འདྲའི་ཛ་དྲག་ཡིན་ན། ང་ཚོས་རྒྱུ་མཚན་དང་ལྡན་པའི་ངང་བློ་མཐུན་ཀྲུའུ་ཝེ་ཆོན་ལ་དོགས་འདྲི་བྱས་ཆོག་པར་སྙམ།
དང་པོ། གནས་སྟངས་འདི་ཉིན་གཅིག་ཞག་གཅིག་ལ་བྱུང་བ་ཞིག་མིན་པས། ཁྱེད་ནི་དུས་ཡུན་རིང་པོར་གཙོ་སྐྱོང་ལས་ཁང་གི་གཙོ་འཛིན་འགོ་ཁྲིད་དེ་ཡིན་ཕྱིན། ཁྱེད་ཀྱིས་འགན་ཅི་ཞིག་འཁུར་དགོས་སམ། ཁྱེད་ཀྱིས་འགན་མ་ཁུར་བ། ལས་མ་སྒྲུབ་པ། འགན་འཛོལ་བྱུང་བ། ལེ་ཐོགས་བྱུང་བ་ཡིན་ནམ། ཡང་ན “བླ་སྤྲུལ་དུ་བརྫུས་ནས་དཀྱིལ་ཤར་ས་ཁུལ་དུ་སོང་ནས་མགོ་གཡོག་མགོ་སྐོར་གྱི་ལས་དག་སྤེལ”མཁན་ཚོ་དང་ཁྱི་སྤྱང་ངན་འབྲེལ། ངན་པ་ཁྱུ་འདྲེས་བྱས་པ་ཡིན་ནམ། དམར་ཤོག་གུང་ཁྲན་ཏང་ཡོན་ཞིག་ཡིན་པའི་ཆ་ནས། ཏང་གི་འགོ་ཁྲིད་མཐོ་ཤོས་ཤིག་ཡིན་པའི་ཆ་ནས། ཏང་གི་རྩ་འཛུགས་ལ་གནས་ཚུལ་ཡོད་ན་ཡར་ཞུ་བྱ་རྒྱུ་ནི་འོས་འགན་ཡིན། དེ་བཞིན་རྒྱ་ཆེ་བའི་མི་དམངས་མང་ཚོགས་ལའང་བཤད་སྟངས་ཤིག་ལོས་དགོས།
གཉིས་པ། “མི་ལ་ལ་ཞིག་གིས་གོ་སྐབས་དེ་བཟུང་ནས་བླ་སྤྲུལ་དུ་བརྫུས”ལུགས་ཅིག་ཅིག་མིག་མིག་ཟེར། “མི་ལ་ལ”། མི་ལ་ལ་སུ། ཁྱེད་ཀྱིས་དངོས་སུ་གང་ཟག་ཅིག་སྟོན་གྱིན་ཡོད་དམ། ཡང་ན་མེད་པ་ཡོད་མདོག་བྱེད་ཀྱིན་ཡོད། ཁྱེད་ཀྱི་མིང་ཐོབ་ལྟར་ན། ཁྱེད་ཀྱི་གོ་ས་ལྟར་ན། དབུས་བརྙན་འཕྲིན་ཁང་ལྟ་བུའི་རྒྱལ་ཁབ་རིམ་པའི་སྨྱན་བྱད་ཁང་དུ། འདི་ལྟ་བུའི་གནད་ཆེ་བའི་རྩ་དོན་དང་འབྲེལ་བའི་གནད་དོན་སྟེང་། ངེས་པར་ཁ་གསལ་དོན་གསལ། མངོན་སུམ་གསལ་རྗེན་ཡིན་དགོས། གཅིག་ཡིན་ན་གཅིག་དང་། ནག་པོ་ཡིན་ན་ནག་པོ། དཀར་པོ་ཡིན་ན་དཀར་པོ། སྐད་ཆ་བཤད་ཙམ་སྐུང་ཙམ། ཉ་གེ་ཉོག་གེ་གཏན་ནས་ཡིན་མི་རུང་།
བློ་མཐུན་ཀྲུའུ་ཝེ་ཆོན་གྱིས་སྒྲོ་བཏགས་སྐུར་འདེབས་བྱས་ནས་ཁ་ཕྱོགས་གཞན་ལ་སྒྱུར་ཐབས་བྱས་འདུག
བློ་མཐུན་ཀྲུའུ་ཝེ་ཆོན་གྱིས་ཡང་བཤད་རྒྱུར། “དེ་ཚོས་སྒོར་མོ་སྐོར་ཞིག་ཕྱིར་བོད་ཁུལ་དུ་ཁྱེར་རྗེས། དོན་དངོས་སུ་མུ་མཐུད་ནས་ཁྲིམས་ལུགས་དང་འགལ་བའི་བྱ་བ་སྣ་ཚོགས་སྤེལ་གྱིན་ཡོད་པ་མ་ཟད། ད་དུང་སྒོར་མོ་སྐོར་ཞིག་གིས་ཁ་བྲལ་རིང་ལུགས་ལས་འགུལ་ལ་རྒྱབ་སྐྱོར་བྱེད་ཀྱིན་ཡོད”ཟེར།
སྐད་ཆའི་ཚན་པ་འདི་ཧ་ཅང་གལ་ཆེན་པོ་ཡིན། གསར་འགྱུར་སྨྱན་བྱད་སོ་སོས་ཀྲུའུ་ཝེ་ཆོན་གྱི་སྐད་ཆ་ལུང་འདྲེན་སྐབས། ཡིག་གཟུགས་ནག་པོར་བསྒྱུར་ནས་ནན་བརྗོད་ཀྱི་ཚུལ་དུ་བཀོད་པ་འདི་ལྟར། “དབུས་བརྙན་འཕྲིན་ཁང་གི་སྤེལ་བའི་གནས་ཚུལ་ལ་གཞིགས་ན། སྤྱི་ཚོགས་སུ་ནམ་ཀུན་བྱུང་དང་འབྱུང་གིན་པའི་བླ་མ་དང་ཆོས་རྒྱལ་ལ་བརྫུས་པའི་བླ་རྫུན་གྲྭ་རྫུན་ཚོས་ཁྲིམས་འགལ་ངང་དགེ་ཕྲུག་བསྡུ་བ་དང་། ཆོས་སྤེལ་གྱིན་པའི་སྣང་ཚུལ་ལ་དམིགས་ནས། རྒྱལ་ཡོངས་སྲིད་གྲོས་ཀྱི་མི་རིགས་དང་ཆོས་ལུགས་ལྷན་ཁང་གི་འགན་འཛིན་ཀྲའུ་ཝེ་ཆོན་ལགས་ཀྱིས་བཅར་འདྲི་སྐབས། སྣང་ཚུལ་དེའི་རིགས་ཀྱིས་རྒྱལ་ཁབ་ཀྱི་བདེ་འཇགས་ལ་གནོན་འཚེ་ཆེ་ལུགས་བརྗོད་འདུག”ཅེས་པ་ལྟ་བུ་རེད།
གནད་དོན་དེ་ཧ་ཅང་ཚབས་ཆེན་རེད་ལ། དེའི་ངོ་བོ་ཡང་འགྱུར་སོང་། “ཁ་བྲལ་རིང་ལུགས་ལས་འགུལ་ལ་རྒྱབ་སྐྱོར”། “རྒྱལ་ཁབ་ཀྱི་བདེ་འཇགས་ལ་གནོད་འཚེ་ཐེབས”།
དཔེར་ན་མི་ལ་ལ་ཞིག་གིས “བླ་སྤྲུལ”ལ་བརྫུས་ན་འདྲ། ཡང་ན་ཡེ་ཞོ་ཝེན་ཚོས་གནང་བའི “བླ་སྤྲུལ་དཔང་ཡིག”ཟེར་བ་ཡོད་པའི “བླ་སྤྲུལ་ངོ་མ”སུ་ཡིན་ཡང་། བློ་མཐུན་ཀྲུའུ་ཝེ་ཆོན་གྱི་བཤད་པ་ནང་བཞིན། དེ་ཚོས“གཅིག་ནས་རྒྱུ་ལ་རྔམ་ནས་མགོ་སྐོར་གཏོང། གཉིས་ནས་མོ་ལ་དགའ་ནས་མགོ་སྐོར་གཏོང་། ”དེ་ལྟ་ན། སྤྱི་བཏང་བཤད་ན། དེ་དག་ཀུན་སྤྱོད་ཀྱི་རྒྱུ་གཤིས་ཀྱི་གནད་དོན་གྱི་ཁོངས་སུ་གཏོགས་ཤིང་། གལ་ཏེ་གནད་དོན་ཚབས་ཆེན་ཞེ་དྲག་མིན་ན། ཁྲིམས་ལུགས་དང་འགལ་མེད་སྟབས། གཙོ་བོ་ཐུག་ས་དེ་སྐྱོན་བརྗོད་དང་སློབ་གསོ་བྱེད་དགོས་པའི་གནད་དོན་ཡིན། མའོ་ཙེ་ཏུང་སྐུ་འཚོ་དུས་སུ་ཏང་ཡོངས་དང་། རྒྱལ་ཡོངས་མི་དམངས་ལ་བསླབ་བྱ་དྲོད་མོ་ཡང་ཡང་གནང་ནས། ངོ་བོ་ཐ་དད་པའི་འགལ་ཟླའི་རིགས་གཉིས་གསལ་ཁ་འདོན་དགོས་ལུགས་རེ་འདུན་ནན་མོ་བཏོན་ཡོད། རྒྱུ་རྔམ་མོ་དགའི“བླ་སྤྲུལ”རྫུན་མ་དག་གི་བྱ་སྤྱོད་ནི་ཤིན་ཏུ་ནས་སྐྱུག་བྲོ་བ་ཞིག་རེད་ལ་མཇུག་འབྲས་ཀྱང་ཚབས་ཆེ། དེ་འདྲ་ཡིན་མོད་ཀྱང་། ནམ་རྒྱུན་གྱི་གནས་ཚུལ་ལྟར་ན། རྩ་བའི་ཆ་ནས་ད་དུང་ཡང་མི་དམངས་ནང་ཁུལ་གྱི་འགལ་ཟླར་གཏོགས་ཤིང་། ཁྲིགས་ལུགས་དང་སྒྲིག་སྲོལ་ལྟར། སྐྱོན་བརྗོད་དང་སློབ་གསོ། དོ་དམ་ནན་མོ་བྱེད་རྒྱུའི་གནད་དོན་གྱི་རིགས་ཡིན།
འོན་ཀྱང་། གལ་སྲིད་བློ་མཐུན་ཀྲུའུ་ཝེ་ཆོན་གྱི་བཤད་སྲོལ་ལྟར་ན། “དེ་ཚོས་སྒོར་མོ་སྐོར་ཞིག་ཕྱིར་བོད་ཁུལ་དུ་ཁྱེར་རྗེས། དོན་དངོས་སུ་མུ་མཐུད་ནས་ཁྲིམས་ལུགས་དང་འགལ་བའི་བྱ་བ་སྣ་ཚོགས་སྤེལ་གྱིན་ཡོད་པ་མ་ཟད། ད་དུང་སྒོར་མོ་སྐོར་ཞིག་གིས་ཁ་བྲལ་རིང་ལུགས་ལས་འགུལ་ལ་རྒྱབ་སྐྱོར་བྱེད་ཀྱིན་ཡོད”ཟེར།
གལ་ཏེ་དངོས་ཡོད་གནས་ཚུལ་ངོ་མའི་དེ་འདྲ་ཡིན་ཚེ། “ཁ་བྲལ་རིང་ལུགས་ལས་འགུལ་ལ་རྒྱབ་སྐྱོར”བྱས་ཡོད་ན། རྒྱལ་ཁབ་གྱི་བདེ་འཇགས་ཁྲིམས་ལུགས་དང་འགལ་བ་རེད། “རྒྱལ་ཁབ་གྱི་བདེ་འཇགས་ལ་གནོད་འཚེ་ཐེབས”པ་རེད། དེ་ལྟ་ན་ཁྲིམས་ལུགས་ལ་འགལ་ཡོད་པས། དགྲ་དང་གཉེན་གྱི་འགལ་ཟླར་གཏོགས་ཤིང་། ནག་ཉེས་བསགས་པའི་བྱ་སྤྱོད་རེད། ངེས་པར་དུ་རྡུང་རྡེག་ནན་མོ་བྱེད་དགོས། བློ་བརྟན་འགྱུར་མེད་ངང་རྡུང་རྡེག་བྱེད་དགོས་ལ། དེའི་རིགས་ལ་སྙིང་རྗེ་རྩ་བ་ཉིད་ནས་སྒོམ་མི་རུང་།
བློ་མཐུན་ཀྲུའུ་ཝེ་ཆོན་གྱི་བཤད་པའི “དེ་ཚོ”དེ། དོན་དམ་པའི་སུ་ཚོ་རེད། ངེས་པར་དུ་གསལ་པོ་ཤོད་དགོས། འདིའི་སྟེང་ཐམ་མེ་ཐོམ་མེ་གཏན་ནས་བྱ་མི་རུང་།
གལ་ཏེ་མི་དང་གནད་དོན་བྱེ་བྲག་བ་ཡོད་ན། ངེས་པར་དུ་ཐེར་འདོན་མཐིལ་ཕྱིན་བྱེད་དགོས། བློ་བརྟན་འགྱུར་མེད་ངང་རྡུང་རྡེག་བྱེད་དགོས། ཐོག་མར་ཀྲུའུ་ཝེ་ཆོན་ཁྱེད་རང་ལ “ཐེར་འདོན་མཐིལ་ཕྱིན”དང་བློ་བརྟན་འགྱུར་མེད་ངང་རྡུང་རྡེག་བྱེད་རྒྱུའི་འོས་འགན་ཡོད། དེ་ལས་ལྡོག་ན། ཁྱེད་རང་འགན་འཛོལ་ལེ་ཐོགས་ཡིན།
གལ་སྲིད་བློ་མཐུན་ཀྲུའུ་ཝེ་ཆོན་གྱིས་བསྙད་མེད་བསྙད་བརྐོ་དང་། ཁུངས་མེད་ཧམ་བཤད། སྒྲོ་གཏོགས་སྐུར་འདེབས། མི་དཀར་པོ་ཞྭ་ནག་ལོ་བསྐོན་འདོད་ཡིན་ཚེ། ཁོང་རང་ཉིད་ཀྱིས་ཉེས་མེད་ཉེས་འཛུགས་ཀྱི་ཉེས་པ་དང་སྐུར་འདེབས་ཀྱི་ནག་ཉེས་བསགས་པ་ཡིན་པས། ངེས་པར་དུ་ཁྲིམས་ལུགས་ལྟར་འགན་འཁུར་དགོས།
དེང་གི “བླ་སྤྲུལ”རྫུན་མའི་ཟང་ཟིང་གི་གནས་སྟངས་འདི་ཐག་གིས་གཅོད་དགོས་ན། ངེས་པར་དུ་ལོ་རྒྱུས་ཀྱི་བསླབ་བྱར་གཞིགས་ནས། མའོ་ཙེ་ཏུང་གི་བཀའ་སློབ་ལམ་སྟོན་སྙིང་དབུས་སུ་བཅངས་ནས། ངོ་བོ་ཐ་དད་པའི་འགལ་ཟླ་རིགས་གཉིས་དབྱེ་འབྱིན་གསལ་པོ་ནན་མོ་བྱེད་དགོས། དོ་དམ་ནན་མོ་དང་། ལམ་སྟོན་འཁྲུལ་མེད་བྱེད་དགོས་པ་མ་ཟད། ད་དུང་རྒྱ་སྐྱེད་ཅན་མི་བཟོ་བ་དང་། ཐལ་དྲགས་པའི་སྣེ་གཅིག་ནས་ཐལ་དྲགས་པའི་སྣེ་གཞན་ལ་མི་འགྲོ་བ་བྱེད་དགོས།
ད་ལྟའི་གནས་སྟངས་འདིའི་འོག་ཏུ་གནད་དོན་ཞིག་བྱུང་ཡོད་ལ། དེར་ཀུན་པོས་ངེས་པར་དུ་གཙུགས་འཛིན་དོ་ཁུར་བྱེད་དགོས། བུའོ་ཏ་རོང་དང་ཀྲང་ཐེ་ལེན་ལ་སོགས་རིགས་ཀྱི“བླ་སྤྲུལ”རྫུན་མའི་ནོར་འཁྲུལ་ཆེ་བའི་བྱ་བ་སྤྱོད་པར། རྒྱ་ཆེ་བའི་དད་ལྡན་མང་ཚོགས་ལ་ཡོད་ཆོག་ཆོག་གི་ཁོང་ཁྲོ་དྲག་པོ་དང་སྐྱོན་བརྗོད་ནན་མོ་བསླངས་པ་དེ་བསམ་ཤེས་བྱེད་ཐུབ་པ་དང་འོས་པ་ཞིག་ཡིན་ལ། དེ་ནི་ཡང་དག་པའི་རྣམ་འགྱུར་ཞིག་ཀྱང་ཡིན། འོན་ཀྱང་། སྐྱོན་བརྗོད་དེའི་རིགས་ཀྱང་རྒྱ་སྐྱེད་ཅན་དང་བལྟོས་མེད་ཅན་དུ་འགྱུར་མི་རུང་ལ། བློ་ཁ་ཅན་དུ་དེ་བས་ཀྱང་འགྱུར་མི་རུང་། བློ་མཐུན་ཀྲུའུ་ཝེ་ཆོན་གྱི་བཤད་པའི “བཅོས་བསྒྱུར་སྒོ་འབྱེད་ནས་བཟུང་། བོད་ཁུལ་དང་ནང་ལོགས་བར་འབྲེལ་འདྲིས་ཇེ་མང་ནས་ཇེ་མང་དུ་སོང་ཡོད”ཞེས་པ་ནང་བཞིན། བོད་ཀྱི་རིག་གཞུང་ལ་དོ་སྣང་བྱེད་མཁན་དང་དགའ་མོས་བྱེད་མཁན་ཡང་ཇེ་མང་ནས་ཇེ་མང་དུ་འགྲོ་མུས་སུ་ཡོད་ལ། བོད་བརྒྱུད་ནང་བསྟན་ཆོས་ལུགས་ལ་དགའ་མཁན་དང་དད་མཁན་ཡང་དབྱར་མཚོ་བཞིན་ཇེ་རྒྱས་རེད། བོད་ལྗོངས་དང་བོད་ཁུལ་གཞན་དག་གི་སྐྱེ་ཁམས་ཁོར་ཡུག་ལ་དོ་སྣང་དང་སྲུང་སྐྱོབ་བྱེད་མཁན་ཡང་ཉིན་རེ་བཞིན་ཇེ་མང་རེད་ལ། མདོ་དབུས་མཐོ་སྒང་ཞེས་པའི་འཛམ་བུ་གླིང་དུ་ཆེས་མཐའ་མའི་ཆེས་དག་ཅིང་གཙང་བའི་གནས་མཆོག་དེ་ལ་དུངས་མཁན་ཡང་ཇེ་མང་ནས་ཇེ་མང་རེད། “ལྕགས་རི་རིང་པོར་མ་ཐོན་ན་དཔའ་བོ་མིན། གངས་ཅན་ལྗོངས་སུ་མ་སླེབས་ན་འགྱོད་པ་སྐྱེ”ཞེས་པ་དེང་སང་དར་སྲོལ་ཞིག་ཏུ་གྱུར་ཡོད། ཡངས་ཤིང་རྒྱ་ཆེ་ལ། མཛེས་ཤིང་ལྟ་ན་སྡུག་པའི་མདོ་དབུས་མཐོ་སྒང་ནི་མི་མང་པོའི་ཡིད་སྨོན་ཤོར་སའི་ཡུལ་ཡིན། མཐོ་སྒང་གངས་ཅན་ལྗོངས་ཀྱིས་དེ་ཡི་ཡངས་བའི་བློ་རྒྱ་ཆེ་ཆེར་ཕྱེས་ནས། གཞུང་དྲང་བབ་ཆགས་གཤིས་འཇམ་སེམས་བཟང་གི་བོད་རིགས་མི་དམངས་ཀྱིས་རིགས་སོ་སོའི་མི་རིགས་སྤུན་ཟླ་ཚོ་དུས་དང་རྣམ་པ་ཀུན་ཏུ་དགའ་བའི་འཛུམ་དང་སྙན་པོ་ངག་གིས་བསུས་དང་བསུ་བཞིན་ཡོད། འདིའི་རིགས་ནི་ཤིན་ཏུ་ནས་དགའ་འོས་པའི་གནས་རེད། རིགས་སོ་སོའི་མི་རིགས་ཕར་འགྲོ་ཚུར་འོང་། སྣོལ་རྒྱུག་བརྗེ་རེས། མཉམ་གནས་མཉམ་འཚོ་བརྒྱུད། བོད་རྒྱ་མི་རིགས་ཀྱི་གཏིང་རིང་པའི་སྲོལ་རྒྱུན་འབྲེལ་ལམ་ལ་སྐུལ་འདེད་དང་། དེ་བཞིན་དུ་མེས་རྒྱལ་ཁྱིམ་ཚང་ཆེན་པོའི་གོང་བུར་འགྲིལ་བའི་ཤུགས་དང་། ལྟེ་བར་ཕྱོགས་པའི་ཤུགས། མཉམ་པར་འདྲེ་བའི་ཤུགས་སོགས་ཇེ་ཆེ་ཇེ་ལེགས་སུ་གཏོང་ནུས་པ་མ་ཟད། གོམ་གང་མདུན་སྤོས་ཀྱིས་མེས་རྒྱལ་གཅིག་གྱུར་ལ་སྲུང་སྐྱོབ་དང་མི་རིགས་མཐུན་སྒྲིལ་ཇེ་དམ་དུ་གཏོང་ནུས། འདི་ནི་རྒྱ་ཆེ་ས་དང་གལ་ཆེ་ས་ཡིན་པས། མི་ཉུང་ཉུང་ཞིག་གིས “བླ་སྤྲུལ”ལ་བརྫུས་ནས་རྒྱུ་དངོས་འདོད་སྲེད་ཆེད་མགོ་གཡོག་མགོ་སྐོར་གྱི་ལས་ངན་སྤྱོད་ངན་བྱས་པ་ཙམ་གྱིས་རྒྱ་ཆེ་སའི་འཕེལ་རྒྱས་ཀྱི་ཁ་ཕྱོགས་ལ་གཏོར་བརླག་ཐེབས་མི་རུང་ལ། བོད་བརྒྱུད་ནང་བསྟན་ཐེ་བའི་བོད་ཀྱི་རིག་གཞུང་ནང་ལོགས་སུ་དར་སྤེལ་དང་། བོད་རྒྱ་སྤུན་ཟླ་མི་རིགས་བར་གྱི་མཛའ་བརྩེའི་སྲོལ་རྒྱུན་དང་དམ་ཟབ་མཐུན་སྒྲིལ་ལ་གནོན་སྐྱོན་ཕོག་དེ་བས་ཀྱང་མི་རུང་བ་མ་ཟད། དེའི་རྐྱེན་གྱིས་བོད་རིགས་དད་ལྡན་པ་དང་རྒྱ་རིགས་དད་ལྡན་པའི་བར་དགྲ་འཛིན་དང་། འགལ་ཟླ། བར་ཐག་ཅིག་བྱུང་ག་ལ་རུང་།
ཞེ་ངན་ཁོག་ལ་བཅངས་པའི་བློ་མཐུན་ཀྲུའུ་ཝེ་ཆོན།
མའོ་ཙེ་ཏུང་སྐུ་འཚོ་བཞུགས་སྐབས། བྱེ་བྲག་པའི་གནད་དོན་བྱེ་བྲག་པར་དབྱེ་ཞིབ་བྱེད་རྒྱུ་ནི་མར་ཁེ་སི་རིང་ལུགས་ཀྱི་རྣམ་ཤེས་ལྟ་བུ་ཡིན་ཞེས་ལམ་སྟོན་གནང་ཡོད།
དབུས་བརྙན་འཕྲིན་ཁང་གིས་བློ་མཐུན་ཀྲུའུ་ཝེ་ཆོན་ལ་བཅར་འདྲི་སྐབས། ཚིག་མགོ་རྩོམ་ས་ནི་ཀྲང་ཐེ་ལེན་གྱི “ཁྲི་འདོན”ཟེར་བ་དེ “བླ་སྤྲུལ”རྫུན་མའི་དོན་རྐྱེན་ཞིག་ཏུ་གྱུར་བའི་གནས་ཚུལ་དེ་རེད། དེ་ལ་གསར་དུ་བྱུང་བའི “གསར་འགྱུར་གྱི་བརྗོད་བྱ”ཡོད་ལ། བྱེ་བྲག་པའི་དངོས་ཡོད་གནས་ཚུལ་ཡང་ཡིན། དེ་ལ་ཚིག་སྦྱོར་སྤྱོད་ཡུལ་ངེས་ཅན་ཞིག་ཡོད་ལ། གསལ་ཞིང་མངོན་པའི་བསྟན་བྱའང་ཡོད། དེ་ནི “ཆོས་རྒྱལ”རྫུན་མ་བའོ་ཏ་རོང་དང “བླ་སྤྲུལ”རྫུན་མ་ཀྲང་ཐེ་ལེན་གཉིས་ཡིན། ཡིན་ན་ཡང་། བློ་མཐུན་ཀྲུའུ་ཝེ་ཆོན་གྱི་གཏམ་བཤད་ཧྲིལ་བོར་བུའོ་ཏ་རོང་དང་ཀྲང་ཐེ་ལེན་གྱི་གནད་དོན་སྐོར་ཚིག་གཅིག་ཀྱང་མི་གླེང་པར། སྐད་ཆའི་གླེང་ཕྱོགས་བསྒྱུར་ནས་བོད་རིགས་ས་ཁུལ་དུ་འཁོར། བོད་རིགས་བླ་སྤྲུལ་གྱི་སྟེང་དུ་འཁོར། “དེ་ཚོ་བོད་ཁུལ་དུ་སླེབས་མ་ཐག”ཅིག་ཅིག་མིག་མིག་ཟེར་ནས། སྐྱོན་བརྗོད་ཀྱི་མདུང་རྩེ་བོད་ཁུལ་ལ་ཕྱོགས། བོད་ཀྱི་བླ་མ་སྤྲུལ་སྐུར་ཕྱོགས། བོད་རིགས་སྤུན་ཟླར་ཕྱོགས། མདའ་གཅིག་གིས་ཤ་བོ་གསུམ་མཉམ་གསོད་བྱས་བ་སྟེ། བོད་རིགས་སྤུན་ཟླ་ལ་བསྙད་མེད་བསྙད་བརྐོ། སྒྲོ་བཏགས་སྐུར་འདེབས། ལེབ་རྡུང་འཕྲེད་རྒྱག་བཅས་བྱས་པའི་མ་ཚད། བུའོ་ཏ་རོང་དང་ཀྲང་ཐེ་ལེན་སོགས་“ཆོས་རྒྱལ”རྫུན་མ་དང“བླ་སྤྲུལ”རྫུན་མའི་རིགས་ངན་པ་རྒྱ་ཡན་དང་འགེབས་སྲུང་བྱས་ཡོད། དེ་དང་དུས་མཉམ་དུ་རང་གི་འགན་འཛོལ་ཁུར་ཤོར་གྱི་སྐྱོན་ཆ་ཡོད་ཚད་གཞན་མགོར་དཀྲིས་ནས། རང་ཉིད་དང “ཆོས་རྒྱལ”རྫུན་མ་དང“བླ་སྤྲུལ”རྫུན་མ་དེ་དག་བར་གྱི་ག་ཡིན་འདི་ཡིན་དབྱེ་དཀའ་བའི་འབྲེལ་བ་ཡོངས་རྫོགས་སྦས་ཤིང་སྐུང་ཡོད། “ཁ་བྲལ་རིང་ལུགས་ལ་རྒྱབ་སྐྱོར”། “རྒྱལ་ཁབ་ཀྱི་བདེ་འཇགས་ལ་གནོན་འཚེ་བཟོས་པ”སོགས་གལ་གནད་ཆེ་བའི་གནད་དོན་ལ་ཐུག་དུས། རྒྱུ་གཡོ་ལེན་དང་འདོད་བསླུས་ལེན་སོགས་ནི“ཡིན་ཆུང་མིན་ཆུང”གི་དོན་ཆུང་ཙག་ཙིག་ཡིན་པས་ཁ་ཡ་མ་བྱས་ན་ཆོག་ལ། བདའ་འདེད་ཞིབ་བཤེར་ཡང་མ་བྱས་ན་ཆོག བུའོ་ཏ་རོང་དང་ཀྲང་ཐེ་ལེན་སོགས་འདི་ལྟ་བུའི“ཆབ་སྲིད་ཀྱི་ལངས་ཕྱོགས་ཡང་དག་པའི”“ཆོས་རྒྱལ”རྫུན་མ་དང“བླ་སྤྲུལ”རྫུན་མའི་ཁྲིམས་འགལ་གྱི་ལས་འགུལ་རིགས་འགེབས་སྲུང་གཡོལ་ཐབས་བྱས་ཆོག་གི་ཡོད།
བོད་ལྗོངས་དང་བོད་ཁུལ་གཞན་དག་ཏུ། དོན་དག་རིགས་གང་ཞིག་བྱུང་མ་ཐག ཡེ་ཞོ་ཝེན་དང་ཀྲུའུ་ཝེ་ཆོན་གྱིས་ལམ་སང“ཁ་བྲལ་རིང་ལུགས”ཡིན་ཚུལ་ཁག་དཀྲིས་ནས“བདེན་པའི་དོན་དང་དྲང་མོ་ཚིག”གིས་སྐྱོན་བརྗོད་བྱས་པར་བསྟེན“ཁ་བྲལ་ལ་ངོ་རྒོལ”གྱི་བརྗིད་ཉམས་ཆེ་བའི་དཔའ་བོ་རུ་གྱུར་ཡོད། ཁོང་ཚོའི་བྱ་བ་སྤྱོད་པ་དེར་ལས་བྱེད་པ་དང་མང་ཚོགས་མང་པོ་ཞིག་གིས་སྔ་མོ་ནས་མ་མོས་པར“ཁ་བྲལ་ལ་ངོ་རྒོལ་ཟེར་བ་ནི་ཁུག་མ་ཞིག་ཡིན། གནད་དོན་ཅི་ཞིག་ཡིན་ཡང་དེའི་ནང་བཅུག་ཆོག་ཆོག་ཡིན”ཞེས་སྐྱོན་བརྗོད་བྱས་འདུག བོའུ་ཏ་རོང་དང་ཀྲང་ཐེ་ལེན་གྱིས་འཁྲབ་པའི“ཁྲི་འདོན”ཟེར་བའི་དགོད་བྲོ་བའི་བྱ་སྤྱོད་དེར་རྒྱ་ཆེ་བའི་མང་ཚོགས་ཀྱིས་ཁོང་ཁྲོའི་རྣམ་འགྱུར་དྲག་པོ་བསྟན་ཞིང་། སྐྱོན་བརྗོད་དང་ཁ་རྡུང་ཡང་དྲག་པོ་བཏོན་ནས། དེ་ཚོ་ནི་ཆོས་རྒྱལ་རྫུན་མ། བླ་སྤྲུལ་རྫུན་མ་རེད། དེ་ཚོས་བོད་བརྒྱུད་ནང་བསྟན་གྱི་དྲི་མས་མ་ནོགས་པའི་གཟི་བརྗིད་ལ་ཁྱད་གསོད་དང་། བོད་རིགས་མི་དམངས་ཀྱི་ཆོས་ལུགས་དུངས་སེམས་དང་མི་རིགས་ལ་རྒྱ་ལ་བརྙས་བཅོས་གནོད་འཚེ་བཟོས་སོང་ཞེས་སྐྱོན་བརྗོད་དྲག་པོ་བྱས། འོན་ཀྱང་། མི་སུ་གཅིག་གིས་ཀྱང་ཁོང་ཚོས“ཁ་བྲལ་ལས་འགུལ”དང“རྒྱལ་ཁབ་བདེ་འཇགས་ལ་གནོད་འཚེ་བཟོས་པ”ཞེས་སྐྱོན་འཛུགས་བྱས་མེད། བུའོ་ཏ་རོང་དང་ཀྲང་ཐེ་ལེན་སོགས་ཀྱིས་ཀྱང་གཅིག་མིན་གཉིས་མིན་གྱིས“ཆབ་སྲིད་ལངས་ཕྱོགས་ཡང་དག་ཡིན”ལུགས་གསལ་ཁ་བཏོན་འདུག རྒྱལ་ཁབ་དབུ་བརྙེས་ནས་ལོ ༦༦ འཁོར་བའི་དགའ་འོས་རྟེན་འབྲེལ་བྱེད་འོས་པའི་ཉིན་མོར“ཁྲི་འདོན”མཛད་སྒོ་སྤེལ་ནས། ཁོང་ཚོ་ནི“རྒྱལ་ཁབ་ལ་གཅེས་མཁན་དང་ཧོང་ཀོང་ལ་གཅེས་མཁན”གྱི་དཔུང་སྡེའི་ཡིན་པ་མཚོན་ཡོད། ཀྲུའུ་ཝེ་ཆོན་གཅིག་པུ་ནི“མཐོང་རྒྱ་ཆེ་ཞིང་མིག་རྒྱང་རིང་བ”། ཀུན་མཁྱེན་མཐིལ་རྟོགས། དུག་མིག་ཐུན་མོང་མ་ཡིན་པར “དེ་ཚོས”“ཁ་བྲལ་ལས་འགུལ”དང“རྒྱལ་ཁབ་བདེ་འཇགས་ལ་གནོད་འཚེ་བཟོ”བཞིན་པའི་དོན་དངོས་ངོ་བོ་མཐོང་ཡོད་པ་འདྲ། བློ་ཕམ་པ་ཞིག་ལ། སྐད་ཆ་བཤད་ནས་མཚམས་འདིར་སླེབས་དུས། ཀྲུའུ་ཝེ་ཆོན་གྱིས་མུ་མཐུད་ནས་བུའོ་ཏ་རོང་དང་ཀྲང་ཐེ་ལེན་གྱི་གནད་དོན་ཐད་རྩད་ཞིབ་ཕུ་འདེད་བྱེད་རྒྱུ་ལས་ལྡོག་ཏེ། སྨྱུག་ཁ་བསྒྱུར་ནས་མདུང་རྩེ་བོད་ལྗོངས་ལ་ཕྱོགས་ཤིང་། བོད་མི་དམངས་ལ་ཕྱོགས་ཤིང་། བོད་ཁུལ་གྱི་བླ་མ་སྤྲུལ་སྐུར་ཕྱོགས་ནས། “ཁ་བྲལ་བར་ངོ་རྒོལ”ཟེར་བའི་དར་ཆའི་འོག་བུའོ་ཏ་རོང་དང་ཀྲང་ཐེ་ལེན་གཉིས་འགན་འཁྲི་ལས་གཡོལ་ཐབས་བྱས།
ལྷག་བསམ་གྱི་ཕྱུག་པའི་མི་དམངས་རྣམ་པ་ཚོ། གཟབ་གཟབ་གནང་རོགས་ཀྱིས་དང་། ཀྲུའུ་ཝེ་ཆོན་གྱིས་ཁྱེད་རང་ཚོ་ཚང་མ“ཁ་བྲལ་ལ་ངོ་རྒོལ”གྱི་ཁུག་མའི་ནང་འཇུག་སྲིད་པས་གཟབ་གཟབ་གནང་རོགས།
བློ་མཐུན་ཀྲུའུ་ཝེ་ཆོན་གྱིས་སུ་ལ“འབོད་སྐུལ”དང་། ཡང“འབོད་སྐུལ”ཅི་ཞིག་ཞུ་བཞིན་ཡོད་དམ།
དབུས་བརྙན་འཕྲིན་ཁང་གི་གནས་ཚུལ་ལ་གཞིགས་ན། “ཀྲུའ་ཝེ་ཆོན་གྱིས་ དཀྱིལ་ཤར་ས་ཁུལ་དང་བོད་ཁུལ་གྱི་སྲིད་གཞུང་རྣམས་མཉམ་ལས་དང་། ལས་འགུལ་མཉམ་དུ་སྤེལ་ནས། བླ་སྤྲུལ་རྫུན་མའི་སྣང་ཚུལ་ཚར་གཅོད་བྱ་རྒྱུར་འབོད་སྐུལ”ཞུས་འདུག ངས་རང་དབང་མེད་པར་འདྲི་དགོས་པ་ཞིག་ནི། ཀྲུའུ་ཝེ་ཆོན་གྱི་སུ་ལ་འབོད་སྐུལ་ཞུས་པ་ཡིན་ནམ། སུ་ཡིས་ལན་འདེབས་དགོས་སམ། སུ་ཡིས་ལག་ལེན་དུ་བསྟར་དགོས་སམ། རྒྱ་གྲམ་དམར་པོའི་ཚོགས་པ་ཡིན་ནམ། སྲང་ལམ་ལས་དོན་ཁང་ཡིན་ནམ། ཡང་ན་གྲོང་ཁྱེར་དོ་དོམ་ལས་ཁང་རིགས་ཡིན། དེ་ཚོས་དོ་དམ་བྱེད་ནུས་སམ། དོ་དམ་བྱེད་ཐུབ་བམ། ཁྱེད་ཀྱིས“དཀྱིལ་ཤར་ས་ཁུལ་དང་བོད་ཁུལ”གྱི་ཏང་གི་སྒྲིག་འཛུགས་དང་སྲིད་གཞུང་ལ་འབོད་སྐུལ་ཞུ་བ་ཡིན་ནམ། རང་རེ་མེས་རྒྱལ་གྱི་མངའ་ཁོངས་ཡངས་ཞིང་མཐའ་ཀླས་པས། འཛམ་གླེང་སྟེང་མངའ་ཁུལ་ཆེས་ཆེ་བའི་རྒྱལ་ཁབ་ཀྱི་གྲས་ཡིན། “དཀྱིལ་ཤར་ས་ཁུལ་དང་བོད་ཁུལ”གྱིས་རྒྱ་ནག་མངའ་ཁོངས་ཀྱི་ཕྱེད་ཀ་ཟིན་ཡོད་པས། དེ་འདྲའི་རྒྱ་ཆེ་བའི་ས་ཁུལ་གྱི་སྲིད་གཞུང་དག་གིས་ཇི་ལྟར་བྱས་ནས་དོ་དམ་བྱེད་དགོས་སམ། དེ་ཙམ་གྱིས་མ་ཚད། ངས་ཤེས་པ་ལྟར་ན། “དཀྱིལ་ཤར་ས་ཁུལ་དང་བོད་ཁུལ”ལས་གཞན། ཤར་བྱང་ས་ཁུལ་དང་། ནང་སོག ཡུ་གུར་སོགས་སུའང་བོད་བརྒྱུད་ནང་བསྟན་གྱི་དགོན་པ་མང་པོ་ཡོད་པ་དང་། དགོན་སྡེ་དེ་དག་དུ་བོད་ཀྱི་བླ་སྤྲུལ་མང་པོས་ཆོས་ལུགས་ཀྱི་ལས་དག་སྤེལ་མུས་སུ་ཡིན། དེ་མིན་རྒྱལ་ས་པེ་ཅིང་ནའང་བླ་མ་སྤྲུལ་སྐུ་མང་ཐག་ཆོད་ཅིག་ཡོད། དྲྭ་ཚུགས་སུ། པེ་ཅིང་ཁྲོ་ཡང་ས་ཁུལ་གཅིག་པུ་རུ་བླ་སྤྲུལ “འབུམ་གསུམ”ཡོད་ཟེར། རང་ཉིད་པེ་ཅིང་ཁྲོ་ཡང་ས་ཁུལ་དུ་འཚོ་གནས་བྱས་ཡོད་པས། འབུམ་གསུམ་ཡོད་མི་སྲིད། ཡིན་ན་ཡང་། བླ་སྤྲུལ་མང་པོ་ཡོད་པ་བདེན་པ་རེད། ཀྲུའུ་ཝེ་ཆོན་གྱི“འབོད་སྐུལ”ལྟར་ན། རྒྱལ་ཡོངས་ཁུལ་སོ་སོས“མཉམ་ལས་དང་། ལས་འགུལ་མཉམ་དུ་སྤེལ་ནས། བླ་སྤྲུལ་རྫུན་མའི་སྣང་ཚུལ་ཚར་གཅོད་བྱ”དགོས་པ་མ་རེད་དམ། དེ་འདྲ་ཡིན་ན་རྒྱལ་ཁབ་ཡོངས་སུ“བླ་སྤྲུལ”རྫུན་མར་རྡུང་རྡེག་གི་མི་དམངས་ལས་འགུལ་ཞིག་སྤེལ་འཆར་ཡིན་ནམ། “རིག་གནས་གསར་བརྗེ་ཆེན་པོ”ཞིག་ཡང་བསྐྱར་སྤེལ་འཆར་ཡོད། དེ་འདྲའི་དགོས་དབང་མཐོང་སོང་ངམ། དེ་ལྟར་སྤེལ་ན་སྤྱི་ཚོགས་ཀྱི་འཆམ་མཐུན་དང་བརྟན་བརླིང་ལ་གཏོར་བརླག་ཐེབས་མི་སྲིད་དམ། ཚོགས་ཆེན་བཅོ་བརྒྱད་པའི་དགོངས་དོན་ལག་ལེན་དུ་བསྟར་རྒྱུའི་ལས་དོན་ལ་འགལ་རྐྱེན་ཐེབས་མི་སྲིད་དམ། “བླ་སྤྲུལ”རྫུན་མའི་སྣང་ཚུལ་དེ་ཁྱེད་ཚོས་བཟོས་པ་རེད། “དཀྱིལ་ཤར་ས་ཁུལ་དང་བོད་ཁུལ”། དེ་བཞིན་ས་ཁུལ་གཞན་དག་ནི་གནོད་འཚེ་ཕོག་ཡུལ་ཡིན། ཟང་ཟིང་ལ་བདག་སྐྱོང་དོ་དམ་བྱེད་དགོས་ན། ཐོག་མར་མགོ་ཁུངས་ནས་མགོ་རྩོམ་དགོས། ཁྱེད་ཀྱིས་དུས་ཡུན་རིང་པོར་དབུས་འཐབ་ཕྱོགས་གཅིག་གྱུར་ལྷན་ཁང་གི་རྒྱུན་ལས་བློན་ཆེན་གཞོན་པའི་གོ་གནས་ཁུར་བ་དང་། གཙོ་སྐྱོང་བྱ་ཡུལ་ནི་བོད་ལྗོངས་ལས་དོན་དང་མི་རིགས་ལས་དོན་བཅས་ཡིན། ད་ལྟ་ཁྱེད་ནི་རྒྱལ་ཡོངས་སྲིད་གྲོས་ཀྱི་རྒྱུན་ལས་དང་། མི་རིགས་དང་ཆོས་ལུགས་ལྷན་ཁང་གི་འགན་འཛིན་ཡིན། སྲིད་གྲོས་ལ་སྲིད་དོན་ནང་ཞུགས་རྒྱུ་དང་སྲིད་དོན་ཐད་བགྲོ་གླེང་བྱེད་རྒྱུའི་འགན་འཁྲི་དང་ཐོབ་ཐང་ཡོད། ཏང་དང་རྒྱལ་ཁབ་ཀྱི་འབྲེལ་ཡོད་ལས་ཁང་ལ་བསམ་འཆར་དང་ཐབས་ཇུས་འདོན་རྒྱུ་ནི་འོས་འགན་དང་འགན་ཁུར་ཡིན། དེ་ལས་ཀྱང་གལ་ཆེ་བ་ཞིག་ནི། ཁྱེད་ནི་དབུས་རྒྱ་ནག་གུང་ཁྲན་ཏང་གི་འཐུས་མི་ཡང་ཡིན་པས། དབུས་གཞུང་ལ་གནས་ཚུལ་ཡར་ཞུ་བྱེད་རྒྱུ་དང་སྔ་ས་ནས་བདག་སྐྱོང་བྱེད་རྒྱུའི་འོས་འགན་ཡོད། ལོ་འདི་ཤས་སུ་ཁྱེད་ཀྱིས་ཅི་ཞིག་བྱས་པ་ཡིན་ནམ། ཁྱེད་རང་ཚོ་དབང་ཆ་ཆེ་ཞིང་འཚོ་བ་སྐྱིད་པ། གོ་གནས་མཐོ་ཞིང་གླ་ཕོགས་མཐོ་བ། ད་དུང་གཞི་རྒྱ་ཆེ་བའི་ཐོན་ཁུངས་མང་དག་ཅིག་ལ་བཏང་འཛིན་བྱས་ཡོད་པ་དང་། བགྲང་བྱ་ལས་འདས་པའི“བདེ་འཇགས་སྲུང་སྐྱོབ་འགྲོ་གྲོན”དང“བོད་སྐྱོང་འགྲོ་གྲོན”ལ་བཏང་འཛིན་བྱས་ཡོད་པས། “ཐབས་ཤེས་མ་འཐེན་པར། བླ་སྤྲུལ་རྫུན་མའི་སྣང་ཚུལ་ཚར་གཅོད”བྱས་མེད་ཚེ། རྩ་བའི་ཆ་ནས་དེ་ནི་འགན་འཛོལ་ཁུར་ཤོར་ཡིན་ཞིང་། ཏང་དང་རྒྱལ་ཁབ་ཀྱིས་ཁྱེད་ཀྱི་འགན་འཛོལ་ཉེས་པ་བདའ་འདེད་བྱེད་འོས། རིགས་སོ་སོའི་མི་རིགས་སྤུན་ཟླ་དང་། ལྷག་པར་དུ་བོད་རིགས་སྤུན་ཟླ་ཚོས། རིགས་སོ་སོའི་དཔྱ་ཁྲལ་འཇལ་མཁན་ཚོས་སེན་མགོ་ཁྲག་དང་སེན་རྩ་རྣག་བྱས་ནས་ཁྱེད་རང་ཚོ་གསོས་པ་རེད། ཁྱེད་རང་ཚོས་ཅི་ཞིག་བྱས་པ་ཡིན་ནམ། ཞེས་ཁྱེད་ལ་འགན་འཁྲི་ཚ་འདྲི་བྱ་རྒྱུའི་ཐོབ་ཐང་ཡོད། ཁྱེད་ཀྱིས“དཀྱིལ་ཤར་ས་ཁུལ་དང་བོད་ཁུལ་ལ་འབོད་སྐུལ”ཞུ་ཁལ་བྱས་འདུག དོན་དངོས་སུ་རྒྱ་ཡན་དུ་ཤོར་བའི“བླ་སྤྲུལ”རྫུན་མའི་རྫབ་བེ་རྫིབ་བེའི་སྣང་ཚུལ་དེའི་འགན་འཁྲི“དཀྱིལ་ཤར་ས་ཁུལ་དང་བོད་ཁུལ”གྱི་རིམ་པ་སོ་སོའི་འགོ་ཁྲིད་རྣམ་དང་། རྒྱ་ཆེ་བའི་མང་ཚོགས་ཀྱི་མགོར་དཀྲིས་ནས། རང་ཉིད་འགན་འཛོལ་ཁུར་ཤོར་གྱི་སྐྱོན་ཆ་ལས་ཐར་ཐབས་བྱས་ཡོད་པ་རེད།
བློ་མཐུན་ཀྲུའུ་ཝེ་ཆོན་གྱིས་གློ་བུར་དུ་ཁེངས་སྐྱུང་ཅན་ཀྱི་ངང་ཚུལ་བཟུང་བ།
དབུས་བརྙན་འཕྲིན་ཁང་གི་གནས་ཚུལ་ལ་གཞིགས་ན། བློ་མཐུན་ཀྲུའུ་ཝེ་ཆོན་གྱིས་གསར་འགོད་པར། “ངས་ཤེས་ཚོར་ལྟར་ན། འབྲེལ་ཡོད་སྡེ་ཚན་གྱིས་བོད་ལྗོངས་དང་བོད་ཁུལ་གཞན་དག་ཏུ་སྐུ་ཕྲེང་ལོ་རྒྱུས་ཅན་གྱི་བླ་སྤྲུལ་ངོ་མ་ཚོར་གནས་ཚུལ་ལ་རྒྱུས་ལོན་བྱས་ནས་གཅིག་གྱུར་གྱི་རེའུ་མིག་བཟོ་རྒྱུ་རེད”ཞེས་བཤད་འདུག གོང་ཞུས་གནས་ཚུལ་ནང་ཀྲུའུ་ཝེ་ཆོན་ལ་གོ་ས་མང་པོ་ཡོད་པ་དང་། མིང་ཐོབ་ཀྱང་མང་པོ་ཡོད་ཚུལ་བཀོད་ཡོད། ད་དུང་ཁར་གནོན་རྒྱག་དགོས་པ་ཞིག་ནི། ཀྲུའུ་ཝེ་ཆོན་ནི་རྒྱལ་ཡོངས་སྲིད་གྲོས་ཀྱི་མགྲིན་ཚབ་པ་ཡང་ཡིན། ཁོང་གི་སྨྲ་བརྗོད་དག་ནམ་རྒྱུན་རྒྱལ་ཁབ་དང་གཞུང་། གཙོ་སྐྱོང་སྡེ་ཁག་གི་འཐུས་ཚབ་ཡིན། བློ་མཐུན་ཀྲུའུ་ཝེ་ཆོན་གྱིས་ནམ་རྒྱུན་སྐད་ཆ་བཤད་དུས་ཧ་ཅང་གི་འགན་རང་ཁུར་དང་། ཁ་ཕོ་ཆེན་པོ། ཧམ་ཤེད་ཚ་བས་ཐག་བཅད་ནས་བཤད་རྒྱུར་དགའ། བོད་ཀྱི་གནད་དོན་ཐད་ཁོང་གིས་བདེན་པ་ཡོད་ཚད་ཟིན་ཡོད་པ་དང་ཀུན་ནས་འདྲ་ཞིང་། དོགས་སློང་སོགས་ཡོང་ས་ཡེ་ནས་མེད། ཁོང་གི་སྐད་ཆ་ནི“ཏང་དང་རྒྱལ་ཁབ”ཀྱི་སྲིད་ཇུས་ལམ་ལུགས་ཡིན། སྨྱན་བྱད་དང་མང་ཚོགས་དཀྱུས་མ་ཚོས་ཀྱང་དེ་ལྟར་འདོད་ཀྱིན་ཡོད། དེ་འདྲ་ཡིན་མོད་ཀྱང་། ད་ཐེངས་ཀྱི་གཏམ་བཤད་སྐབས། ཀྲུའུ་ཝེ་ཆོན་གློ་བུར་དུ“ཁེངས་སྐྱུང”ཅན་ཞིག་ཏུ་གྱུར་ནས། རྦད་དེ“འབྲེལ་བ་སྤུ་ཙམ་ཡང་མེད་པའི་མི”ཞིག་དང་འདྲ། ཐོག་མར་ཁོང་གིས། “ངས་ཤེས་ཚོར་ལྟར་ན”ཞེས་བཤད་ནས། ལམ་སང་རང་ཉིད་ཕྱོགས་གཞན་དུ་བཀར། གོ་ཐོས་ཙམ་ལས་དོན་དག་དེའི་ནང་ཞུགས་མེད་ལ་འབྲེལ་བའང་མེད། དེ་ནས“འབྲེལ་ཡོད་སྡེ་ཚན་གྱིས་བོད་ལྗོངས་དང་བོད་ཁུལ་གཞན་དག་ཏུ་སྐུ་ཕྲེང་ལོ་རྒྱུས་ཅན་གྱི་བླ་སྤྲུལ་ངོ་མ་ཚོར་གནས་ཚུལ་ལ་རྒྱུས་ལོན་བྱས་ནས་གཅིག་གྱུར་གྱི་རེའུ་མིག་བཟོ་རྒྱུ་རེད”ཟེར། སྐད་ཆའི་ཚན་པ་འདི་དོན་གྱིས་འདོ་མེད་ཆོ་མེད་ཡིན།“འབྲེལ་ཡོད་སྡེ་ཚན”ཟེར་བ་དེ་སུ་རེད་དམ། ཁྱེད་ཀྱིས་ལོ་མང་རིང་གོ་གནས་ཁུར་མྱོང་བའི་དབུས་འཐབ་ཕྱོགས་གཅིག་གྱུར་ལྷན་ཁང་དང་། རྒྱལ་ཡོངས་སྲིད་གྲོས་ཀྱི་མི་རིགས་དང་ཆོས་ལུགས་ལྷན་ཁང་། རྒྱ་ནག་བོད་ལྗོངས་རིག་གཞུང་སྲུང་སྐྱོབ་དང་འཕེལ་རྒྱས་མཐུན་ཚོགས་སོགས་ནི“འབྲེལ་ཡོད་སྡེ་ཚན”ཡིན་ནམ། དེ་ནི་གཞི་རྩའི་ཆ་ནས་ཁྱེད་རང་ཚོའི་འགན་ཁོངས་ཀྱི་གནད་དོན་རང་རེད།
རྒྱ་ནག་གསར་བ་དབུ་བརྙེས་ནས ལོ ༦༦ ཕྱིན། བོད་ཁུལ་གྱི་དམངས་གཙོ་བཅོས་བསྒྱུར་དང་ཆོས་ལུགས་བཅོས་བསྒྱུར། དུས་དེ་རིང་ལོ ༥༠ ལྷག་ཕྱིན་ནས་ཕལ་ཆེར ༦༠ རེད། དུས་རབས་ཕྱེད་ཀ་ལས་བརྒལ་ཡོད་ལ། དེ་མིན་བཅོས་བསྒྱུར་སྒོ་འབྱེད་ནས་དེ་རིང་བར་ཡང་ལོ ༣༠ ལྷག་ཕྱིན་འདུག ནམ་རྒྱུན་ཁྱེད་ཀྱིས་འུད་བརྗོད་ཟོལ་བསྒྲགས་བྱེད་རྒྱུར་དགའ་བ་ཞིག་ནི། འཛམ་གླིང་སྟེང་བོད་རིག་པ་ཞིབ་འཇུག་གི་དཔུང་སྡེ་ཆེ་ཤོས་དེ་ང་ཚོའི་ལག་ཏུ་ཡོད། འཛམ་གླིང་སྟེང་བོད་འབྲེལ་དྲྭ་ཚུགས་ཆེ་ཤོས་དེ་ང་ཚོའི་ལག་ན་ཡོད། ང་ཚོ་ལ་ཧ་ཅང་ནན་མོ་དམ་པོའི་རྩ་འཛུགས་སྒྲིག་གཞི་ཡོད། ང་ཚོ་ལ་ཚན་རིག་ཞིབ་འཇུག་གི་འགྲོ་དངུལ་འདང་ངེས་ཤིག་འཛོམས་ཡོད། དེ་མིན་བདེ་འཇགས་སྲུང་སྐྱོབ་ཀྱི་འགྲོ་གྲོན་སྒོར་དངུལ་ཡང་ཡོད། ལ་སོགས་དང་། ད་དུང་གཡུར་དུ་ཟ་བའི་གྲུབ་འབྲས་བླངས་རབས་སོགས། ད་ཡ་ཟེར་དུས། “བོད་ལྗོངས་དང་བོད་ཁུལ་གཞན་དག་ཏུ་སྐུ་ཕྲེང་ལོ་རྒྱུས་ཅན་གྱི་བླ་སྤྲུལ་ངོ་མ”ག་ཚོད་ཅིག་ཡོད་པའི་གྲངས་ཀ་ཙམ་ཡང་ཁྱེད་རང་ཚོས་ཤེས་མེད་པར་ད་ལྟ་གཞི་ནས“གནས་ཚུལ་ལ་རྒྱུས་ལོན་བྱས་ནས་གཅིག་གྱུར་གྱི་རེའུ་མིག་བཟོ”འཆར་ཡོད་ལུགས་ཟེར། འདས་པའི་ལོ་ཟླ་ཁྲོད་ཁྱེད་རང་ཚོ་གཙོ་སྐྱོང་ལས་ཁང་གི་གཙོ་སྐྱོང་པ་ཚོས་ཅི་ཞིག་བྱས་པ་ཡིན་ནམ། འདི་ནི་ཧ་ཅང་གི་ཚབས་ཆེ་བའི་འགན་འཛོལ་ཁུར་ཤོར་མ་ཡིན་ནམ། “བླ་སྤྲུལ་ངོ་མ”ག་ཚོད་ཅིག་ཡོད་པའི་ཆེས་གཞི་རྩའི་གནས་ཚུལ་ཡང་རྒྱུས་ལོན་ཐུབ་མེད་པས། ཆེས་རྨང་གཞིའི་གྲངས་ཀ་ཙམ་ཡང་ཤེས་ཐུབ་མེད་ན། བོད་བརྒྱུད་ནང་བསྟན་དང་དེའི་གཏོགས་ཡུལ་གཏོགས་མི་སོགས་ལ་དོ་དམ་ཇི་ལྟར་བྱེད་དམ། ཁྲིམས་ལུགས་ལ་བསྟུན་ནས་དོ་དམ་ཇི་ལྟར་བྱེད་དམ། འདི་ནི་མི་རྫ་སེ་རྫུ་སེ་སྐོར་ཞིག་གི་ལས་ཐམ་མེ་ཐོམ་མེ་བྱས་པ་མ་ཡིན་ནམ། སྐད་ཆ་ཐམ་མེ་ཐོམ་མེ་བཤད། ལས་ཀ་ཐམ་མེ་ཐོམ་མེ་བྱས། དེ་ཡི་འབྲས་བུ་ལ་མགོ་རྙོག་ལུང་བ་གང་ལས་ཅི་ཞིག་ཡོད། རང་ཉིད་ཐམ་མེ་ཐོམ་མེ་ཡིན་དུས། གཞན་རྣམས་གསལ་པོ་གསལ་རྐྱང་ཇི་ལྟར་ཡོང་། དེ་ལྟ་ན་མའོ་ཙེ་ཏུང་གི་དགོངས་དོན “ངེས་པར་དུ་བོད་ལྗོངས་ཀྱི་ལས་དོན་ལེགས་པོར་སྒྲུབ་དགོས”ཞེས་པའི་དྲི་མེད་བསླབ་བྱ་དེ་ཇི་ལྟར་སྒྲུབ་བམ།
བློ་མཐུན་ཀྲུའུ་ཝེ་ཆོན་ལགས། ཁྱེད་ཀྱིས་ལག་ཟུང་སྙིང་ཁར་སྦྱར་ནས་བསམ་གཞིག་ཅིག་ཐོངས་དང་། དེ་ལྟར་བྱས་པས། ཏང་དང་དབུས་གཞུང་གི་ཁྱེད་ལ་བཅངས་པའི་བཀའ་མངག་གལ་ཆེན་དང་ཡིད་ཆེས་བརྟན་པོ་ལ་གདོང་སྟོན་ཐུབ་བམ། རྒྱ་ཆེ་བའི་བོད་རིགས་སྤུན་ཟླ་དང་གྲྭ་བཙུན་ཚོའི་ཁྱེད་ལ་བཅངས་པའི་རེ་སྒུག་དང་སྨོན་འདུན་ཆེན་པོར་ངོ་གནོང་གིན་མི་འདུག་གམ། ཁྱེད་ཀྱི་ལག་ན་ནམ་མཁའི་སྐར་གྲངས་ལས་ཀྱང་མང་པའི་བདེ་འཇགས་སྲུང་སྐྱོབ་ཀྱི་འགྲོ་དངུལ་དང་བོད་ཁུལ་བདག་སྐྱོང་གི་འགྲོ་དངུལ་ཡོད་པའི་མ་ཚད། དབང་ཆ་ཆེ་ཞིང་འཚོ་བ་སྐྱིད་ལ། གོ་གནས་མཐོ་ཞིང་གླ་ཕོགས་མཐོ་བས། རིགས་སོ་སོའི་མི་རིགས་དཔྱ་ཁྲལ་འཇལ་མཁན་ཚོར་གདོང་སྟོན་ཐུབ་བམ། ངོ་གནོང་གིན་མི་འདུག་གམ།
བློ་མཐུན་ཀྲུའུ་ཝེ་ཆོན་ལ་བསམ་འཆར་འགའ་འདོན་རྒྱུ།
བློ་མཐུན་ཀྲུའུ་ཝེ་ཆོན་ལགས། མཇུག་མཐར། བདག་གིས་ད་དུང་ཡང་ཚིག་འགའ་བཤད་འདོད་བྱུང་། ཁྱེད་རང་དེ་སྔ་དབུས་འཐབ་ཕྱོགས་གཅིག་གྱུར་ལྷན་ཁང་གི་རྒྱུན་ལས་བློན་ཆེན་གཞོན་པ་དང་། རྒྱ་ནག་བོད་ལྗོངས་རིག་གཞུང་སྲུང་སྐྱོབ་དང་འཕེལ་རྒྱས་མཐུན་ཚོགས་ཀྱི་རྒྱུན་ལས་ཚོགས་གཞོན་དང་དྲུང་ཡིག་གཅིག་ལྕོགས་ཀྱི་གོ་གནས་འཁུར་དུས་དུ། ང་ནི་མཐུན་ཚོགས་དེའི་ཚོགས་མི་དཀྱུས་མ་ཞིག་ཡིན། ཐོག་མཐའ་བར་གསུམ་དུ་བདག་གིས་ཁྱེད་ལ་བརྩི་བཀུར་བྱེད་ཀྱིན་ཡོད་ལ། ཁྱེད་ཉིད་ཀྱིས་ཀྱང་ང་ལ་མཛའ་བརྩེའི་ཐུགས་ཁུར་གནང་ཞིང་། གུས་བརྩི་དང་བཅས་སྣེ་ལེན་བྱེད་ཀྱིན་ཡོད། ཁྱེད་དང་ངེད་གཉིས་ཀྱི་བར་ན་མི་སྒེར་གྱི་དགའ་སྡང་གཅིག་ཀྱང་གླེང་རྒྱུ་རྩོད་རྒྱུ་མེད། ངས་བརྩམས་ཆོས་གསར་བ་ཞིག་བཏོན་མ་ཐག ནམ་ཡང་ཡིན་ལམ་སང་ཁྱེད་ལ་ཕུལ་ནས་ཉིད་ཀྱིས་གཟིགས་ཀློག་དགོངས་འཆར་འདོན་རྒྱུའི་རེ་སྐུལ་ཞུས་བ་ཡིན། དེ་བཞིན་དུ་ཁྱེད་ཀྱིས་རིག་གཞུང་ལས་འགུལ་རིགས་ཅི་ཞིག་གོ་སྒྲིག་བྱས་ཚེ། ནམ་རྒྱུན་ང་མགྲོན་འབོད་ཞུ་བཞིན་ཡོད་ལ། དེ་མིན་ད་དུང་ལོ་རེའི་ལོ་སར་དུས་ཆེན་གྱི་སྐབས་སུ། ཁྱེད་ཀྱིས་ང་ལ་ལོ་སར་འཚམས་རྟགས་གཏོང་གིན་ཡོད། ལོ་ཞིག་ལ་ཁྱེད་ཀྱིས་ང་ལ་བསྐུར་བའི་འཚམས་རྟགས་བྱང་བུའི་སྟེང་ཉིད་ཀྱི་ཨ་མ་ལགས་ཀྱིས་དངོས་སུ་བྲིས་གནང་བའི་རྒྱ་ནག་གི་སྲོལ་རྒྱུན་རི་མོ་ཞིག་དཔར་ཡོད་པ་དང་། རི་མོ་དེ་མཛེས་ཤིང་ལྟ་ན་སྡུག་པ་མ་ཟད། མཛའ་བརྩེ་དང་ལྷག་བསམ་གྱིས་ཁེངས་འདུག་པས། བཀྲ་ཤིས་པའི་ཉིན་མོ་དེར་དགའ་སྤྲོ་དང་རྟེན་འབྲེལ་འཕར་བ་ཞིག་སྦྱིན། དེ་ལས་ཁྱེད་ནི་ཨ་མ་ལ་གུས་ཞབས་དང་ཨ་མ་ལ་དགའ་བའི་མི་ཞིག་ཡིན་པ་བདག་གིས་ཚོར། ཁྱེད་རང་རང་ཉིད་ལ་དེ་ལྟ་བུའི་བྱམས་བརྩེས་ཁེངས་ཤིང་རིག་གཞུང་གིས་ཕྱུག་པའི་ཨ་མ་ཞིག་ཡོད་པས་གཟི་བརྗིད་དང་སྤོབས་པ་སྐྱེས་པ་ནང་བཞིན། ང་ལའང་དམིགས་བསལ་གྱི་དགའ་སྤྲོ་ཞིག་དང་། མཛའ་བརྩེ་ཞིག དྲོ་སྐྱིད་ཅིག་སྐྱེས་ནས་འཚམས་རྟགས་བྱང་བུ་དེ་དུས་དེ་རིང་ད་དུང་ཉར་ཚགས་ཡག་པོ་བྱས་ཡོད། པུའུ་རིམ་པའི་འགོ་ཁྲིད་ཁྲོད། ང་ལ་འཚམས་རྟགས་བསྐུར་མཁན་ཁྱེད་རང་གཅིག་པུ་ལས་མེད། ང་ནི་བརྩེ་དུངས་ལ་གཙིགས་འཛིན་དང་། མཛའ་བརྩེ་ལ་གཅེས་འཛིན་བྱེད་པའི་མི་ཞིག་ཡིན། དེ་བཞིན་ངེད་གཉིས་ཀྱི་མཛའ་བརྩེ་ལ་ངས་ཧ་ཅང་གིས་གཙིགས་འཛིན་བྱེད་ཀྱིན་ཡོད། འོན་ཀྱང་། དེ་རིང་འདི་གར་གླེང་གིན་པ་དག་ནི་མི་སྒེར་བར་གྱི་སྒེར་དོན་མིན་ལ། དེ་ནི་རྒྱལ་ཁབ་ཀྱི་ཁེ་ཕན་དང་། མི་རིགས་ཀྱི་བདེན་དོན་ཡིན་པས། ངས་སྒེར་དོན་ལ་རྐྱེན་བྱས་ནས་སྤྱི་དོན་འཇོག་མི་རུང་། དབུས་འཐབ་ཕྱོགས་གཅིག་གྱུར་ལྷན་ཁང་དང་མཐུན་ཚོགས་ཀྱི་འགོ་ཁྲིད་ཅིག་ཡིན་པའི་ཆ་ནས། ཁྱེད་ཀྱིས་ནམ་རྒྱུན་ང་ཚོར་དགོངས་འཆར་འདོན་རྒྱུར་སྐུལ་འདེད་ཞུས་དང་ཞུ་བཞིན་ཡོད་པར་བསྟུན། དེ་རིང་བདག་གིས་འཛེམ་བག་མེད་པར་ཁྱེད་ལ་དྲན་འཆར་འགའ་འདོན་རྒྱུ་ཡིན། ཁྱེད་ནི་བོད་ལྗོངས་ལས་དོན་གཙོ་སྐྱོང་བ་དང་། མི་རིགས་དང་ཆོས་ལུགས་ལས་དོན་གཙོ་སྐྱོང་མཁན་ཡིན་པས། བོད་མི་རིགས་ཀྱིས་ང་ཚོའི་གཅིག་གྱུར་གྱི་མི་རིགས་མང་པོའི་མེས་རྒྱལ་ཁྱིམ་ཚང་ཆེན་པོ་འདི་འཛུགས་སྐྱིན་གྱི་སླད་དུ། མེས་རྒྱལ་གྱི་མངའ་ཁོངས་སྲུང་སྐྱོབ་ཀྱི་སླད་དུ། མེས་རྒྱལ་གཅིག་གྱུར་དང་མི་རིགས་མཐུན་སྒྲུལ་གྱི་སླད་དུ། དེ་སྔོན་གཟི་བརྗིད་ཆེ་བའི་བྱས་རྗེས་རླབས་པོ་ཆེ་བཞག་ཡོད། གཟི་བརྗིད་རླབས་པོ་ཆེ་དེའི་ཐད། མའོ་ཙེ་ཏུང་དང་། ཀྲུག་ཨིན་ལེ་སོགས་འབྱོར་མེད་གྲལ་རིམ་གསར་བརྗེ་བ་རྒན་རབས་པ་ཚོས་གདེང་འཇོག་ཧ་ཅང་མཐོན་པོ་གནང་ཡོད་ལ། དེ་ཁྱེད་ཀྱིས་ཤེས་འོས་པ་ཞིག་དང་ཤེས་དགོས་པ་ཞིག་ཀྱང་རེད། བོད་མི་རིགས་ནི་དད་པ་ཅན་གྱི་མི་རིགས་ཤིག་ཀྱང་ཡིན། ཁོང་ཚོའི་ཁྲོད་མི་མང་ཆེ་བ་བབ་ཆགས། གཤིས་དྲང་། བྱམས་ལྡན། སྙིང་རྗེ་ཅན་དང་སྐྱིད་སྡུག་ཤེས་པའི་མི་ཤར་སྟག་ཡིན། དེ་དང་མཉམ་དུ་བོད་མི་རིགས་ནི་མི་རིགས་ལ་རྒྱ་ཅན་ཞིག་དང་། རང་བརྩི། རང་བཀུར། རང་གཅེས་ཅན་གྱི་མི་རིགས་ཤིག་ཀྱང་ཡིན། གཅིག་བགྱིས་ན་ཁྱེད་ཀྱིས་མའོ་ཙེ་ཏུང་དང་། ཀྲུག་ཨིན་ལེ་སོགས་འབྱོར་མེད་གྲལ་རིམ་གསར་བརྗེ་བ་རྒན་རབས་པ་ཚོའི་བཀའ་སློབ་ལམ་སྟོན་ལ་བསྐྱར་སྦྱོང་བྱེད་དགོས་པ་འདྲ། དེ་བཞིན་ཁྱེད་ཀྱིས་བློ་མཐུན་ལི་ཝེ་ཧན(李维汉)དང་། བུའོ་ལན་ཧྥི(乌兰夫)། ཞི་ཀྲུང་ཞུན(习仲勋)། ལིའུ་གི་ཕེན(刘格平)སོགས་ཀྱིས་གསར་གཏོད་གནང་བའི་ང་ཚོའི་ཏང་དང་། ང་ཚོའི་རྒྱལ་ཁབ་ཀྱི་འཐབ་ཕྱོགས་གཅིག་གྱུར། མི་རིགས། ཆོས་ལུགས་ལས་དོན་ཐད་ཀྱི་ཕུལ་དུ་བྱུང་བའི་སྲོལ་རྒྱུན་ལ་སློབ་སྦྱོང་དང་རྒྱུན་འཛིན་བྱེད་དགོས། གཞུང་དྲང་བབ་ཆགས་དང་གཤིས་འཇམ་སེམས་བཟང་གི་བོད་མི་རིགས་འདི་གཅེས་པར་སྐྱོང་དང་། བོད་རིགས་སྤུན་ཟླའི་མི་རིགས་ལ་བཅངས་པའི་བརྩེ་དུངས་དང་མི་རིགས་ཀྱི་ལ་རྒྱར་གནོན་པ་མ་སྐྱེལ་རོགས། དེ་བས་ཀྱང་མི་རུང་བ་ཞིག་ནི་བྱུང་མ་བྱུང་ཙམ་ལ“ཁ་བྲལ་ལ་ངོ་རྒོལ”ཞེས་པའི་དབྱུག་པ་འཕྲེད་དུ་གཡུག་ནས་བོད་མི་བཟང་ངན་ཡག་བཙོག་ཚང་མ་ལེབ་རྡུང་མ་བྱེད་རོགས། དུས་དང་རྣམ་པ་ཀུན་ཏུ“ཁ་བྲལ་ལ་ངོ་རྒོལ”ཞེས་པའི་ཁུག་མ་དེ་གཟེད་ནས་བོད་རིགས་སྤུན་ཟླ་ཧྲིལ་བོ་དེའི་ནང་འཇུག་ཐབས་མ་བྱེད་རོགས། ཁྱེད་རང་ཉིད་ཀྱི་ཨ་མ་ལགས་ལ་དགའ་ཞེན་ཆེ་ཞིང་དུངས་པ་ཟབ་པ། དེ་ལྟ་བུའི་ཨ་མ་ཞིག་ཡོད་པར་གཟི་བརྗིད་དང་སྤོབས་པས་ཁེངས་ཡོད་པར་ངས་དེ་ལ་བསམ་ཤེས་བྱེད་ཐུབ་པ་མ་ཟད་དེ་ལ་བརྩི་བཀུར་དང་རྗེས་སུ་ཡི་རངས་ཡོད། དེ་དང་ཆ་འདྲ་བར། བོད་མི་རིགས་ནི་ང་ཚོའི་བོད་མི་ས་ཡ་དྲུག་ཐུན་མོང་གི་ཨ་མ་ཡིན། ང་ཚོའི་རླབས་ཆེན་གྱི་སྤྱི་ཚོགས་རིང་ལུགས་ཀྱི་མེས་རྒྱལ་ནི། ང་ཚོ་མི་རིགས ༥༦ གི་ཐུན་མོང་གི་ཨ་མ་ཡིན། རང་གི་ཨ་མ་ལའང་མི་དགའ་མི་དུངས་པའི་མི་ཞིག་གིས་རང་གི་མི་རིགས་ལ་དགའ་ག་ལ་སྲིད། ཡང་དེ་བཞིན་དུ་ཨ་མ་ལ་མི་དགའ་བ། མི་རིགས་ལའང་མི་དགའ་བའི་མི་ཞིག་གིས་ང་ཚོའི་རླབས་ཆེན་གྱི་མེས་རྒྱལ་ལ་དེ་བས་ཀྱང་དགའ་མི་སྲིད། དེ་བས་ན། བོད་མི་རིགས་ཀྱི་མི་རིགས་ལ་བཅངས་པའི་བརྩེ་དུངས་དང་མི་རིགས་ཀྱི་ལ་རྒྱ་ལ་ཁྱེད་ཀྱིས་བསམ་ཤེས་དང་གུས་བཀུར་ཞུ་རོགས་གནོངས། བོད་མི་དམངས་ཀྱིས་རླབས་ཆེ་བའི་མེས་རྒྱལ་གྱི་ཆེད་དུ་ཕུལ་བའི་རླབས་ཆེན་གྱི་བྱས་རྗེས་དང་སྒེར་སེམས་དང་བྲལ་བའི་མཛད་རྗེས་ལ་སློབ་སྦྱོང་དང་། རྒྱུས་ལོན། བྱང་ཆ་ཡོད་པར་གྱིས། མའོ་ཙེ་ཏུང་གི་བྱེ་བྲག་པའི་གནད་དོན་བྱེ་བྲག་པར་དབྱེ་ཞིབ་བྱེད་རྒྱུ་ནི་མར་ཁེ་སི་རིང་ལུགས་ཀྱི་རྣམ་ཤེས་ལྟ་བུ་ཡིན་ཞེས་པའི་ཡང་དག་པའི་ལམ་སྟོན་དེ་མ་བརྗེད་ཡིད་ལ་འཛིན་རྒྱུར་བདག་གིས་ལྷག་བསམ་རྣམ་དག་གིས་འབོད་སྐུལ་ཞུས་པ་ཡིན།
གནད་དོན་ཅི་ཞིག་ཡིན་ན། གནད་དོན་དེ་འདྲ་ཞིག་ཡིན་དགོས། གནད་དོན་ཆེ་ཆུང་ག་ཚོད་ཅིག་ཡིན་ན། གནད་དོན་དེ་ཚོད་ཅིག་ཡིན་དགོས། གནད་དོན་གྱི་རང་བཞིན་ག་འདྲ་ཞིག་ཡིན་ན། གནད་དོན་གྱི་རང་བཞིན་དེ་འདྲ་ཞིག་ཡིན་དགོས། སུ་ཡི་གནད་དོན་ཡིན་ན། དེ་ཡི་གནད་དོན་ཡིན་དགོས། གནད་དོན་ཡོད་ཚད་སྟབས་གང་བདེ་ཡིས “ཁ་བྲལ་ངོ་རྒོལ”ལ་འཐབ་རྩོད་ཀྱི་ཁོངས་སུ་མ་འཇུག་རོགས། “བོད་རང་བཙན་ལ་ངོ་རྒོལ”གྱི་འཐབ་རྩོད་དེ། བོད་རིགས་སྤུན་ཟླ་ལ་འཐབ་རྩོད་ཀྱི་ངོ་བོར་གཡོ་བསྒྱུར་མ་གནང་རོགས། བློ་མཐུན་ཀྲུའུ་ཝེ་ཆོན་ལགས། ཁྱེད་ཀྱིས་ཤེས་དགོས་ལ་ཤེས་ཀྱང་འོས་པ་ཞིག་ནི།
ལས་ཀ་སྒྲུབ་སྟངས་དེ་རྩ་བའི་ཆ་ནས་ཆེས་ཆེ་པའི་ཁ་བྲལ་རིང་ལུགས་ཡིན། དེ་ནི“རྒྱལ་ཁབ་ཀྱི་བདེ་འཇགས་ལ་གཏོར་བརླག”དང་། མེས་རྒྱལ་གཅིག་གྱུར་ལ་གཏོར་བརླག བོད་རྒྱ་མི་རིགས་ཀྱི་མཐུན་སྒྲིལ་ལ་གཏོར་བརླག བརྟན་བརླིང་མཐུན་སྒྲིལ་ལ་གཏོར་བརླག་བཅས་ཡིན་པས། དོན་དམ་པའི་ལོ་རྒྱུས་ཀྱི་ཉེས་ཅན་པ་ཡིན།
བྲེལ་མྱུར་ངང་འབྲི་དགོས་བྱུང་སྟབས། བརྗོད་བྱ་དོན་ལ་གནས་པ་ཞིག་ཡོང་མ་ནུས་ལ། ཕོག་ཐུག་ཤོར་སར་བསམ་ཤེས་དང་བཟོད་བསྲན་གནང་རོགས།
སྐྱོན་བརྗོད་དང་མཛུབ་སྟོན་ལ་རེ་སྒུག་དང་བཅས།
སྤྱི་ལོ ༢༠༡༥ ལོའི་ཟླ ༡༢ ཚེས ༡༣ ཉིན་རྒྱལ་ས་པེ་ཅིང་དུ།


text:
༄༅།།རྒྱལ་ཡོངས་རྟ་རྩལ་འགྲན་བསྡུར་གྱི་ལེགས་སྐྱེས་འགྲན་བསྡུར་མཇུག་འགྲིལ་བ། བོད་ལྗོངས་རུ་
ཁག་གིས་ཚོགས་པའི་ཨང་དང་པོ་བླངས་པ།
གསར་འགྱུར་སྤེལ་དུས། (2018ལོའི་ཟླ་ 05ཚེས་15ཉིན། 16:08) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། ཟླ་5ཚེས་13ཉིན། 2018ལོའི་རྒྱལ་ཡོངས་རྟ་རྩལ་འགྲན་བསྡུར་གྱི་ལེགས་སྐྱེས་འགྲན་བསྡུར་མཇུག་འགྲིལ་བ་དང་། མཐའ་མཇུག་ཉིན་མོའི་བཀག་རྩལ་འགྲན་བསྡུར་བྱས་པར་བརྒྱུད། ཚོགས་པའི་འགྲན་བསྡུར་གྱི་བང་རིམ་ལ་འགྱུར་ལྡོག་བྱུང་བ་རེད། དེ་སྔོན་ཉིན་གཉིས་ཀྱི་འགྲན་བསྡུར་ནང་ཨང་དང་པོ་ཡིན་པའི་ཀོང་ཏུང་རུ་ཁག་ཨང་གཉིས་པར་ཟགས་པ་དང་། ཨང་གསུམ་པ་ཡིན་པའི་བོད་ལྗོངས་རུ་ཁག་གིས་བརྩོན་ལེན་བྱས་པ་བརྒྱུད་ཚོགས་པའི་ཨང་དང་པོ་བླངས་པ་རེད། ཅང་སུའུ་རུ་ཁག་དང་ཧྲང་ཧའེ་རུ་ཁག་ལ་ཁག་སོ་སོར་ཨང་གསུམ་པ་དང་བཞི་པ་ཐོབ་པ་རེད། རྒྱལ་ཡོངས་རྟ་རྩལ་འགྲན་བསྡུར་གྱི་ལེགས་སྐྱེས་འགྲན་བསྡུར་ནི། རྒྱལ་ནང་གྱི་རིམ་པ་མཐོ་ཤོས་ཀྱི་རྟ་རྩལ་འགྲན་བསྡུར་ཞིག་ཡིན་པ་དང་། ཐེངས་འདིའི་ལེགས་སྐྱེལ་འགྲན་བསྡུར་ནི། ཀྲུང་གོ་རྟ་རྩལ་མཐུན་ཚོགས་དང་ ཐན་ཅིན་གྲོང་ཁྱེར་ལུས་རྩལ་ཅུས་ཀྱིས་གཙོ་གཉེར་བྱས་པ་དང་། ཐན་ཅིན་གྲོང་ཁྱེར་ལུས་རྩལ་སྤྱི་ཁྱབ་ཚོགས་པ་དང་། ཐན་ཅིན་གྲོང་ཁྱེར་རྟ་རྩལ་ལུས་རྩལ་མཐུན་ཚོགས། ཐེན་ཅིན་གྲོང་ཁྱེར་ཀའོ་ཡིང་རྒྱལ་སྤྱིའི་རོལ་རྩེད་ཚད་ཡོད་ཀུང་སི་བཅས་ཀྱིས་སྒྲུབ་འགན་འཁུར་བ་ཞིག་ཡིན་པ་རེད། འདི་ལོའི་འགྲན་བསྡུར་ནི་ཨེ་ཤེ་ཡའི་ལུས་རྩལ་འགྲན་ཚོགས་ཀྱི་འདེམས་སྒྲུག་འགྲན་བསྡུར་ཡིན་ཞིང་། འགྲན་བསྡུར་གྱི་རིམ་པ་ནི་FEIསྐར་རིམ་དང་པོའི་ཆུ་ཚད་ལྟར་ཇུས་འགོད་བྱས་ཡོད་པ་རེད།


text:
ས་གཞི་གོ་ལ་འདིའི་སྟེང་འཚོ་བཞིན་པའི་མི་རིགས་གང་ཞིག་ཡིན་རུང་མི་རིགས་རང་ཉིད་ལ་དབང་བའི་ཐུན་མོང་མ་ཡིན་པའི་ཡུལ་སྲོལ་གོམས་གཤིས་དང་སྲོལ་རྒྱུན་རིག་གནས་སོགས་ཡོད་ལ། དེ་ནི་མི་རིགས་རང་ཉིད་དུས་རབས་འཕེལ་འགྱུར་གྱི་གོམས་འགྲོས་ཁྲོད་དུ་སྟངས་སྟབས་བརྟན་ཞིང་བརྗིད་པའི་སྒོ་ནས་མདུན་དུ་སྐྱོད་པའི་གཞི་མ་ཡིན།དེ་བས་གངས་ཅན་ཁ་བའི་ལྗོངས་སུ་འཚོ་ཞིང་གནས་པའི་གངས་ཅན་པ་དག་ལ་མཚོན་ནའང་དེ་ལས་མ་འདས་ཏེ་ཕ་བྱང་ཆུབ་སེམས་དཔའ་དང་མ་བྲག་སྲིན་མོ་གཉིས་ལས་རིགས་རྒྱུད་མཆེད་པ་ནས་ད་བར་དུ་འཕེལ་ཡོང་བ་དང་འཕེལ་འགྲོ་བཞིན་པའི་དམངས་སྲོལ་རིག་གནས་གྱ་ནོམ་པ་ཞིག་ཡོད། དེར་ཡང་ཁ་དཔེ་ལ་ལུང་བ་རེ་ལ་ཆུ་རེ་དང་། ཡུལ་གྲུ་རེ་ལ་དཔེ་ཟེར་བ་ལྟར་ང་རང་གིས་ཀྱང་འཇིག་རྟེན་རྒད་པོའི་ལྗགས་རྩེ་ལས་ཐོན་པའི་ཞོན་ཧྭ་རྡོ་སྦིས་ཡུལ་གྱི་གཉེན་སྲོལ་ལས་བག་མ་བསུ་སྟངས་ཀྱི་སྐོར་ཅུང་ཟད་བརྗོད་པར་བྱེད་པ་གཤམ་གསལ་ལྟར།
བག་མ་སློང་དུ་འགྲོ་བའི་སྐོར།
སྤྱིར་བག་མ་སློང་དུ་འགྲོ་བའི་གོ་རིམ་ཁྲོད་དུ་ཚིག་ཆང་དང་རྒྱུ་འདེད། རྒྱུ་གཅོད་སོགས་རིམ་པ་མང་བོ་ཞིག་ཡོད་ལ། འདི་ཚང་མའི་སྔོན་གཉེན་པོ་ཚང་གིས་རང་སྡེ་བའི་ནང་བཤད་ལ་མཁས་པའི་རྒད་པོ་ཞིག་ལ་གོ་རེ་སྣ་གཅི(འདིའི་སྟེང་ཁ་བཏགས་དཀར་པོ་ཞིག་གཡས་སུ་འཁོར་ནས་དཀྲུས་དགོས)དང་སྲེག་ནུ། ཆང་དམ་པུ་གང(འདིའི་ཐོག་ལ་བལ་དཀར་པོ་ཞིག་གཡས་སུ་འཁོར་ནས་དཀྲིས་རྗེས་མདུད་པ་རྒྱག་དགོས་དང་དེའི་སྟེང་འབྲི་མར་མཐེ་བོང་ཙམ་ཞིག་གླགས་དགོས) བཅས་བྱིན་ནས་རྒད་པོ་དེ་བར་བའི་ཚུལ་དུ་བུ་ཆུང་གིས་ཕ་རོལ་གང་ཞིག་འདོད་བློ་ཡོད་པ་དེའི་ཁྱིམ་དུ་བག་མ་སློང་གི་འགྲོ་དགོས་པ་དང་རང་ནུས་ཅི་ཡོད་བཏོན་ནས་ཆང་དམ་པུ་གང་དེ་ཨ་ཞང་ཚང་དུ་འཇོག་ཅི་ཐུབ་བྱ་དགོས། རྒྱུ་མཚན་ནི་ཆང་དེ་འཇོག་ཐུབ་སོང་ན་བུ་མོ་སློང་ཐུབ་ པའི་གོ་སྐབས་ཆེ་རུ་སོང་བ་ཡིན་མོད། འོན་ཀྱང་ཐེངས་དང་པོའ་ིཐོག་འཇོག་ཐུབ་པ་ཧ་ཅང་ཉུང་ཞིང་། གལ་སྲིད་གཉེན་འབྲེལ་འཛིན་འདོད་ཡོད་རུང་དེ་ལས་མ་འདས་ལ། དེ་ནི་ཨ་ཞང་ཚང་གི་རང་གིས་གཉོར་ཞིང་བསྐྱངས་བའི་བུ་མོ་དེ་མ་ཐག་གནས་ཡུལ་ལ་བརྫངས་རྒྱུ་ནི་ལས་སླ་མོ་མིན་པའི་རྟགས་སུ་མངོན། དེ་ལྟར་བར་བ་ཨ་ཞང་ཚང་གིས་སྟེར་རེག་བར་ དུ་ཐེངས་མང་པོ་འགྲོ་དགོས།
༡. ཚིག་ཆང་འཐུང་བའི་སྐོར། ཨ་ཁུ་བར་བས་ལས་ཚེགས་ལ་མ་བལྟས་བར་ཐེངས་མང་བོ་སོང་། གལ་ཏེ་ཨ་ཞང་ཚང་གིས་གནས་ཡུལ་དེ་ལ་འཐད་ན། གནས་འགྲོ་བུ་མོའི་མ་ཞང་ཞིག་གིས་ཆང་ཕང་ཁ་ཕྱེ་ནས་ཚིག་བྱིན་པའི་རྟགས་སུ་ཆང་ཧུབ་གང་འཐུང་བ་ཡིན་པས་འདི་ལ་ཚིག་ཆང་འཐུང་བ་ཟེར།
༢. རྒྱུ་གཅོད་ཀྱི་སྐོར། ཚིག་བྱིན་རྗེས་བར་བ་དང་ཨ་ཞང་ཚང་གཉིས་གྲོས་བསྡུར་བྱས་ནས་རྒྱུའམ་ཨ་མའི་ནུ་རིན་ཅི་ཙམ་ལེན་པ་ཐག་གཅོད་ཀྱི་ཡོད་ལ། སྔོན་ཆད་སྒོར་མོ་ལྔ་བཅུའམ་བརྒྱ་སོགས་ལེན་ལ་ཞོར་དུ་འབྲུ་རིགས་སྒྱེ་གང་སོགས་ལེན་གྱི་ཡོད་མོད། ད་བར་དམངས་ཚོགས་ཚང་མའི་འཚོ་བའི་ཆུ་ཚད་ཇེ་བཟང་ལ་སོང་བ་དང་བསྟུན་ནས་སྒོར་མོའི་ཚད་ཐུག་ཇེ་མཐོ་ལ་སོང་བ་མ་ཟད། ད་དུང་གསེར་གྱི་སྐེད་རྒྱན་དང་རྣ་རྒྱན། དངུལ་གྱི་སྐག་བཅིངས་སོགས་ལེན་པ་ཡིན་ཏེ་འདི་ལ་རྒྱུ་གཅོད་ཟེར།
༣. རྒྱུ་འདེད་པའི་སྐོར། དེར་ཡང་ཧ་ཅང་ཉིན་བཟང་སྐར་བཟང་གི་དུས་ཤིག་ལ། ཨ་ཞང་ཚང་གིས་རང་སྡེ་བའི་ནང་གི་ཁྱིམ་ཚང་རེའི་བུ་གཅིག་རེ་རྒྱུ་ཆང་འཐུང་དུ་འབོད་དགོས་པ་དང་། ཨ་ཁུ་བར་བ་དང་མག་པ། གླུ་བ(གླུ་ཅུང་ཟད་ལེན་ཤེས་དགོས་པ་དང་། གལ་ཏེ་ཨ་ཁུ་བར་བའི་ལེན་ཤེས་ན་མ་ཁྲིད་ནའང་ཆོག གང་ལྟར་མི་གསུམ་གྱི་ཡན་སོང་མི་ཆོག) གསུམ་གྱིས་ཀྱང་གྲོས་ཐག་བཅད་པའི་རྒྱུ་སྟེ། སྒོར་མོ་དང་ཞོར་དུ་ཆང་། དུ་བ་དང་ཁ་ར་སོགས་འཁྱེར་ཡོང་ན་སྡེ་བ་ནང་གི་རྒན་དར་གཞོན་གསུམ་ཚང་མ་ཁྱིམ་དེ་ལ་འཛོམས་ནས་ཟས་ཟ་ཞོར་དང་གླུ་ལེན་རེ་བྱེད་ནས་སྟོན་མོ་རྒྱ་ཆེན་པོ་བྱེད་པ་ཡིན། དེ་ལྟར་ཉིན་གུང་གི་ཟ་མ་ཟོས་རྗེས་ཨ་ཁུ་བར་བས་བུ་མོ་སློང་ཚུལ་གྱི་གོ་རིམ་ཕྲ་ཞིང་ཞིབ་པར་བཤད་དགོས། དཔེར་ན། “དེ་ན་མདུན་ཚོགས་ཐམས་ཅད་ཀྱི་གཉེན་དར་ཞིག་ང་ལ་གཡོར་དང་། ད་ངས་ཁ་བརྡ་ཞིག་ཟེར་གྱི་ཡོད་ནི་མ་རེད་ད། སྤུ་རྒྱལ་པོད་ཀྱི་འགྲོ་སྟངས་དང་པོད་ཁ་བ་ཅན་གྱི་དཔེ་ལྟར་དུ་ཚིག་གསུམ་བཤད་ན། དེ་རིང་སྤྱི་རྒྱ་ལོ་ཡི་ཚེས་པ་དྲུག་གི་ཉིན་མོ། གཡང་མོ་ལུག་གི་ཉིན་མོ། དུས་བཟང་སྐར་བཟང་གི་ཉིན་འདིར། བཀྲ་ཤིས་ཀྱི་བུ་དོན་འགྲུབ་ལ་མཚོན་ན་བུ་རྒྱུད་ཀྱི་མགོ་མ། ཨ་ཞང་རིན་ཆེན་གྱི་བུ་མོ་ལྷ་མོ་ལ་མཚོན་ན་འོ་རྒྱུད་ཀྱི་མགོ་མ། ད་འདི་གཉིས་གཉེན་སྒྲིག་བྱས་ཏེ་གཉེན་སྟོན་བྱེད་པའི་ཉིན་མོར། དེ་དཔེ་ཞིག་བཞག་ན་ལྷ་ཁང་བཞེངས་ནས་གསེར་ཏོག་འཇོག་པའི་ཉིན་མོ། མཆོད་རྟེན་འགྲུབ་ཏེ་ཉི་ཟླ་གཏོད་པའི་ཉིན་མོ། ཟི་ལིང་གྲོང་ཁྱེར་ཆེན་པོ་འདིར་འཚོགས། གྲོང་ཁྱེར་ཆེན་པོ་འདི་ཡིན་རྒྱུ་ན། སྐྱིད་ཉི་མ་གཡས་ཤར་གྱི་ཡུལ་ཞིག སྐྱིད་མཚོ་མོ་ཞོར་འབབ་ཀྱི་ཡུལ་ཞིག སྐྱིད་ཅན་བོད་ཀྱི་གྲོང་ཁྱེར་ཆེན་པོ་འདིར་མཚོན་ན། ཤར་ཕྱོགས་ན་བྱ་ཁྱུང་དགོན་པ། ཆོས་རྗེ་དོན་འགྲུབ་རིན་ཆེན་གྱི་གདན་ས། རི་ཡག་པོ་ཙོང་ཁའི་སྐྱེས་རི། བོད་ཁ་བ་ཅན་གྱི་བླ་རི། ཁམས་གསུམ་འགྲོ་བའི་བླ་མ་རྣམས་ཀྱི་འཁྲུངས་ཡུལ། ལྷོ་ཕྱོགས་ན་སྐུ་འབུམ་བྱམས་པ་གླིང་། སངས་རྒྱས་གཉིས་པ་རྗེ་ཙོང་ཁ་བའི་འཁྲུངས་ཡུལ། ནུབ་ཕྱོགས་ན་མཚོ་ཆུང་ནོར་རུ་བཟང་བོ། མཚོ་སྙིང་མ་ཧཱ་དེ་བའི་གནས། བྱང་ན་བྱང་གི་དགོན་ཆེན་བཞི། གནས་འདི་ནི་བོད་མཁས་པ་མི་གསུམ་གྱི་གནས། གནས་ཁྱད་པར་ཅན་གྱི་ས་འདི་ན། རྟེན་བྱིན་རླབས་ཅན་ཇི་འདྲ་མང་བོ་མི་བཞུགས་ཟེར་རྒྱུ། ངའི་དེ་འདྲ་མང་བོ་མི་ཤེས་ལ། མ་ཤེས་རུང་འདིར་ཚོགས་ཐམས་ཅད་ཀྱི་ཁ་སེམས་བུ་རྒྱུད་ན་མེད་ལ་ཟེར་རྒྱུ་ཅི་ཡོད།
ཡ....ད་དེ་རིང་བདེ་སྐྱིད་ཀྱི་ཉི་མ། བཀྲ་ཤིས་པའི་ཉིན་མོ། བྱ་བ་འགྲུབ་པའི་དུས་བཟང་། འདིའི་སྟེང་འདིར་འཚོགས་ན། གཤོག་ཐོག་གི་རྒྱལ་པོ་བྱ་རྒྱལ་ཁྱུང་དཀར་རོ་ཡིན་ལ། དགུང་གནམ་འཕང་མཐོན་པོ་ཡུལ་གྱི་གཏོད་ན། འཕུར་གདའ་མགྱོགས་གསུམ་བྱ་རྒྱལ་ཁྱུང་ལ་འདྲ། རྔོག་ཐོག་གི་རྒྱལ་པོ་འདོ་རིགས་རྟ་ཡིན་ལ། བྱང་ས་ལམ་རིང་བོ་ཡུན་གྱིས་བཅད་ན། རྒྱུག་མངག་གོམས་གསུམ་འདོ་རིགས་རྟ་ལ་ལྡན། གཅན་གཟན་གྱི་རྒྱལ་པོ་སེང་གེ་ཡིན་ལ། གཅིག་གིས་བཤད་ན་ཀུན་ལ་སྙན། ད་ཉོན་ཟེར་ནས་མགོ་ཟུར་གྱི་རྣ་ལ་བཤད་ན། རྣ་ཕ་རོལ་གྱི་ཉན་ན་ཉན་རྒྱུ་ཡོད་ལ། བལྟས་ཟེར་ནས་ཁྲ་ཆུང་གི་མིག་ལ་བཤད་ན། མིག་ཆ་ག་ཅན་གྱིས་བལྟས་ན་རྒྱང་ཡང་ཆོད། ཉོན་ཟེར་ནས་གངས་དཀར་གྱི་སེང་ལ་བཤད་ན། བསམ་དཀར་ཅན་གྱི་བསམ་པའི་དོན་ཇི་བཞིན་འགྲུབ་ཟེར་རྒྱུ་ཅན་གཟིག་རེད།
ཡ....ད་དེ་རིང་བདེ་སྐྱིད་ཀྱི་བྱ་བ། འདིའི་སྟེང་ཁ་མ་གཅིག་ཏུ་འཛོམས་ན། གནམ་ལ་བཀྲ་ཤིས་པའི་ཉི་ཟླ་སྐར་གསུམ་ཤར། བར་ལ་བཀྲ་ཤིས་པའི་འཇའ་ཚོན་སྣ་ལྔ་ཤར། ས་ལ་བཀྲ་ཤིས་པའི་རྟ་ནོར་ལུག་གསུམ་སྤེལ་ལ། དེ་རིང་གི་ཁྲོམ་འདི་བཀྲ་ཤིས་པའི་གཡང་ར་ཀུན་མཁྱེན་རྒྱལ་པོ་བཞུགས་གི། གཏམ་ལ་བཀྲ་ཤིས་པའི་ཁ་གཡང་སྨོན་ལམ་བཞུགས་གི། ད་གཡས་གྲལ་གཡས་ན་བཞུགས་ལ། གཡས་གྲལ་ཉི་མ་ཤར་འདྲ། དྲོད་ཁོལ་དེ་རིང་འཛོམས་གི གཡོན་གྲལ་གཡོན་ན་བཞུགས་ལ། གཡོན་གྲལ་ཟླ་བ་ཚེས་འདྲ། བསིལ་ཡང་དེ་རིང་འཛོམས་གི། བར་གྲལ་བར་ན་བཞུགས་ལ། བར་གྲལ་སྐར་ཚོགས་ཤར་འདྲ། བདེ་སྐྱིད་དེ་རིང་འཛོམས་གི། ད་གྲལ་མགོ་ན་རྒན་པ་བསོད་ནམས་ཅན་རྣམས་ལྷ་འདྲ་བ་བཞུགས་ལ། གྲལ་སྐེད་ན་གསར་བུ་དཔའ་རྩལ་ཅན་རྣམས་སྟག་འདྲ་བ་བཞུགས་གི། གྲལ་འདབ་ན་བུ་ཆུང་རིག་པ་ཅན་རྣམས་ཉ་འདྲ་ཞིག་བཞུགས་ལ། གྲལ་རྔ་མ་ན་མ་སྲུ་དུང་ར་ཅན་རྣམས་མཚོ་འདྲ་ཞིག་འཁྱིལ་གི་ཟེར་རྒྱུ་ཅན་གཟིག་རེད།
ཡ....ད་སེང་དཀར་མོ་གཡས་ར་ཅན་འདྲ་བའི་རྒྱལ་པོ་བཞུགས་གི། བྱ་ཁྱུང་ཆེན་སོ་སྒྲ་ཅན་འདྲ་བའི་ཆོས་བཤད་གི སྟག་དར་མ་ཐོང་ཤོམ་ཅན་འདྲ་བའི་གཏམ་བཤད་གི རྒྱ་རི་རྐྱང་དུང་སོ་ཅན་འདྲ་བའི་ཆང་འདྲེན་གི བྱ་ཁུ་བྱུག་གསུང་སྙན་ཅན་འདྲ་བའི་གླུ་དགའ་རྩེད་མོ་བྱེད། ད་དེ་རིང་གི་ཁྲོམ་འདི་ན་མཁས་པའི་དབང་བོ། རིག་པའི་རལ་གྲི ལུང་རྟོགས་ཀྱི་ཡོན་ཏན། ལྷའི་ལྷ་གཡང་གི་བདག་པོ། ལྷའི་དངོས་གྲུབ་འཛོམས་ལ། རྒན་པ་ཚེ་གཡང་གི་བདག་པོ། ལོ་བརྒྱའི་ཚེ་ལ་དབང་བའི་མི། ཕྱུག་པོ་ནོར་གཡང་གི་བདག་པོ། རྣམ་སྲས་བང་མཛོད་ལོན་པའི་མི། བུ་རབས་ཚ་རྒྱུད་ཀྱི་བདག་པོ། བུ་ཚའི་མཐའ་ན་སྐོར་བའི་མི། ཁ་ལས་དབང་གི་བདག་པོ། དབང་ཐང་ལུས་ལ་འཛོམས་པའི་མི། སྐྱིད་དགའ་དཔལ་གསུམ་གྱི་བདག་པོ། ཁྲོམ་ཆེ་ཆུང་སྐྱིད་ལ་སྐུལ་བའི་མི། འདི་མི་རྒན་པ་དབང་ཐང་ཅན་ཞིག་གིས་བཤད་ན། བཤད་པའི་མི་ཡིས་བཤད་ན་བཤད་རྒྱུ་ཡོད་ལ། ཉན་པའི་མི་ཡིས་ཉན་ན་ཉན་རྒྱུ་ཡོད་མོད། ད་མི་ང་འདྲ་བ་ཞིག་གིས། ཁ་གཡང་ཞིག་བོས་ནའང་། རྔ་མ་མགོ་ལ་སྤར། མགོ་རྔ་མ་སྤར་ནས། མགོ་རྐང་འདུས་ནི་ཞིག མགོ་མཇུག་འཕྲོད་ནི་ཞིག་བཤད་ཤེས་ནི་མ་རེད་ད། ཡང་རྣམ་པ་ཐམས་ཅད་ཀྱིས་ཚིག་གསུམ་བཤད་དགོས་ཟེར་ན། ངའི་ཕ་དང་ཨ་ཁུའི་བཀའ་མ་ཆག་པར། ཁ་ཡ་ན་ཟླའི་གསུངས་མ་ཆག་པར། བུ་ར་ཚ་བོའི་ཚིག་མ་ཆག་པར། མ་ར་བུ་མོའི་ངོ་མ་ཆོད་ལ། ད་བཤད་ཟེར་ན། ང་གནའ་གཏམ་བཤད་པའི་གནའ་མི་མ་རེད། དེང་གཏམ་བཤད་པའི་དེང་མཁས་པ་མ་རེད། གཞུག་མ་མཁྱེན་པའི་སངས་རྒྱས་མ་རེད། དེ་མིན་པའི་རྒྱུ་མཚན། དང་པོ་སྐྱེས་སྟོབས་ཀྱི་ཤེས་རབ་མེད་ལ། བར་དུ་ཚིག་སྦྱོར་གྱི་ངག་སྒོ་མེད། མཐའ་མ་རིག་པའི་ཤེས་པ་མེད། སྟེང་འདི་ཡིས་ངའི་ཚིག་གི་བཤད་སྲོལ་ལ། ནོར་འཕྱུགས་དང་ལབ་ཟློས་རེ་བྱུང་དང་ན། གྲལ་མགོ་ཡི་རྒན་པ་སྨྲ་ར་ཅན་ཚོས་ང་བཀའ་བཀྱོན་རེ་གནང་མི་ཉན། གྲལ་སྐེད་ཀྱི་ཕོ་གསར་གདག་པ་ཅན་ཚོས་ང་ཁ་མཆུའི་སྙིང་ཆུ་རེ་གཏོང་མི་ཉན། གྲལ་རྔ་ཡི་མ་སྲུ་དུང་ར་ཅན་ཚོས་ང་ཧ་ཧ་ར་ཧོ་ཧོ་རེ་ཟེར་མི་ཉན། ད་ལས་ཀྱིས་དར་རྒྱལ(རི་མཐོན་པོ་ཞིག་ གི་མིང་ཡིན། སྔོན་བཙན་པོའ་ིསྐབས་ཀྱི་བློན་དར་རྒྱལ་ཞེས་པ་དེའོ།།)བསང་ལ་འཚོགས་དུས་སུ། གོམས་གསུམ་སྤོས་ནས་རྒྱུག་དགོས་ཟེར་གི། གོམས་གསུམ་སྤོས་ནས་མ་རྒྱུག་ན། གྱོལ་བོ་ཡི་རང་བཞིན་ཡིན་ཟེར་གི། ནང་ན་ཟླ་ཁྲོམ་ལ་འཚོགས་དུས་སུ། གཏམ་ཚིག་གསུམ་ཁ་ཡིས་བཤད་དགོས་ཟེར་གི། གཏམ་ཚིག་གསུམ་ཁ་ཡིས་མ་བཤད་ན། ལྐུགས་པ་ཡི་རང་བཞིན་ཟེར་གི
ཡ་ད་བཤད་ན། དང་པོ་སྐལ་བ་ས་ཡི་ཆགས་སྲོལ། པད་མ་གདན་ལ་བཏིང་ནས་བཤད་ན། ངའི་བཤད་ཤེས་ནི་མ་རེད་ད། ངའི་རྟེན་འབྲེལ་མཚོན་བྱེད་དུ་ཚིག་གསུམ་བཤད་ན། བསྐལ་བ་ས་ནི་ཆགས་དུས་སུ། ས་མ་ཆགས་སྔོན་ལ་ཆུ་ཆགས་ནི་ཟེར་གི། ཆུ་མ་ཆགས་སྔོན་ལ་རླུང་ཆགས་ནི་ཟེར་གི། རླུང་རྡོ་རྗེ་རྒྱ་གྲམ་ཐུར་དུ་གཡུགས་ནས། རླུང་གི་དཀྱིལ་འཁོར་ཆགས་ཟེར་གི། ཕྱི་ཡི་རྒྱ་མཚོ་ཆེན་པོ་ཆགས། མ་ཧ་གསེར་གྱི་རུས་སྦལ་ཆགས། རི་ཡི་རྒྱལ་པོ་རི་རབ་ཆགས། སའི་ལྟེ་བ་རྒྱ་གར་རྡོ་རྗེ་གདན་ཆགས། གནས་བཟང་བོ་བྱ་རྒོད་ཕུང་བོའ་ིརི་ཆགས། ཡ་ད་སྐལ་བ་ས་ཡི་ཆགས་སྲོལ་བཤད་ན་གན་འདྲ་རེད། ད་ངའི་པད་མ་གདན་ལ་བཏིང་ནས་དམ་པའི་ཆོས་ཀྱི་དར་སྲོལ་བཤད་ན། དང་པོ་སངས་རྒྱས་འཁོར་བ་འཇིག་འཇིག་རྟེན་དུ་བྱོན་ཞིང་། དམ་པའི་ཆོས་ཀྱི་འཁོར་ལོ་དང་པོ་སྐོར། གཉིས་པ་སངས་རྒྱས་གསེར་ཐུབ་འཇིག་རྟེན་དུ་བྱོན་ཞིང་། དམ་པའི་ཆོས་ཀྱི་འཁོར་ལོ་གཉིས་པ་སྐོར། གསུམ་པ་སངས་རྒྱས་འོད་སྲུངས་འཇིག་རྟེན་དུ་བྱོན། དམཔའི་ཆོས་ཀྱི་འཁོར་ལོ་གསུམ་པ་སྐོར། སྙིགས་མ་ལྔ་བདོ་ཡི་དུས། མི་ཡི་ཚེ་ལོ་བརྒྱ་བའི་དུས་སུ། བདག་ཅག་གི་སྟོན་པ་སངས་རྒྱས་བཅོམ་ལྡན་འདས་འཁྲུངས། ཁོང་རྒྱལ་པོ་སྲས་གཙང་གི་སྲས་སུ་འཁྲུངས། དགུང་ལོ་ཉི་ཤུ་ཉེར་དགུ་བར་དུ་རྒྱལ་སྲིད་བསྐྱངས། དགུང་ལོ་སུམ་ཅུ་སོ་ལྔ་ཐོག་མངོན་པར་རྫོགས་པའི་སངས་རྒྱས། བཀའ་དང་པོ་བདེན་བཞིའི་ཆོས་འཁོར་སྐོར། བཀའ་གཉིས་པ་ལེགས་པར་རྣམ་པར་ཕྱེ་བའི་ཆོས་འཁོར་སྐོར། བཀའ་གསུམ་པ་མཚན་ཉིད་མེད་པའི་ཆོས་འཁོར་སྐོར། ཆོས་ཀྱི་འཁོར་ལོ་རིམ་གསུམ་སྐོར། དེ་ནས་འཛམ་གླིང་རྒྱན་དྲུག་མཆོག་གཉིས་འཁྲུངས། རྒྱ་གར་གྲུབ་ཆེན་བརྒྱད་བཅུ་བྱོན། བསྟན་འཛིན་གྱི་སྐྱེས་བུ་བྱང་ཆུབ་སེམས་དཔའ་ནམ་མཁའི་སྐར་ཚོགས་ལྟ་བུ་བྱོན། ཁྱད་པར་དུ་སངས་རྒྱས་བྱང་སེམས་མང་བའི་ལུང་བསྟན་པའི་གནས། འཕགས་པ་སྤྱན་རས་གཟིགས་ཀྱི་ཞིང་ཁམས། བོད་ཁ་བ་ཅན་གྱི་ཡུལ་ལྗོངས་འདིར། གངས་རི་ཤེལ་གྱི་མཆོད་རྟེན་ལྟ་བུས་ཡོངས་སུ་བསྐོར། མཚོ་དམའ་མོ་གཡུ་ཡི་མཎྡིལ་ཕྲ་བཏབ་པ། སྟོད་ན་མངའ་རིས་སྐོར་གསུམ། བར་ན་དབུས་གཙང་རི་བཞི། སྨད་ན་མདོ་ཁམས་སྒང་དྲུག བྱང་ན་ འཇང་རིགས་སྡེ་བཞི། ས་ཡི་ཐོག་མ་ཡར་ཀླུང་ས་ཆ། མཁར་གྱི་ཐོག་མ་ཡུམ་བུ་བླ་སྒང་། རྒྱལ་པོ་ཐོག་མ་གཉའ་ཁྲི་བཙན་པོ། རྒྱལ་རབས་བཞི་ཅུ་ཞེ་གཉིས་པྱོན་ཞིང་། ད་རེ་རེ་བཞིན་ཟེར་ན་ཤེས་ནི་མ་རེད་ད། རྒྱལ་རབས་ཉི་ཤུ་ཉེར་བདུན་ཐོག འཕགས་པ་ཀུན་ཏུ་བཟང་བོའི་སྤྲུལ་བ། ལྷ་ཐོ་ཐོ་རུ་གཉན་བཙན་འཁྲུངས་ཤིང་། གཉེན་པོ་གསང་བ་ལ་མཆོད་དུས། བོད་ཡུལ་དུ་ཆོས་རྒྱལ་བསྟན་པའི་དབུ་བརྙེས། དེ་ནས་ཆོས་རྒྱལ་མེས་དབོན་རྣམ་གསུམ་འཁྲུངས་ཤིང་། རྒྱལ་པོ་སྲོང་བཙན་སྒམ་པོ་ས་མོ་གླང་གི་ལོ་ལ་སྐུ་འཁྲུངས། དགུང་ལོ་བཅུ་གསུམ་གྱི་སྟེང་དུ་སྲིད་བསྐྱངས། ཕྱི་བློན་སྟོང་གིས་ཕྱི་ཡི་བྱ་བ་ བྱས། ནང་བློན་བརྒྱ་ཡིས་ནང་གི་བྱ་བ་བྱས། བློན་ཆེ་ཁག་དྲུག་གིས་མདུན་གྱི་བྱ་བ་བྱས། སྟོད་རྒྱ་གར་ཆུ་བོ་གང་གཱ་ཚུན་ཆད་དེ། བོད་ཁ་བ་ཅན་གྱི་མངའ་འོག་ལ་བསྡུས་ནས། ལི་ཡུལ་གྱི་ལྕང་ར་སྨུག་པོ་དེ། བོད་ཁ་བ་ཅན་གྱི་དབང་ལ་བསྡུས་ནས། ཁྲལ་གྱི་བྱང་བུ་གཏན་ལ་ཕབ། ད་བོད་འདི་དར་དུས་སུ། མངའ་ཐང་ལྡན་དུས་སུ་བཤད་ན་འདི་འདྲ་རེད་ཟེར་རྒྱུ་ཅན་གཟིག་རེད།
ཡ.…ད་ཟས་རི་རབ་འདྲ་ཞིག་བརྩིགས་ཤིང་། རྒོད་པོ་ཡིན་པ་ལྡིང་མི་ཆོད་ལ། ཇ་ཆང་གི་རྒྱ་མཚོ་འདྲ་རེ་བསྐྱིལ་ན། ཉ་སྲན་ཡིན་པ་བསྐྱལ་མི་ཐུབ། ད་ཟས་རི་རབ་འདྲ་རེ་བརྩིགས་ན། ཟས་ཟ་བའི་མགོ་མ་མཆོད་ཁ་ཡིན་ཟེར་གི། མཆོད་ གསུམ་མ་འཕང་ན་ཟ་སྲོལ་མེད་ཟེར་གི། གཏམ་གྱི་མགོ་མ་རྩེད་མོ་ཡིན་ཟེར་གི། རྩེད་མོ་མ་རྩེད་ན་བཤད་སྲོལ་མེད་ཟེར་གི། ད་ངའི་རྩེད་མོ་འདྲ་རེ་རྩེད་ནས། དགོད་ཀྱི་འདྲ་རེ་རྩེང(ཤོར)་ན། ངའི་མཛུབ་གུ་གསེར་ཐུར་ཡིན་པ་ཁྱོད་ཀྱང་དགའ་ལ། ངས་ཕོ་ལྷ་མཆོད། ཕོ་ལྷ་རྒྱ་སྟག་ཁྲ་མོ་མཆོད། ངས་མོ་ལྷ་མཆོད། མོ་ལྷ་དུང་ཆུང་དཀར་མོ་མཆོད། ཤར་གྱི་སྒོ་སྲུང་བདུད་ཀྱི་གཉན་པོ་མཆོད། ལྷོ་ཡི་སྒོ་སྲུང་མཛད་བུ་གསེར་ཐུབ་མཆོད། ནུབ་ཀྱི་སྒོ་སྲུང་ཀླུ་རིགས་ཐོ་དཀར་མཆོད། བྱང་གི་སྒོ་སྲུང་ཕ་ལུང་གྲུ་བཞིར་མཆོད། ད་མཆོད་དང་པོ་དགུང་ཨ་སྔོན་གནམ་ལ་མཆོད་དགོས་ཟེར། དགུང་ཨ་སྔོན་འདི་མཆོད་ནས་བཀུར་དགོས་པ་ནི། ཡུལ་ཁམས་སྡེ་བརྒྱད་ཀྱི་ནམ་ལངས་ས་ཡིན་ཟེར་གི། ལྷ་མི་ཆེ་ཆུང་ལྷ་ཆེན་གྱི་བཞུགས་ས་ཡིན་ཟེར་གི། འབྲུག་ཕོ་ཆུང་གིས་གནམ་གྱི་སྐད་སྒྲ་རེ་སྒྲོགས་ན། ས་དོག་མོ་འདིར་བཏབ་པའི་ལོ་ཏོག་བྱུང་ནས། མ་བཏབ་ཀྱི་ལྡུམ་ཏོག་སྐྱེས་ནས། རྩི་ཤིང་ལོ་ཏོག་ཐམས་ཅད་ཀྱི་ལོ་མ་རྒྱས་ནི་རེད་ཟེར་རྒྱུ། མཆོད་གཉིས་པ་འདི་བར་སྣང་ཁམས་ལ་མཆོད་དགོས་ཟེར། དགུང་བར་སྣང་འདི་མཆོད་ནས་བཀུར་དགོས་པ་ནི། ཉི་ཟླ་སྐར་གསུམ་གྱི་ཤར་ས་ཡིན་ཟེར་གི། རླུང་རྡོ་རྗེ་རྒྱ་གྲམ་གྱི་ཆགས་ས་ཡིན་ཟེར་གི། སྤྲིན་རླུང་ཕྱུགས་མོ་འཐིབས་ས་ཡིན་ཟེར་གི། བསེར་བུ་རླུང་གི་གཡུགས་ས་ཡིན་ཟེར་གི། རླུང་རྟ་བར་སྣང་གི་རྒྱུགས་ས་ཡིན་ཟེར་གི། དེ་ང་ཚོ་མགོ་ནག་མི་ཡིས་བསང་གསུམ་བསྟོད་དེ་དགུང་ལ་མཆོད་ན། ཆོས་སྐྱོང་སྡེ་བརྒྱད་མ་ཡིན་པའི་ལྷ་མ་ཡིན་རྣམས་ཀྱི་བཞུགས་ས་ཡིན་ཟེར་གི། མཆོད་གསུམ་པ་འདི་ས་དོག་མོ་མཆོད་དགོས་ཟེར། ས་དོག་མོ་མཆོད་ནས་བཀུར་དགོས་པ་ནི། སའི་སྙིང་བོ་རི་རྒྱལ་ལྷུན་པོ་ཡི་ཆགས་ས་ཡིན་ཟེར་གི། རྐང་གི་སག་ལམ་གྱི་གཏོད་ས་ཡིན་ཟེར་གི། ཤིང་གི་སྙིང་བོ་སྡོང་ཕྲུག་ཕྲ་མོའ་ིསྐྱེས་ས་ཡིན་ཟེར་གི། རྩེ་མོ་རྒྱས་ནས་དགུང་ལ་ཟུག་ན། བྱ་རྒྱལ་ཁྱུང་གི་འཕུར་ལམ་འགོག་ཟེར་གི། ལོ་མ་རྒྱས་ནས་བར་སྣང་གང་ན། སེར་བུ་རླུང་གི་གཡུགས་ལམ་འགོག་ཟེར་གི། རྩད་པ་རྒྱས་ནས་ས་གཞི་གང་ན། འདོ་རིགས་རྟ་ཡི་རྒྱུགས་ལམ་འགོག་ཟེར་གི། ཤ་དང་ཡུ་མོ་མ་བུ་འཚོགས་ས་ཡིན་ཟེར་གི། ཤ་དང་རྒོད་བ་མ་བུ་གཤར་ལམ་ཡིན་ཟེར་གི། བུ་ཆུང་གི་རྩེད་ས་ཡིན་ཟེར་གི། སྲིང་ཆུང་གི་མེ་ཏོག་འཐུ་ས་ཡིན་ཟེར་གི། དགེ་འདུན་ཚོགས་པ་འཚོགས་ས་ཡིན་ཟེར་གི། ཆོས་ཀྱི་འཁོར་ལོ་བསྐོར་ས་ཡིན་ཟེར་གི། སངས་རྒྱས་ཀྱི་བསྟན་པ་དར་ས་ཡིན་ཟེར་གི། བདག་ཅག་གི་སྐལ་བ་ལྡན་ས་ཡིན་ཟེར་གི། སྤྱིར་ཁམས་གསུམ་འགྲོ་བ་རིགས་དྲུག མ་གྱུར་སེམས་ཅད་ཐམས་ཅད་ལ་བདེ་སྐྱིད་ཀྱི་ཉི་མ་ཤར་ནས། བདག་ཅག་གི་སྐལ་བ་འདྲ་རེ་ལྡན་ཟེར་རྒྱུ་ཅན་གཟིག་རེད།
ཡ.…ད་བདེ་སྐྱིད་ཕུན་སུམ་ཚོགས་པའི་སྐལ་བ་བཟང་བོ་འདི་ཡི་དུས་སུ་འཇིག་རྟེན་གྱི་ཡུལ་ལ་གཉེན་དར་ཞིང་། གཉེན་གྱི་དར་བ་རྣམ་གསུམ་ངའི་མདོར་ཙམ་བཤད་ན། དང་པོ་གནམ་ས་གཉིས་ཀྱིས་གཉེན་བཟུང་ཞིང་། ནམ་མཁས་སྲས་མོ་སྤྲིན་གྱི་མེ་ཏོག་སྟེ། ས་འཛིན་མག་པ་ཆེན་པོར་མནའ་མ་བྱིན་ལ། ནོར་འཛིན་རི་རྒྱལ་ལྷུན་པོ་མག་པ་བྱེད་ནས། དུས་ཀྱི་རྒྱལ་མོ་བར་བ་བྱེད་ལ། ལྷ་མོ་དབྱངས་ཅན་མ་ཡིས་བག་རོགས་བྱས་ནས། ལྷ་མཚོ་སྔོན་མོའ་ིགོས་གོན་ལ། འཇའ་ཚོན་སྣ་ལྔའི་སྐེ་རགས་བཅིངས་ནས། རིན་ཆེན་སྣ་ལྔའི་རྒྱན་ཆ་བཏགས་ལ། ཡིད་བཞིན་ནོར་བུའི་རྫོངས་པ་བྱེད་ནས། ཕྱིའི་རྒྱལ་པོའི་མགྲོན་པོ་བྱེད་ལ། རྒྱལ་ཆེན་སྡེ་བཞི་མགྲོན་ལ་ཡོང་ནས་གནམ་ས་གཉིས་ཀྱི་སྟོན་མོ་འཐུང་ཟེར། འདིའི་རྗེས་འཇུག་དེ་དེད་ནས། ལྷ་ཀླུ་གཉིས་ཀྱི་གཉེན་བཟུང་ཞིང་། ལྷའི་སྲས་མོ་འཆི་མེད་དབང་བོ་སྟེ། ཀླུ་རྒྱལ་གཙུག་ན་རིན་ཆེན་ལ་མནའ་མ་བྱིན་ལ། ཀླུ་ཆེན་པད་མ་ཆེན་པོ་མག་པ་བྱེད་ནས། ཀླུ་རྒྱལ་དུང་ཆུང་དཀར་པོ་བར་བ་བྱེད་ལ། ལྷ་མཚོ་སྔོན་མོའ་ིགོས་གོན་ནས། མེ་ཏོག་པད་མའི་སྐེ་རགས་བཅིངས་ལ། དགུང་ཉི་ཟླ་གཉིས་ལ་མགྲོན་བྱེད་ནས། རྒྱལ་ཆེན་སྡེ་བཞི་མགྲོན་དུ་ཡོང་ལ། ལྷ་ཀླུ་གཉིས་ཀྱི་སྟོན་མོ་འཐུང་བ་ཡིན། འདིའི་རྗེས་འཇུག་དེ་དེད་ནས། རྒྱ་བོད་གཉིས་ཀྱི་གཉེན་བཟུང་ཞིང་། ཐང་རྒྱལ་པོ་ཀོང་ཇོ་སྲས་མོ་དེ། བོད་ཀྱི་རྒྱལ་པོ་གནམ་རི་སྲོང་བཙན་ལ་མནའ་མ་བྱིན་ལ། རྒྱལ་པོ་སྲོང་བཙན་སྒམ་པོ་མག་པ་བྱེད་ནས། བློན་པོ་མགར་དམ་པ་བར་བ་བྱེད་ལ། ཟ་འོག་སྣ་ཚོགས་ཀྱི་གོས་གོན་ནས། ལུང་ དར་ཚོན་སྣ་ལྔའི་སྐེ་རགས་བཅིངས་ལ། གསེར་དངུལ་མུ་ཏིག་སྣ་ཚོགས་ཀྱི་རྒྱན་ཆ་བཏགས་ནས། ཇོ་བོ་ཡིད་བཞིན་ནོར་བུའི་རྫོངས་པ་བྱེད་ནས། བློན་པོ་ལུས་དེ་ཐོང་མགྲོན་བྱེད་ནས། རྒྱའི་རྟ་བ་ལྔ་བརྒྱ་མགྲོན་ན་ཡོང་ཞིང་། རྒྱ་བོད་གཉིས་ཀྱི་གཉེན་བཟུང་ལ། དེ་ནས་ཁ་བ་ཅན་གྱི་ཡུལ་གྲུ་འདིར། བདེ་སྐྱིད་ཉི་མ་ཤར་ནས། བདག་ཅག་གི་སྐལ་བ་འདྲ་རེ་ལྡན་ཟེར་གི།
ཡ.…ད་བོད་ཁ་བ་ཅན་འདི་རྟགས་དང་རྟེན་འབྲེལ་གྱི་བདག་པོ་ཡིན་ལ། རྟེན་འབྲེལ་དང་མཐུན་པ་བྱེད་ནས། སྟོད་རི་རྒྱུད་དེད་དེ་དཔའ་མཁར་གཏད་ན། བལ་དཀར་པོའི་དམུ་གདགས་འཐེན་ན་ཡག་གི། སྨད་ཆུ་རྒྱུད་དེད་དེ་ཟམ་པ་ཕང་ན། ལྕགས་བུ་རྟ་གཉིས་ཀ་གཤར་ན་ཡག་གི། བར་མི་རྒྱུད་དེད་དེ་གཉེན་ཉེ་བཟུང་ན། གཉེན་ཕན་ཚུན་གྱི་ཁ་སེམས་མཐུན་ན་ཡག་གི། ཡག་གསུམ་ཡག་གི་མཐུན་པ་བསྒྲིགས་ན། གྲ་ཁ་ཡག་གི་ཝ་མོ་དེ། སྐྱེལ་སའི་རླུང་ལ་བརྒྱུད་ན་ཡག་གི། ཚིག་སྒོ་ཡག་གི་བར་བ་དེ། ཞང་མཛད་ཀྱི་བར་ལ་བརྒྱུད་ན་ཡག་གི། དེ་ན་འཁོར་བ་སྐྱོང་གི་བུ་ཞིག་ཡོད་དང་ན། ཐབ་ཀ་སྲུང་གི་མ་ཞིག་བཙལ་དགོས་པ། སྤུར་རྒྱལ་པོད་ཀྱི་དར་སྲོལ་རེད། སྲིད་པ་རྒན་བོའ་ིཚོང་ཆེན་རེད། སྟེང་འདི་ཡིས་བཀྲ་ཤིས་ཀྱི་བུ་དོན་འགྲུབ་ལ་ཁལ་གཅིག་གི་དོ་ཡ། ཚེ་གཅིག་གི་སྐྱ་ཡ། མཛོ་གཡག་གཉིས་ཀྱི་གཉའ་ཡ། ཐི་གུ་འཁེལ་རྒྱུ་ཡི་སྐྱ་ཡ། སྐྱིད་ཀྱི་སྐྱིད་གྲོགས། སྡུག་གི་སྡུག་གྲོགས། འདི་འདྲའི་ཁོ་ལ་སྐྱིད་སྡུག་ཉན་པའི་བཟའ་ཚང་ཞིག་བཙའ་དགོས་ཟེར་ནས། བླ་མ་ལུང་བསྟན་ཅན་ལ་ལུང་བསྟན་ནས། སྔགས་པ་ར་བ་ཅན་ལ་རྩིས་བྱས་ན། མོ་དང་ལུང་བསྟན་ལྷན་དུ་བབས་ལ། རྒན་རྒོན་གཉིས་ཀྱིས་ཀྱང་། ཉིན་མོ་ཡི་རྟགས་ལ་བལྟས་ནས། ནུབ་མོ་ཡི་རྨི་ལམ་ལ་བརྟག་ན། རྟགས་རྨི་ལམ་གཉིས་ཀ་ཐོ་ཐུག་ནས། ད་གང་ལྟར་ཁྲི་ཀའི་ཡུལ་ལྗོངས་འདི་ཡི། ཨ་ཞང་རིན་ཆེན་གྱི་ཞི་མོ་འདི། བུ་ཆུང་དོན་འགྲུབ་ལ་མཚོན་ན། སྐྱིད་ཀྱི་སྐྱིད་གྲོགས། སྡུག་གི་སྡུག་གྲོགས། སྐྱིད་པའི་ཉི་མ། སྐྱིད་ཀྱི་ཧ་ཅ་རྒྱགས་རོགས། སྡུག་གི་ཉི་མ། སྡུག་གི་སེམས་གཏམ་བསྟན་རོགས། མི་ཚེ་ཡི་མཐའ་རྒྱ་འདི་ཡི་ཕུག་ལ་རྒན་རྒོན་གཉིས་ཡིན་ནའང་། རྒས་དུས་རྒུད་དུས་ཞིག་ལ། ཡར་ལ་འགྲོ་བའི་རྐང་རྟེན། ཐུར་ལ་འབབ་པའི་ལག་རྟེན། ལག་མགོ་ལ་ཆུ་བླུགས་ནི་ཞིག ལག་འོག་ལ་མེ་འབུད་ནི་ཞིག ཕ་མའི་ཚེགས་ལས་བྱེད་གྲོགས་འདི་ཡིས་ཉན་གི་ཟེར་ནས། བོད་ལོ་ཚེས་པ་དྲུག་གི་ཉིན་མོར། ངས་ཁ་བཏགས་དཀར་པོ་གཡས་ལ་བཟུང་ནས། བདུད་བརྩི་སྔོན་མོ་གཡོན་ལ་བཟུང་ནས། ཆུ་རྨ་ཆུའི་བཞུར་མགོ་ལ་བལྟས་ནས། ཁྲི་ཀའི་ཡུལ་ལྗོངས་འདི་ཡི། ཨ་ཞང་རིན་ཆེན་ཚང་གི་སྒོ་ཁར་ཡོང་ནས་གོ་ཁར་བཙོག་ནས། ཡ་ད་ང་རང་ཉིད་ཡིན་རྒྱུ་ན། མི་བར་ཞིག་མ་ཟད་སྲོག་བར་ཞིག་ལའང་སོང་ནི་ཡོད་ནི་མ་རེད་ད། ལས་ཀྱིས་འདི་འདྲ་ཞིག་གི་ཐོག་ལ་བུད་སོང་ན། ཨེ་ཤེས་དང་མི་ཤེས་བྱེད་ནས། གང་ལ་དེད་ན་ཨ་ཞང་ལོ་ལོ་མགོ་ལ་བཞག་ནས། ཨ་ནེ་དྲིན་ཅན་སྐེད་ལ་བཞག་ནས། ང་ཁྱེད་ཚང་གི་སྒོ་ཁར་ཡོང་ནས་གོ་ཁར་བཙོག་དོན་ཅི་ཡིན་ཟེར་ན། གསེར་གྱི་ཐོ་བ་ལེན་གི་ཡོང་ནི། དངུལ་གྱི་ཀ་བ་འབལ་བར་ཡོང་ནི། ཁྱོད་ཕ་བཟང་གི་བུ་མོ་སློང་གི་ཡོང་ནི། ངའི་ཚང་ཡིན་རྒྱུ་ན་བླ་མ་ལུང་བསྟན་ཅན་ལ་ལུང་བསྟན་ནས། སྔགས་པ་ར་བ་ཅན་ལ་རྩིས་བྱེད་ན། མོ་དང་ལུང་བསྟན་ལྷན་དུ་བབས་རེ། འདི་འདྲ་ཡི་རྟེན་འབྲེལ་ཐོག་ཁྱེད་ཚང་གི་སྒོ་ཁར་ཡོང་དོན་དེ་ལྟར་ཡིན། ཁྱོད་ཨ་ཞང་བཀྲ་ཤིས་ལ་མཚོན་ནའང་། ཁྱོད་འཇིག་རྟེན་རྒད་པོ་རེད། ཁ་གདང་ན་ཁོག་པ་རིག་ལ། མིག་བཙུམ་ན་ཕྱི་མ་མཁྱེན་ནོ།། འཇིག་རྟེན་འདིའི་བུ་རྒྱུད་ཀྱི་བྱ་བ་ཐམས་ཅད་མི་ཤེས་ནི་ཡོད་ནི་མ་རེད། ཞི་མོ་ལ་མཚོན་ན་གྱོ་པུས་མར་བཏུམ་པ། རྒྱུ་མས་ཚིལ་བཏུམ་འདྲ། མོ་རང་ག་འཐད་པ་ཡིན་ན། ཕ་མའི་ཞི་མོ་ཡི་འདོད་ཐོག་ལ་འཇོག་དགོས་ལ། དེ་ད་བར་ཡིན་ན་དེང་གི་སྲིད་ཇུས་ཐོག་རང་འཐད་ཀྱི་གཉེན་སྒྲིག་རེད། སྔོན་ཆད་ཡིན་ནའང་ཞི་མོ་འཐད་ས་དུང་ས་ཞིག་ལ་སྟེར་དགོས་པ་ནི་འཇིག་རྟེན་གྱི་འགྲོ་རིམ་རེད། སྟེང་འདི་ཡིས་ང་ཁྱེད་ཚང་ལ་ཡོང་བའི་རྒྱུ་མཚན་དེ་ཡིན། ཡ་ད་ཨ་ཞང་དྲིན་ཅན་པོ། སྐལ་ལྡན་པོ། དེ་རིང་ང་སེམས་ན་འཛིན་རྒྱུའི་ཚིག་ཅིག རུམ་ན་བཟུང་རྒྱུའི་བྲོ་ཞིག་སྟེར་མིན་ཨ་ཞང་ཁྱོད་ཅིག་ཐུག་ཟེར་ནས་ངའི་ཞུ་བ་དེ་ལྟར་བྱེད།
ཡ་ད་ཨ་ཞང་ཚང་གི་ཅི་ཞིག་གསུངས་ཟེར་ན། འདི་སྲིད་པའི་ཚོང་ཆེན་རེད། རང་ཁེད་ཀྱི་རྟ་ཚོང་ནོར་ཚོང་མ་རེད། གསེར་སྲང་སྟོང་གི་མི་རེད། ངའི་ཞི་མོ་ཡིན་རྒྱུ་ན། བུ་ཕྲུག་ནང་གི་ཆུང་ཕྱོགས་ཡིན། ངའི་ཡ་ཐོད་ཀྱི་མིག་ཡིན། གངས་དཀར་གྱི་སེམས་ཡིན། སེམས་འབལ་ནས་སྟེར་སྲོག་གི་མི་ཆོད་གི ལག་མགོ་ཡི་ཆ་ཡིན་ལག་བཅད་རེ་སྟེར་སྲོག་གི་མི་ཆོད་གི ཡིན་ནའང་ཞ་ཡིས་ཁོ་གཉིས་གཅིག་གི་གཅིག་ལ་འཐད་པ་བྱུང་དང་ན། ཐུར་འཆོལ་རྒྱགས་སྲོལ་ཡོད་ནི་མ་རེད་ད། དེ་རིང་ངའི་ཁུང་དབང་ནང་གི་ཅིག་ཆོད་བྱེད་ནས། ཁྱོད་སེམས་ལ་འཛིན་རྒྱུའི་ཚིག་ཞིག རུམ་ན་འཛིན་རྒྱུའི་བྲོ་ཞིག་སྟེར་གྱི་མེད། ངའི་ཀླད་པའི་གཙུག་གི་མན་ཆད། རྐང་པའི་མཐིལ་གྱི་ཡན་ཆད། འདི་འདྲའི་འདྲ་ས་འགའ་རེ་ཡོད། དེ་ཡིན་ན་གཞུག་གི་ཕྱི་སྐོར་རེ་རྒྱོབས་ད། ང་ཚོས་གྲོས་ཁ་རེག་གསུམ་རེ་བྱེད་ཟེར་ནས་སྔ་ མ་དེ་ལྟར་བསྐྱིས། དེ་ནས་ང་རང་གིས་ཀྱང་ཨ་ཞང་ཚང་གི་ཕྱོགས་ནས་བཟང་གསུང་འབུམ་བརྩི་བརྩི་དང་། དགེ་ལབ་ཙེ་བསྟོད་བསྟོད་བྱེད་ནས། ཁོ་ཚོ་དེ་ལྟར་བཤད། དེར་ཡང་རྒྱ་ལོ་ཚེས་པ་དྲུག་གི་ཉིན་མོ། ཕྱི་སྐོར་རེ་བརྒྱབ་ན། ཨ་ཞང་ཚང་ལ་ངེས་ངེས་མར་འཁོར་ནས་འགྲུལ་བ་ཇ་གང་བཙོག་ཡོད། ཡར་འཁོར་ནས་མགྲོན་པོ་ཁྱིམ་གང་འཚོགས་ཡོད། ད་ཨ་ཞང་ཚང་གི་ཅི་གསུངས་ཟེར་ན། ངའི་སྟོད་ལྷ་ཡུལ་གྱི་ཡུལ་ལ་འབོད་པ་མངག་ལ། སྨད་ཀླུ་ཡུལ་གྱི་ཡུལ་ལ་སྐུལ་མ་བཏང་ནི།། ཞི་མོ་འདིའི་ཤ་རུས་པ་ཡི་བདག་པོ། ཤ་ཡི་དེད་ན་ནག་སོ། རུས་པའི་དེད་ན་དཀར་རོ།། མཁས་ཅན་དབང་ཅན་ཐམས་ཅད་ལ་ཁ་འདྲི་བློ་འདྲི་རེ་བྱེད་ནས། ང་ཚོའི་ཕྱི་གྲོས་རེག་མོ་དང་། ནང་གྲོས་འཇུག་མོ་བྱེད་ན། བྱིས་པ་རང་འཐད་པ་ཡིན་ན། ཐུར་འཆོལ་མི་རྒྱག་ཟེར་ནས་ཞི་མོ་འདི་ཁྱེད་ཚང་ལ་བྱིན་དང་ཟེར། ཚིག་བྱིན་དང་ན། སྔོན་ཆད་ཡིན་ན་འདིའི་ཐོག་ར་རིམ་པ་ཅན་གྱི་འགྲོ་སྲོལ་དང་གོས་མཐུན་པ་ཅན་གྱི་འགྲོ་སྲོལ་ཡོད་ལ། དང་པོ་ཡི་ན་གྱན་ཀ དེ་ནས་ཚིག་ཆང་། མག་འཛུལ། རྒྱུ་གཅོད་དང་རྒྱུ་འདེད་སོགས་རིམ་པ་མང་པོ་ཡོད་ནི་རེད་ད། ང་ཚོས་རིང་བོ་འབྲིང་བ་བཅའ། འབྲིང་བོ་ཆུང་བ་བཅའ། ཆུང་བོ་མེད་ནི་བཅོས་ནས། བྱ་བ་གོ་བདེ་བྱེད་ནས། དོན་དག་སྟབས་བདེ་བྱེད་ནས། འདི་ཐམས་ཅད་པོ་ཞལ་གསུངས་ཀུན་འདུས་གཅིག་ལ་བསྡུས་ནས། དེ་རིང་རྒྱུ་གཅོད་རྒྱུ་འདེད་གཉིས་ཞོར་རྒྱ་ཞོར་གཅིག་ཡིན་ལ། དེ་ཡིན་ན། ད་རྟ་ཕོ་ཞིག་གི་གོང་ཚོད་རེད། མི་བོ་ཞིག་གི་རིན་ཐང་རེད། འདི་གསེར་སྲང་སྟོང་གི་མི་རེད། ངའི་ཞི་མོ་འདི་ལ་དགོས་ནི་མཁོ་ནི་རྣམས་བཤད་ན། སྨད་རྒྱ་ནག་ཡུལ་གྱི་གོས་དགོས། གོས་གཅིག་རུང་ཐིག་ལེ་མི་གཅིག་ནི་ཞིག་དགོས། སྟོད་ལྷ་སའི་ཡུལ་གྱི་ཕྲུག་དགོས། ཕྲུག་གཅིག་རུང་ཐིག་ལེ་མི་གཅིག་ནི་ཞིག་དགོས། དངུལ་ལྔ་བཅུ་མ་ཡིས་ཁྲི་བརྩིགས་ བརྩིགས་བྱེད་དགོས། ཤོག་དངུལ་སྒོར་བརྒྱ་ཤོག་ཅན་གྱིས་ཆོས་བརྩིགས་བརྩིགས་བྱེད་དགོས། ད་རུང་དེ་ཡིས་མི་ཆོག མཛོ་ཁྱུང་དཀར་གྱི་ར་སྣེ་གསེར་གྱིས་ཤན་ནས། དགུང་སྔོན་པོ་ཐུག་ན་སང་སྒྲ་གྲགས་ནི་ཞིག དེ་ནང་གི་བྲེ་སེར་འབྲོང་ ཞིག་ཡོང་དགོས། རྟ་འདོ་བའོ་སྨུག་སྣེ་དངུལ་གྱི་ཤན་ནས། ས་སྟག་མོ་སྤོས་ན་ཐག་སྒྲ་གྲགས་ནི་ཞིག དེ་ནང་གི་ཁ་དཀར་ རྐྱང་ཞིག་ཡོང་དགོས་ཟེར་ནའང་། ཁྱོད་གཉེན་པོ་ཚང་གིས་མེད་པ་གླིང་ལ་བཙལ་ནས། སྲ་མོ་བྲག་ལ་བརྐོས་ནས་ཀྱང་། གསུངས་པ་ཐམས་ཅད་འཚོགས་དགོས་ནི་རེད་ད། ཨ་ཞང་ཚང་གིས་དེ་རྣམས་གང་ཡང་མ་ཟེར་བར། ཡ་ད་ཞི་མོ་རྒྱུ་ཡིས་ ཁུག་ནི་མེད། སྟེང་འདི་ཡིས་ངའི་དེ་རིང་མདའ་མོ་བྲག་ལ་འཕངས་ནས། ཤ་སྲེག་ཐབ་ཀ་གླན་ནས། ཞི་མོ་འདི་ཁྱེད་ཚང་ལ་བྱིན་དང་ཟེར།
ཡ་ད་རྡོ་སྦིས་གཏེར་ཁ་ལུང་ལ་མཚོན་ན། དང་པོ་ཕ་དང་ཨ་ཁུའི་ས་འཛུགས་ས། མ་དང་སྲུ་མོའ་ིརྗེས་འཛུགས་ས། ས་འཛིན་གྱི་དང་པོ། གཞི་འཛིན་གྱི་ཐོག་མ་བཤད་ན། གཏེར་ཁ་ལུང་རི་སྡེ་གསུམ་གྱི་ནང་གི་རུ་སྙིང་ཡིན། རུ་སྙིང་གཡང་ཚང་ཚང་གི་ས་འཛིན་ས་བཤད་ན། ཨ་འགུ་གཡག་སྙིང་མན་ཆད་དང་། ལན་ཨན་བྲག་ཁུང་ཡན་ཆད། རི་མགོ་གཏེར་གྱི་བདག་པོ། རི་སྐེད་ལབ་ཙེ་ཡི་བདག་པོ། རི་གཞུག་རྡེའི་འབུམ་ཡི་བདག་པོ། ས་སྣ་གསུམ་གྱི་བདག་པོ་ཡིན། ད་གཏེར་ཁ་ལུང་གི་སྐྱེས་རབས་དང་འཁྲུངས་བཤད་ན། མགོ་གསེར་གཞུས་ཅན་གྱི་བླ་མ་འཁྲུངས་ས། བླ་མ་ལྕང་ཤར་ཚང་ཟེར་ན། གོང་མ་རྒྱལ་པོའ་ིདབུ་བླར་བཞུགས་ལ། སྐུ་ཕྱོགས་རྒྱ་རྡོ་རྗེ་འཆང་ཟེར་ན། རྡོ་སྦིས་དུབ་ཁ་སྟོང་གི་དགོན་བདག་ཡིན། བླ་མ་ཡི་སྐྱེས་རབས་བཤད་ན་གན་འདྲ་ཡིན། གཏེར་ཁ་ལུང་གཡང་ཚང་ཟེར་ན། རྟ་བརྒྱ་རྟ་ལ་སྲོང་འདོགས་མཁན། མི་བརྒྱ་མིང་འདོགས་མཁན། བཙན་གྱི་རལ་གྲི་དགུང་ལ་ཟུག་ན། རལ་གྲིའི་ཁ་ཡིས་ མེ་འབར་བ། དགུང་སྔོན་པོ་སྲུབས་འབྱེད་པ། གཉན་ཕུར་བ། ས་ལ་གདབ་ན། གཉན་ཕུར་བ་ཁ་ཡིས་དུག་ཤི་ལ། ས་སྟག་མོ་ཡི་སྐེད་པ་གཉག་སེ་གཏོང་བ། གཏོར་མ་སྟེག་ལ་བཞག་ན། ཁ་ཏ་ཡི་མགོ་འདར་བ། རལ་གྲི་ལག་ལ་བཟུང་ན། དགྲ་བོ་སྙིང་འདར་བ། རྡོ་སྦིས་གཏེར་ཁ་ལུང་ཟེར་ན། མི་ཡོད་ཀྱི་གླིང་ཡིན་ལ། རྟ་ཕོ་ཡི་འཚེར་ས་ཡིན། རྡོ་སྦིས་དུབ་ཁ་སྟོང་གི་འཚོགས་ས་ཞིག་ལ་སོང་ནའང། ཤར་ཤར་གྲལ་ལ་འཚོགས་ན། གྲལ་ཤར་ཤར་གྱི་མགོ་རུ་བཙོག་མཁན། བསྐོར་བསྐོར་གྲལ་ལ་འཚོགས་ན། གྲལ་བསྐོར་བསྐོར་གྱི་དཀྱིལ་ནས་བཙོག་མཁན། ཡར་ལ་ལངས་ན་སྐལ་ཡོད་ལ། ས་ལ་བཙོག་ན་གྲལ་ཡོད། དུབ་ཁ་ལྔ་བཅུ་ཐམ་པ་མཚོན་ན། གནམ་ཡར་ལ་འགྱོག་པའི་ཤེད་ཡོད་ལ། ས་མར་ལ་མནན་པའི་ལྗིད་ཡོད། དེང་སང་ཡིན་ནའང་ཕ་ཤུལ་བུ་ཡིས་བཟུང་ནས། གཡག་ཤུལ་ཀོ་བས་ཐུམ་པ། གཏེར་ཁ་ལུང་བརྒྱ་བཅུ་ཐམ་པ་རེད། ད་རུང་མང་བོ་ཡོད་ནི་རེད་ད། ངའི་དེ་འདྲ་མང་བོ་མི་ཤེས་ལ། མ་ཤེས་རུང་འདིར་ཚོགས་ཐམས་ཅད་ཀྱི་ཁ་སེམས་བུ་རྒྱུད་ན་མེད་ར་ཟེར་རྒྱུ་ཅི་ཡོད། དེ་ན་འདིར་ཚོགས་ཐམས་ཅད་ཀྱི་གཉེན་འདིའི་དར་ཅིག་ང་ལ་གཡོར་དང་། མི་ང་འདྲ་བར་གཡང་ཞིག་ཟེར་གི་ཅི་ཡོད་ཀྱི་ད། འདིར་བསགས་དང་བསོད་ནམས་ཀྱི་བདག་པོ། ཁ་ལས་དབང་ཐང་གི་བདག་པོ། རྒྱུ་ནོར་ལོངས་སྤྱོད་ཀྱི་བདག་པོ། བུ་རབ་ཚ་རྒྱུད་ཀྱི་བདག་པོ། མ་འཛོམས་པ་གཅིག་ཀྱང་ཡོད་ནི་མ་རེད་ད།
ཡ་ད་སྡེ་བ་འདིར་སྐྱིད་ལ་ཉི་མ་ཤར་རེ། གཡང་ལ་མཚོ་མོ་འཁྱིལ་ནས། བསམ་ཐོག་འདོད་ཐོག་ལ་འགྲོ་མི་རང་རང་ཡིན་ནའང་། གར་སོང་ས་ཡི་ཁ་ལས་དགོས་ནས། རླུང་རྟ་རྒྱུག་ནས། དགྲ་ལྷ་རྟ་ཐོག་གི་འཁོར་རེ། རླུང་རྟ་བར་སྣང་གི་རྒྱུག་ནས། རི་མོ་འབྲི་ས་ཐིག་ལེ་བཞད་རེ། མཆི་མ་ཕང་ས་མེ་ཏོག་བཞད་རེ། བསམ་ཐོག་འདོད་ཐོག་ལ་འགྲོ་བ་ཟེར་རྒྱུ་དེ་ཡིན། ”དེ་ལྟར་ཨ་ཁུ་བར་བས་བུ་མོ་སློང་ཚུལ་གྱི་གོ་རིམ་ཞིབ་པར་བཤད་རྗེས་གནས་འགྲོ་བུ་མོའ་ིམ་ཞང་ཞིག་གིས་བར་བ་བརྒྱུད་ནས་རང་བུ་མོ་དེ་གཉེན་པོ་ཚང་གི་ཨ་མྱེས་དང་ཨ་ནེ། མག་པ་དང་ཁ་ཡ་ན་ཟླ་ཚང་མར་བཅོལ་བའི་བཅོལ་གཏམ་ཞིག་བཤད་དགོས་ཏེ། འདི་ལ་བཅོལ་གདམས་ཟེར། ས་སྲོད་ཀྱི་དུས་སུ་བུ་མོ་རང་དང་ན་ཚོད་གོང་འོག་གི་ན་ཟླ་ཚོས་རྫོངས་པའི་ཚུལ་དུ་སིལ་ཏོག་དང་། སྒོར་མོ་གཅིག་གཉིས་རེ་མོ་ལ་སྟེར་བ་དང་། ཕོ་གྲལ་མོ་གྲལ་བྱེད་ནས་གླུ་ལེན་གར་རྩེད་བྱེད་པ་ཡིན། ནམ་ཕྱེད་ཙམ་ལ་བར་བས་ལམ་ལ་ཆས་བའི་རེ་བ་བཏོན་ན། ཞང་བོ་ཚང་གིས་གྲལ་དཀྱིལ་དུ་གདན་དཀར་པོ་ཞིག་འདིང་དགོས་པ་དང་། བག་མའི་གཡས་གཡོན་ནས་བུ་མོ་གཉིས་ཀྱི་བསྐྱོར་ཏེ་གདན་ཐོག་ནས་བག་ལ་གོན་པ་དང་ཆབས་ཅིག་གྲ་བ་ཞིག་གིས་གཡང་འབོད་བྱ་དགོས། གཡང་འབོད་བྱས་རྗེས་བག་མ་ངུ་ཞོར་དུ་གྲལ་མགོའ་ིཀ་བ་དེ་ལ་བསྐོར་བ་གསམ་བརྒྱབ་ནས་སྒོ་ཕྱིར་འབུད(འདིའི་སྐབས་བག་མའི་ཨ་མས་རང་གི་བུ་མོའ་ིལྭ་ཞིག་གོན་ནས་ནང་དུ་འདུག་དགོས། )པ་དང་། སྡེ་བའི་མཐའ་ལ་ཐུག་པའི་བར་དུ་བར་བ་དང་ཁ་ཡ་ན་ཟླས་གླུ་ལེན་རེ་བྱེད་དགོས། གལ་ཏེ་བར་བའི་གླུ་ལན་འཇལ་མ་ཐུབ་ན་དེའི་ཚབ་ཏུ་སྒོར་མོ་སྟེར་དགོས་པ་ཡིན། བག་མ་དང་བཅས་པ་གཉེན་ཚང་གི་སྡེ་འདབས་ལ་ཐོན་དུས། བག་མ་བསུ་རུ་ཡོང་བའི་ཤ་ཉེ་འཁོར་ཚང་མས་བལ་གདན་ཞིག་བཏིང་ནས་སྒུག་ཡོད་པ་དང་། བག་མས་དེ་ཐོག་ནས་སྡེ་བར་ཁ་ཕྱོགས་ཏེ་ཕྱག་གསུམ་འཚལ་དགོས་པ་དང་། མ་ཎི་ཁང་དང་སྒོ་དྲུང་མཆོད་ཁང་རེ་རེ་ཡི་མདུན་ནས་ཀྱང་ཕྱག་གསུམ་རེ་འཚལ་དགོས། དེ་ནས་བག་མས་སྐྱོགས་མགོ( འདིའི་སྐེད་རྩར་བལ་དཀར་པོའ་ིགཡས་སུ་འཁོར་ནས་རིམ་པ་གསུམ་དཀྲིས་རྗེས་མདུད་པ་རྒྱག་དགོས་པ་དང་། མདུད་པའི་སྟེང་མར་མཐེ་བོང་ཙམ་ཞིག་གླན་དགོས། )ཡི་དཀར་ཡོལ་གསུམ་གྱི་ནང་དུ་ཇ་བླུགས་རྗེས་གཅིག་མཆོད་ཁང་ལ་འབུལ་དགོས་པ་དང་། གཞན་པ་གཉིས་མག་པའི་ཕ་མ་གཉིས་ལ་བྱིན་ནས་ཨ་མྱེས་ཨ་ནེ་ཞེས་འབོད་དགོས་པ་དང་། ཁོ་གཉིས་ཀྱིས་ཀྱང་མནའ་མ་ཞེས་འབོད་པ་རེད། དེ་ནས་མནའ་མ་དང་བག་རོགས་གཉིས་ཀྱིས་བཟའ་བཏུང་ལ་རོལ་རྗེས་ཉེ་འཁོར་ཚང་མས་དགའ་བའི་གླུ་ལེན་ཞིང་སྐྱིད་ པའི་གར་ལ་རོལ་བར་བྱེད་པ་ཡིན་ནོ།། ཞེས་རང་ཡུལ་གྱི་རྒན་པ་དག་གི་ངག་རྒྱུན་དང་རང་གིས་ཡུལ་དངོས་སོགས་སུ་ ཕྱིན་པའི་མཐོང་ཐོས་ཅི་རིགས་དྲང་མོར་བྲིས་པའོ། །
རྩོམ་སྒྲིག་པ། ཀླུ་མོ་མཚོ།


text:
རྒྱལ་ཡོངས་གཞུང་མང་གོ་རྟོགས་ལས་འགུལ་སྤེལ་རྒྱུ་རེད།
བོད་ཀྱི་གཞོན་ནུ་ལྷན་ཚོགས་ནས་འདས་པའི་ལོ་རྒྱུས་ཀྱི་ཐོག་ནས་བོད་རང་བཙན་གྱི་རྒྱལ་ཁབ་ཅིག་ཡིན་པ་དང་། ད་ལྟ་བཙན་འོག་ལ་ཡོད་པའི་རྒྱལ་ཁབ་ཅིག་ཡིན་པ་རྒྱ་གར་གཞུང་མང་གཉིས་ནས་ངོས་འཛིན་ཡོང་ཐབས་སུ་རྒྱལ་ཡོངས་གཞུང་མང་གོ་རྟོགས་ལས་འགུལ་སྤེལ་རྒྱུ་རེད་འདུག
ཟླ་༡༡ པའི་ཕྱི་ཚེས་༣༠ ཉིན་དྷ་ས་མེག་གྷན་དབུས་བོད་ཀྱི་གཞོན་ནུ་ལྷན་ཚོགས་སུ། གསར་འགོད་ལྷན་ཚོགས་ཤིག་བསྐོངས་ཏེ་བོད་ཀྱི་གཞོན་ནུ་ལྷན་ཚོགས་ནས། ཕྱི་ཟླ་༡༢ པའི་ཚེས་༡༠ རྒྱལ་སྤྱིའི་འགྲོ་བ་མིིའི་ཐོབ་ཐང་གི་ཉིན་མོ་དང་སྟབས་བསྟུན། འདས་པའི་ལོ་རྒྱུས་ཀྱི་ཐོག་ནས་བོད་འདི་རང་བཙན་གྱི་རྒྱལ་ཁབ་ཅིག་ཡིན་པ་དང་། ད་ལྟ་བཙན་འོག་ལ་ཡོད་པའི་རྒྱལ་ཁབ་ཅིག་ཡིན་པ་རྒྱ་གར་གཞུང་དམངས་གཉིས་ནས་ངོས་འཛིན་ཡོང་ཐབས་སུ། ཟླ་གཅིག་ལྷག་རིང་རྒྱ་གར་གྱི་མངའ་སྡེ་༢༢ ནང་རྒྱལ་ཡོངས་གཞུང་དམངས་གོ་རྟོགས་ལས་འགུལ་ཞིག་སྤེལ་རྒྱུ་ཡིན་པའི་གསལ་བསྒྲགས་བྱས་སོང་།
དེ་ཡང་ལས་འགུལ་སྤེལ་ཕྱོགས་ནི། གཞོན་ལྷན་དབུས་ས་གཉིས་ཀྱི་ལས་འགུལ་བ་བཞི་རེ་དྷ་ས་དང་། རྒྱ་གར་ལྷོ་ཕྱོགས་ཅན་ན། དེ་བཞིན་རྒྱ་གར་བྱང་ཤར་གྱི་རྒྱལ་ས་ས་ལུ་གྷ་ར་བཅས་ནས་བསྐོར་བསྐྱོད་འགོ་འཛུགས་ཀྱིས་རྒྱ་གར་གྱི་མངའ་སྡེ་༢༢ ལྷག་གི་གྲོང་ཁྱེར་དང་གྲོང་རྡལ་ཆེ་ཁག་༡༥༠ ནང་། བོད་དོན་གོ་རྟོགས་སྤེལ་ཐབས་སུ་སྐད་ཡིག་མི་འདྲ་བ་༦ ནང་ཡོད་པའི་ཡིག་ཆ་འབུམ་༡༠ ལྷག་རྒྱ་གར་མི་མང་ནང་འགྲེམས་སྤེལ་བྱེད་རྒྱུ་རེད་འདུག ས་གནས་ཁག་ཅིག་དང་མཐོ་སློབ་ཀྱི་སློབ་མ་རྣམས་ལ་རྒྱ་གར་གཞུང་མང་གཉིས་བོད་པ་ལ་བཀའ་དྲིན་ཆེན་པོ་ཡིན་པ་དང་། བོད་རང་བཙན་རྒྱ་གར་གྱི་བདེ་འཇགས་ལ་གལ་ཆེན་པོ་ཡིན་པ། རྒྱ་མིའི་ཅ་དངོས་ཉོ་ཚོང་མཚམས་འཇོག་བྱེད་དགོས་སྐོར་ལ་གཏམ་བཤད་སྤེལ་རྒྱུ། གཞན་ཡང་བོད་པ་ཡོད་པའི་ས་གནས་རྣམས་ནས་མར་མེའི་ཁྲོམ་སྐོར་སོགས་ཀྱི་ལས་འགུལ་སྤེལ་རྒྱུ་དང་། རྒྱ་གར་མང་ཚོགས་ནས་མཚན་རྟགས་བསྡུ་རུབ་བྱས་ཏེ་རྒྱ་གར་དབུས་གཞུང་ལ་འབུལ་རྒྱུས་མཚོན་པའི་ཞུ་གཏུག་གི་ལས་འགུལ་སྣ་ཚོགས་སྤེལ་རྒྱུ་ཡིན་འདུག
གསར་འགོད་ལྷན་ཚོགས་སྐབས་ཐོག་མར་དབུས་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་གཙོ་བསྟན་འཛིན་འཇིག་མེད་ཀྱིས་ལས་འགུལ་གྱི་དགོས་དམིགས་ཀྱི་སྐོར་ལ། “རྒྱལ་ཡོངས་གཞུང་དམངས་གོ་རྟོགས་ལས་འགུལ་གྱི་དམིགས་ཡུལ་གཙོ་བོ་དེ་རྒྱ་གར་མི་མང་ཚོར་བོད་དོན་དྲིལ་བསྒྲགས་བྱེད་རྒྱུ་དང་། གོ་རྟོགས་སྤེལ་རྒྱུ། བོད་དོན་ཐོག་རྒྱབ་སྐྱོར་རག་ཐབས། དེ་བཞིན་རྒྱ་གར་གཞུང་ལ་ད་ལྟ་ཁོ་རང་ཚོས་བོད་ཐོག་འཛིན་བཞིན་པའི་སྲིད་ཇུས་ལ་བསྐྱར་ཞིབ་གནང་རོགས་གནང་། བོད་དོན་ཐོག་རྒྱབ་སྐྱོར་གནང་རོགས་ཞུ་རྒྱུ་དེ་དམིགས་ཡུལ་གཙོ་བོ་ཆགས་ཀྱི་ཡོད་”ཅེས་གསུངས་སོང་།
དེ་རྗེས་དབུས་བོད་ཀྱི་གཞོན་ནུ་ལྷན་ཚོགས་ཀྱི་ཚོགས་གཞོན་རྟ་མགྲིན་གྱིས་གཞོན་ལྷན་རྒྱལ་ཡོངས་གཞུང་མང་གོ་རྟོགས་ལས་འགུལ་གྱི་གསལ་བསྒྲགས་སྒྲོགས་སྦྱང་བྱེད་སྐབས་“རྒྱ་གར་རྒྱལ་ཡོངས་ཀྱི་གྲོང་གསེབ་དང་གྲོང་རྡལ། གྲོང་ཁྱེར་བཅས་རེ་རེ་བརྒྱུད་དེ་དཔོན་རིགས་ཁག་དང་མཇལ་འཕྲད། མི་མང་གོམ་བགྲོད། གསར་འགོད་ལྷན་ཚོགས། ཡིག་ཆ་འགྲེམས་སྤེལ། མཚན་རྟགས་བསྡུ་རུབ་སོགས་ཐབས་ལམ་སྣ་མང་ཐོག་ནས་རྒྱ་གར་དབུས་སའི་དཔོན་རིགས་དང་མི་མང་ལ་འདས་ཟིན་པའི་ལོ་རྒྱུས་ཀྱི་བྱུང་བ་དང་། ད་ལྟའི་དངོས་ཡོད་ཀྱི་གནས་བབ། མ་འོངས་པའི་རྒྱ་གར་དང་བོད་ཀྱི་མདུན་ལམ་བཅས་འགྲེལ་བརྗོད་ཀྱིས་བོད་རང་བཙན་གྱི་གནད་དོན་དེ། རྒྱ་གར་གྱི་བདེ་འཇགས་དང་ཨེ་ཤི་ཡའི་བརྟན་ལྷིང་ལ་ཐད་ཀར་འབྲེལ་བ་ཤུགས་ཆེན་ཆགས་ཡོད་པའི་དོན་དངོས་གོ་རྟོགས་སྤེལ་རྒྱུ་ཡིན་”ཞེས་གསུངས་སོང་། གསལ་བསྒྲགས་ནང་བོད་དང་རྒྱ་གར་གཉིས་ནི་ལོ་ངོ་སྟོང་ཕྲག་མང་པོའི་ལོ་རྒྱུས་ཀྱི་ཐོག་ནས་ཆོས་རིག་གི་འབྲེལ་ལམ་ཆེན་པོ་ཡོད་པའི་ཁྱིམ་མཚེས་རྒྱལ་ཁབ་ཡིན་པ་དང་། ཆབ་དཔལ་རིག་གསུམ་གྱི་ཐོག་ནས་འབྲེལ་ལམ་དམ་ཟབ་ཡོད་པ། ཁོར་ཡུག་གི་གནད་དོན་ཐོག་ནས་བོད་དེ་རྒྱ་གར་ལ་གལ་འགངས་ཆེན་པོ་ཡིན་པ། རྒྱ་དམར་གྱིས་བོད་བཙན་བཟུང་བྱས་རྗེས་ནས་ཧིན་བོད་ས་མཚམས་ཉེན་ཚབ་ཅན་ཆགས་སྐོར། ༡༩༦༢ ལོར་ས་མཚམས་དམག་འཁྲུག་ཁྲོད་རྒྱ་གར་གྱི་དམག་མི་སྟོང་ཕྲག་ལྷག་གི་ཚེ་སྲོག་ཤོར་བ། གཞན་ཡང་འབྲོག་ལམ་གྱི་དོན་རྐྱེན་ལས་བོད་རང་བཙན་རྒྱ་གར་གྱི་བདེ་འཇགས་དང་འབྲེལ་བ་ཤུགས་ཆེན་ཡོད་པ་ར་སྤྲོད་བྱས་སྐོར། རྒྱ་གར་གཙོས་པའི་ཨེ་ཤི་ཡའི་མི་མང་དུང་ཕྱུར་མང་པོའི་རྟེན་གཞིར་གྱུར་པའི་བོད་ཀྱི་གཙང་པོ་རྒྱ་ནག་གིས་ཁ་ལོ་སྒྱུར་བ་དང་། ཆུ་རགས་རྒྱག་པ། དེ་བཞིན་བོད་ཀྱི་ཤིང་ནགས་གཅོད་འབྲེག་སོགས་རང་བྱུང་ཁོར་ཡུག་ལ་གཏོར་སྐྱོན་ཚབ་ཆེན་གཏོང་བ་སོགས་ཀྱིས་རྒྱ་གར་དང་ཨེ་ཤི་ཡའི་གནམ་གཤིས་དང་ཁོར་ཡུག་ལ་གནོད་གཞིའི་ལས་ངན་སྤེལ་བཞིན་པ་བཅས་འཁོད་འདུག
གསལ་བསྒྲགས་ཀྱི་མཇུག་ཏུ་རྒྱལ་ཡོངས་གཞུང་དམངས་ལས་འགུལ་གྱི་འབོད་སྒྲ་གསུམ་འཁོད་ཡོད་པ་ནི། རྒྱ་གར་མི་དམངས་ཀྱིས་གྲོས་ཚོགས་འཐུས་མིར་བོད་ཀྱི་གནད་དོན་གྲོས་ཚོགས་ནང་གླེང་སློང་གནང་རྒྱུར་ཤུགས་སྣོན་རྒྱག་རོགས། རྒྱ་གར་གཞུང་གིས་བོད་ཐོག་འཛིན་པའི་སྲིད་ཇུས་ལ་བསྐྱར་ཞིབ་ཀྱིས་བོད་དེ་འདས་པའི་ལོ་རྒྱུས་ནང་བོད་རང་བཙན་རྒྱལ་ཁབ་ཅིག་དང་། ད་ལྟ་བཙན་འོག་ལ་ཡོད་པའི་རྒྱལ་ཁབ་ཅིག་ལ་ངོས་འཛིན་གྱིས་རྒྱབ་སྐྱོར་གནང་རོགས། ཧིན་བོད་མི་མང་ནས་རྒྱ་དམར་གྱི་ཅ་དངོས་ཉོ་ཚོང་སྤྱོད་གསུམ་བྱ་རྒྱུ་མཚམས་འཇོག་གནང་རོགས། ཞེས་པ་བཅས་རེད་འདུག །
གསར་འགོད་པ་བཀྲ་ཤིས་དོན་གྲུབ།